Fathuhullage story: Loabeege Shakuvaa\n"ވެއްޖެއްނު ތި ގޮތް ދޫކުރަން. ތިހެން އުޅެގެންވީ ފައިދާއެއް އެބައޮތްތަ؟" ނިމާލުގެ ބަދަލު ނުވާ އެ ޖުމުލަ ކަންފަތުގައި ހަރުލާފައި ހުރި ކަހަލައެވެ.\nއަހަންނަށް ވިސްނަން އޮވެވުނީ އެވެ. ކުރެވުނު ކަންތަކާ މެދުގަ އެވެ. ނިމާލަށް ކިޔުން އެއްޗެއްސާ މެދުގަ އެވެ. ނިމާލަކީ އަހަރެންގެ އަލަތު ފިރިމީހާ އެވެ. އެއީ، ދެ ކުދިންގެ ބައްޕައެވެ. ކައިވެންޏަށް މިވީ ބާރަ އަހަރެވެ. ނިމާލު އުޅެނީ މާލޭގައެވެ. އަމިއްލަ ކުންފުންޏެއްގެ ވަޒީފާގައެވެ. އިސް މަގާމެއްގަ އެވެ. އަހަރެން މި އުޅެނީ ރަށުގައެވެ. ޒިންމާއަކަށް ވެފައި އޮތީ ދަރިން ބެލުމެވެ. ގޭތެރެ ބެލެހެއްޓުމެވެ.\nނިމާލަކީ ވަރަށް ހިތްހެޔޮ މީހެކެވެ. އޯގާތެރި މީހެކެވެ. ދިރިއުޅުމުގެ ކަންކަމުގައި އޭނާ ގޮތެއް ނުކިޔައެވެ. ފާޑެއް ނުކިޔައެވެ. ހުރިހާ ކަމެއް އޮންނަނީ އަހަރެން ސިކުނޑިން ނިންމަން ދޫކޮށްލާފަ އެވެ. އަހަރެންގެ ޚިޔާލަކަށް އޭނާ ދެ ކޮޅެއް ނަހަދާނެއެވެ. ބަހެއް ނުބުނާނެއެވެ. ވިސްނުން ތަފާތު ވިޔަސް އޭނާ އެކަން ބުނާނީ ރީތިކޮށެވެ. އޯގާތެރިކަމާ އެކުގަ އެވެ.\n"އެޔޭ މައްސަލައަކީ! އަހަންނަށް ވިސްނޭ ގޮތަކީ އެންމެ މޮޅު ގޮތަށް ނުވެދާނެ،" ޝަކުވާގެ ރާގުގައި އަހަންނަށް ބުނެވުނެވެ. "ނިމާލުގެ ހިޔާލު ވެސް ލިބެންވާނެ ދޯ."\n"ރާމިޒާ ނިންމާ ގޮތަކަށް ކަންކަން ބަދަލުވާނީ." ކުރު ޖަވާބަކުން ނިމާލު ނިންމާލި އެވެ.\n"ބަލަ އަހަންނެއް ނޫނޭ ތިކަން ކުރަން މިއުޅެނީ. ތި ނިމާލު ކުރަން އުޅޭ ކަމެއް. މަ އެއްޗެއް ކިޔާކަށް ނުޖެހޭނެ." ކުރުނުކޮށް އަހަރެން ވާހަކަދައްކަން ފެށީމެވެ.\n"ރާމިޒާ ނިންމާ ގޮތަކީ އަހަންނަށް އެންމެ ރަނގަޅު ނިންމުމަކީ." އެކަމުގައި ނިމާލު ހިޔާލު ހުރި ގޮތް ހޯދަން ކުރި މަސައްކަތް ދިޔައީ ފެނަށެވެ.\n"ލަންކާއަށް ދިރިއުޅުން ބަދަލުކުރާ އިރަށް މަށަށް ރީތި ފިރިހެނެއް ފެނިއްޖެ ނަމަ އޯ." އަހަރެން ފެށީ ނިމާލަށް ޖަވާބު ނުދީ ނިންމާލެވޭ ކަހަލަ މައުޟޫއަކު ނޫނެވެ.\n"އެ ދެން ނިމުނީނު." ނިމާލުގެ ރާގަށް ބަދަލެއް ނައެވެ.\n"ދެން ނިމާލޯ. ދަރިން ނޯ." އަނެއް ކަންފަތަށް ފޯނު ބަދަލު ކޮށްލަމުން އަހަރެން ބުނެލީމެވެ.\n"އުޅޭނީ. ރާމިޒާ ވެސް އުޅޭނީ." ނިމާލުގެ ޝައުޤުވެރިކަން ނެތް ކަހަލަ ގޮތަކަށް ބުނެލި އެވެ.\n"ޕިސް ޕިސް. ނިމާލު ތި ނޫން ގޮތަކަށް ވާހަކަ ދައްކާނީ ކޮން ދުވަހަކުންތަ؟" އަހަރެން ގާތަށް ރުޅި އަންނަ ގޮތްވާން ފެށިއެވެ.\nމިފަހަރު ވެސް ކުށްވެރިވީ އަހަރެންނެވެ. އަހަރެން ދެއްކި ވާހަކައެވެ. އެއީ ތެދެއް ހެއްޔެވެ؟ ހަގީގަތެއް ހެއްޔެވެ؟ ނިމާލު އާ ވާހަކައެއް ދެއްކި ހެއްޔެވެ؟ އޭނާ ކުރިހާ ވެސް ކަމަކީ އަހަރެން ކުރި ސުވާލުތަކަށް ޖަވާބު ދިނުމެވެ. މައްސަލައަކަށް ވެގެން މިއުޅެނީ އަހަރެން ބޭނުންވާ ކަހަލަ ޖަވާބުތަކެއް ނުދީގެން ހެއްޔެވެ؟ ނޫނީ އަހަރެން ބޭނުންވާ ޖަވާބު ނުލިބިގެން ހެއްޔެވެ؟\nއަހަރެން ގަބޫލުކުރާ ގޮތުގައި ޝައްކު ކުރުމަކީ ދިރިއުޅުމުގެ ބަރަކާތް ގެއްލޭ ކަމެކެވެ. ދިރިއުޅުން ހަލާކުވާ ކަމެކެވެ. އެހެންވެ އަހަރެން ނިމާލަށް ޝައްކެއް ނުކުރަމެވެ. ޔަގީން ކުރަނީ އެވެ. ހިތުގެ އަޑިންނެވެ. ޝައްކެއް ވާހަކަލަ ކަމެއް ދިމާވިޔަސް، މީހަކު އެއްޗެއް ބުންޏަސް އެ ވާހަކަ ދައްކަނީ އެވެ. ވާހަކައިގެ ތެރެއިން ވާހަކަ ފަޅުވައިގެންނެވެ. ނިމާލު އަބަދު ވެސް ދޭނީ ކުރު ޖަވާބެވެ. އޭނާއާ ވާހަކަ ދައްކަން ޖެހޭނީ ވަރަށް ވިސްނައިގެންނެވެ.\nޖަވާބުން ސުވާލު އުފެއްދުމަކީ ވަކި ފަސޭހަ ކަމެއް ނޫނެވެ. މިހާރު އަހަރެން ހޭނިއްޖެ އެވެ. ޖަވާބުން ސުވާލު އުފައްދާށެވެ. ސުވާލުން ސުވާލު އުފައްދާށެވެ. ޖަވާބެއް ނޯންނަ ސުވާލު ކުރާށެވެ. ސުވާލަކަށް ނުވާ ސުވާލު ކުރާށެވެ.\n"ދެން ކިހިނެއް ނިންމަންވީ؟" ނިމާލު ގުޅި އިރަށް ސުވާލު ފަތީގެ ގޮށް މޮހައިލީމެވެ.\n"ކެންސަލް ކޮށްލާނީ. ރާމި ތިގޮތަށް ކުރިއަށް ދޭ." ނިމާލަށް ވިސްނުނީ ކަން ނޭނގެ އެވެ.\n"ކިހިނެއް ކުރިއަށް ދާންވީ؟" މާނައެއް ނެތް ގޮތުގައި ސުވާލެއް ކޮށްލެވުނީ ކަމަށް ވިސްނައިލެވުނެވެ.\n"ކުރިން ވެސް ނިންމި ގޮތަށް." ނިމާލު މަޑުމަޑުން ބުނެލިއެވެ.\n"ދެން ޖޮބޯ. ނިމާލު ދާނަންތަ؟" އަހަރެން އެނދުގައި ހަމަޖެހިލީމެވެ. "ނިމާލު ނުދަންޏާ އަހަރެން ކިހިނެއް ބޭރު ގައުމެއްގަ އެކަނިމާ އެކަނި އުޅޭނީ؟، ކިހިނެއް ކުދީން ސުކޫލަށް ގެންދާނީ؟ ކޮންތާކު އަހަރުމެން އުޅޭނީ؟"\n"ހަމަޖައްސާނީ." ހުރިހާ ސުވާލެއް ކުރުމުން ވެސް ނިމާލު ދިނީ އެންމެ ޖަވާބެކެވެ.\n"ކިހިނެއް ހަމަޖައްސާނީ؟ ކާކު އެކަން ހަމަޖައްސާނީ؟" އަހަރެން ރުންކުރުވާ ގޮތް ވިއެވެ.\n"ނިމާލޫ. ދެން ތަންކޮޅެއް ސާފުކޮށް ހުރިހާ ކަމެއް ކިޔައިދޭން ވެއްޖެއްނޫންތަ؟" އަހަންނަށް ތަންކޮޅެއް ބާރަށް ވާހަކަދެއްކުނެވެ.\n"ކޮންކަމެއް ނޭނގެނީ. ނުބުނަނީ." ނިމާލު ފުން ނޭވާއެއް ދޫކޮށްލި އެވެ.\n"ނޫނޭ. ހުރިހާ ކަމެއް އެނގިއްޖެ. ހުރިހާ ކަމެއް ސާފު ވެއްޖެ." ޖެއްސުމުގެ ރާގުގައި އަހަރެން ބުނެލީމެވެ.\n"ވެއްޖެއްނު ތި ގޮތް ދޫކުރަން. ތިހެން އުޅެގެންވީ ފައިދާއެއް އެބައޮތްތަ؟" ނިމާލުގެ ރަސްމީ ޖުމުލަ އިވުނެވެ.\nއަހަރެން ފޫހިވިއެވެ. ވާހަކަދައްކާ ހިތް ކެނޑުނެވެ. އެންމެ ފަހުން ފޯނު ކަނޑައިލީމެވެ. ނިމާލު ދެތިން ފަހަރަކު ގުޅިއެވެ. އަހަރެން ފޯނެއް ނުނަގަމެވެ. ފޯނު ނިއްވާލީމެވެ. އެނދުން ތެދުވެ ސިޓިން ރޫމަށް ނުކުތީމެވެ. އޭރު އަތްފައި ތުރުތުރު އަޅަމުން ދިޔަ އެވެ. މީހާ ފިނިވަމުން ދިޔަ އެވެ. ހީވަނީ ބޮލުގެ މެދުގައި އެއްޗަކުން ތަޅާ ހެންނެވެ. އިރުއިރުކޮޅާ ބޮލުގެ އެއް ފަރާތުގައި ވިއްދައި ގަންނަހެން ހީވަމުންދެ އެވެ. ބޮލު ތެރޭގައި އެއްޗެއް ފުފި ބޮޑުވަމުންދާ ހެން ހީވަމުން ދިޔަ އެވެ. ދެ ފަރާތުން ބޮލުގެ ނާށި ގަނޑު ފިތިބާރުވަމުން ދިޔަހެން ހީވިއެވެ.\nއެންމެފަހުން އަހަރެން ބޭރަށް ނުކުތީމެވެ. ގޯތި ތެރެއަށް ނުކުތީމެވެ. ހުސްފައިގައި ހިނގައިލުމުން ފަޔަށް ކަށިވެލިތައް ވަންނަމުން ދިޔައެވެ. ގޯތި ތެރޭގައި އަކިރި އަޅައިފައިވާ ހަނި ގޯޅިގައި ދެކޮޅަށް ހިނގަން ފެށީމެވެ. ދަށްފަޔަށް ލިބެމުން ދިޔައީ އާދަޔާ ޚިލާފު ބާރެކެވެ. އިހުސާސް ކުރެވެމުން ދިޔައީ އާދަޔާ ޚިލާފު ލުއި ކަމެކެވެ. މަޑުމަޑުން އަހަރެން ހިނގުން ބާރުކޮށްލީމެވެ.\nބޮލަށް އަރާފައި ހުރި ބާރުގަނޑު ހިނދިގެން ދިޔަ އެވެ. ހީވީ މޫނުމަތިން ފަރުދާއެއް ނެގިހެންނެވެ. ފުން ނޭވާއެއް ދޫކޮށްލެވުނެވެ. އަތުގައި އޮތް ގަޑިއަށް ބަލައިލެވުނެވެ. އޭރު ގަޑިން މެންދަމުން އަލިވެ ދޭއް ޖަހަނީއެވެ. ކުއްލިއަކަށް ހަނދާންނަށް އައީ ބޭސް މަތިންނެވެ. ބޭސް ނުކައި ހުރި ކަމެވެ.\nކޮޓަރިއަށް ވަދެ ފެންފުޅި ނަގައި ބޭސް ކާޑު ބަލައިލީމެވެ. އޮތީ އެންމެ ބޭހެކެވެ. ބޭސް ނައްޓައިލުމަށްފަހު އަތަށް ވައްޓައިލީމެވެ. ލުއި ހިނިތުންވުމެއް ތުންފަތުގައި ދުވެލީ އެ ވަގުތުއެވެ. ހަނދާނަށް އައީ ނިމާލުގެ ސޫރައެވެ. އޭނާ ބުނެދިން ވާހަކަތަކެވެ.\n"އުނދަގޫތަކުން ދުރުވެވޭނީ މީހާ އަމިއްލައަށް ހިތްހަމަ ޖައްސުވައިގެން. ބޭހަކީ ހުރިހާ ކަމެއްގެ ހައްލެއް ނޫން." ކަންފަތް ތެރޭގައި ނިމާލުގެ އަޑު ގުގުމަމުން ދިޔަ ކަހަލައެވެ.\nއަހަންނަށް އެނދު މައްޗަށް ވެއްޓިގަނެވުނެވެ. ނިމާލުގެ ވާހަކަތައް އިވެމުން ދިޔަހެން ހީވި އެވެ. ކަންފަތުގައި އަތްއެޅުނެވެ. އަތުގައި އޮތް ބޭސްގުޅަ ފާރާ ދިމާއަށް ހޫރައިލެވުނެވެ. އަނެއްކާ ވެސް ތެދުވާހިތް ވިއެވެ. ހިނގާހިތްވާން ފެށިއެވެ. ބޭރަށް ނުކުތީމެވެ. ކަށިވެލިގަނޑުގެ މަތީގައި ދެ ކޮޅަށް ހިނގަން ފެށީމެވެ.\nހިތްހަމަ ޖެހޭވަރަށް ހިނގައިލެވުމުން ކޮޓަރިއަށް ވަނީމެވެ. ކޮޓަރިއަށް ވަދެ ފެންފޮދެއް ބޮއެލުމަށްފަހު އެނދާ ދިމާއަށް ބަލައިލެވުނެވެ. ހަނދާނަށް އައީ ޒާރާއާއި ޒީނާގެ މަތިންނެވެ. ދެކުދިން އޮތް ހާލެއް ބަލައިލަން ބޭނުންވިއެވެ. މަޑުމަޑުން އަހަރެންގެ ކޮޓަރިން ނުކުތީމެވެ. ކުދީން ތިބި ކޮޓަރިއަށް ވަދެ ފުން ނޭވާއެއް ދޫކޮށްލީމެވެ. ކޮޓަރީގައި ހުރީ ފަނޑު އަލި ކަމެވެ. ޒާރާ އޮތީ ބާލީގައި ބައްދާލައިގެންނެވެ. ޒާރާ ނިދައިފައި އޮތް ގޮތް ފެނުމުން ހިތްހަމަ ޖެހިލެވުނެވެ. ޒީނާ އޮތީ ހީކަރުވައިގެންފައެވެ. ދެ ކަކޫ ދޭތެރެއަށް ދެ އަތް މަހައިލައިގެންނެވެ. ގައިމަތީ އޮތް ރަޖާގަނޑު އޮތީ ފައިކޮޅަށް ގުޅަވެފައެވެ. ޒީނާގެ ގައިމަތީގައި ރަޖާގަނޑު އަޅައިލަމުން އޭނާގެ ނިތްމަތީގައި ފިރުމައިލީމެވެ.\nޒާރާއަށް މިއޮތީ ނުވަ އަހަރަށް އަޅައިފަ އެވެ. ޒީނާއަށް އަދިވީ ފަސް އަހަރެވެ. ނިމާލާ ވައްތަރީ ޒާރާ އެވެ. ޒީނާއަކީ ސީދާ އަހަރެންގެ ނަކަލެކެވެ. ކޮޓަރިން ނުކުމެ ސޯފާގައި އޮށޯވެލަން ބޭނުންވި އެވެ. ސޯފާގައި އޮށޯވެލުމަށްފަހު ފުން ނޭވާއެއް ދޫކޮށްލީމެވެ. ޒީނާއަށް ބަލިވެ އިންދުވަސްވަރު އުޅެން ޖެހުނު ހާލު ސިފަވަމުން ދިޔައެވެ. މަޑުމަޑުން އެ ހަނދާންތަކުގެ ތެރެއަށް ފީނައިލެވުނެވެ.\nއޭރު ބަނޑަށް ހަތްމަހެވެ. އަހަންނަށް ހަމަ ނިދި ލިބެނީއެއް ނޫނެވެ. ލޮލު ފިޔަ ޖަހައިލެވޭ ވަރެއް ނުވެއެވެ. ހުންނަނީ އަބަދާ އަބަދު ވަރުބަލި ވެފައެވެ. މީހާ ހުންނަނީ ލޮޑު ވެފައެވެ. ގުނބުހިލިފައެވެ. ހިނގައިލިޔަސް މާނޭވާލެވެއެވެ. ކޮންމެ ރެޔަކު އުޅެން ޖެހެނީ އެ ފަދަ ހާލެއްގައެވެ. ލޮލު ފިޔަ ޖަހައިލެވޭ އިރަށް ހޭލެވެއެވެ. ހޭލެވޭ އިރު ހުންނަނީ ވަރުބަލިވެފަ އެވެ. މާނޭވާ ލެވޭ ގޮތްވެފަ އެވެ. ގައިގައި ހަކަތައެއް ނުހުރެއެވެ. ކާހިތް ވަނީ އެވެ. ކާން ބޭނުން ވަނީ އެވެ. ތިރީސް ފަސް ކިލޯގައި ހުރި ބަރުދަނަށް ތޭވީސް ކިލޯ އިތުރުވި އެވެ.\nއަހަރެން ލޯގަނޑު ކުރިމައްޗަށް ހުއްޓިލީމެވެ. ކަރަށް ބަލައިލީމެވެ. ހުރީ ކަޅުވެފައެވެ. ކަނދުރާއިން ފެށިގެން ދަތް ދޮޅިއާ ހަމައަށް އެ ކަޅުކަން ފެތުރިފައި ހުއްޓެވެ. ދަތްދޮޅީގައި އިތުރު ފަށަލައެއް ހުރިހެން ހީވިއެވެ. މަޑުމަޑުން ދަތްދޮޅީގައި އަތް ޖައްސައިލެވުނެވެ. ހީވީ ރަނގަޅަށެވެ. ދެވަނަ ފަށަލައެއް އުފެދެނީ އެވެ. އަހަންނަށް ކޯތާ ފަތުގައި އަތް ޖައްސާލެވުނެވެ. ދެ ފަރާތަށް ފުފެމުން ދިޔަ މަސްތައް ގުޑިލި އެވެ. ހީވީ ފެން ބޮތްކަކަށް ފިތައިލުމުން ހަރަކާތް ކޮށްލިހެންނެވެ.\nދެ ލޯ ކައިރި ވަނީ ކަޅުވެފައެވެ. ހަންގަނޑު ހުރީ އަނދާފަ އެވެ. ބޮލުގެ އިސްތަށިތައް ވެސް ހުރީ ސިކުޅި ވެފައެވެ. އޮފު ކެނޑިފަ އެވެ. ދެ ފަރާތުން ބޮލު ތެރެ ފެންނަމުން ދިޔައެވެ. އަހަންނަށް އިސްތަށިގައިގަނޑު އަތްޖައްސާލެވުނެވެ. އަތްތިލަ ބަލައިލީމެވެ. އަތުގައި އިސްތަށިތައް ހުރިތަން ފެނުނެވެ. ލޮލުތެރެއަށް ކަރުނަތައް ޖަމާވަމުން ދިޔަ އެވެ.\n"މަންމީ." ހަތަރު އަހަރަށްދާ ޒާރާ ގޮވާލިއެވެ.\nސިހިފައި އަހަންނަށް ބަލައިލެވުނެވެ. ޒާރާ އެނދުން ފައިބެ އަހަންނާ ދިމާއަށް ދުއްވާ ގަންނަނީއެވެ.\n"މަންމި އާދޭ ޒާރާއާއެކު ނިދަން." ތުއްތުތުއްތު އަޑަކުން ޒާރާ ބުނެލިއެވެ.\nއަހަންނަށް މަޖުބޫރުވީ ޒާރާއާ އެކު އެނދުގައި އޮށޯންނާށެވެ. އޭރު މާނޭވައިލެވެނީ އެވެ. އަހަރެން ބޭނުންވީ ނިދައިލާށެވެ. ލޯ މަރައިލީމެވެ. ނިދޭ ގޮތެއް ނުވި އެވެ. ޒާރާ އޮތީ އަހަރެންގެ ގައިގައި ބައްދައިލައިގެންނެވެ. ޒާރާ ނިދީގެ ރާގު އަޅުވާލިއެވެ.\nއަހަރެން މަޑުމަޑުން ތެދުވީމެވެ. އޭރު ވެސް މާނޭވައިލެވެނީ އެވެ. އެނދުން ތެދުވެ ބޭރަށް ނިކުމެލީމެވެ. މައިގެ ތެރޭގައި ހުރި ގަޑިއަށް ބަލައިލީމެވެ. އޭރު ދިހައެއް ޖަހަނީ އެވެ.\n"ޒާރާ ނިދީތަ؟" އަހަރެން ފެނުމުން މަންމަ އަހައިލިއެވެ. "ކާން ހިނގާ. ދަރިފުޅު ކެއީމަ މަންމަ ވެސް ގެއަށް ދާން ކަމަށް. މިހާރު ބައްޕަ ވެސް އޮފީސް ނިންމައިފަ އެބައާދޭ. ބައްޕަ އަންނަންދެން މަންމަ ވެސް މި މަޑު ކުރަނީ."\n"ކާ ހިތެއް ނެތް. ހަމަ ވަރުބަލި ވަނީ މަންމާ،" ސޯފާގައި އިށީންނަމުން އަހަރެން ބުނެލީމެވެ. "ކިހިނެއް ކާނީ؟ މި ހިރީ އަހަރެން ހުރި ސިފަ. މިހާރު ހީވަނީ އެހެން މީހެއްހެން. ދެކޮޅު ހަމަހަމަ ވަނީ. މޫނެކޭ ބޮލެކޭ އެއްވަރު. އެހައި ވެސް ކަޅު."\n"މާބަނޑުވީމަ ބަދަލު އަންނާނެ." މަންމަ ބަލައިލީ އަހަރެންގެ މޫނަށެވެ.\n"ކުރިއަކުން މި ވަރެއް ނުވޭ. މި އުނދަގޫތަކެއް ވެސް ނުވޭ. މިފަހަރަކު މާ އުނދަގޫވޭ،" އަހަރެން މަންމަގެ ގާތުގައި އިށީނީމެވެ. "މަންމަ ނެތް ނަމަ ކިހިނެއް އަހަރެން އުޅޭނީ؟"\nއަހަރެން ސޯފާގައި ދިގު ދެމިލަމުން އޮށޯވެލީމެވެ. މަންމަގެ އުނގުގައި ބޯ އަޅައިގެންނެވެ. އޭރު ވެސް މާނޭވާލެވޭ ގޮތްވަމުން ދިޔަ އެވެ. ބޮލަށް އުނދަގޫވާ ގޮތް ވެފައި ހުއްޓެވެ.\n"އަބަދު ނިމާލަކަށް ވެސް ރަށަކު ނުހުރެވޭނެއްނު. އޭނާ ވެސް ދެ މަސް ވަންދެން ހުރެފަ އެ ދިޔައީ،" މަންމަ އަހަރެން ބޮލުގައި ފިރުމައިލި އެވެ. "މަންމަ ބުނީމަ އޭނާ އެ ދިޔައީ. މަންމަ ރާމިޒާ ބަލާނަމޭ ބުނީމަ."\n"ނިމާލު ރަނގަޅު ނަމަ މިހެން ނުވީހެއްނު." ޝަކުވާގެ ރާގުގައި އަހަރެން ބުނެލީމެވެ.\n"ދަރިފުޅާ ނިމާލަކީ ގޯސް މީހެއް ނޫން. އެއީ ވަރަށް ރަނގަޅު މީހެއް. ދަރިފުޅަށް އެހައި ރަނގަޅު ފިރިއެއް ނުލިބޭނެ. އޭނާ ނޫންތަ ގޭތެރޭގެ ހުރިހާ ކަމެއް ދެ މަސް ވަންދެން އެ ކުރީ. ދަރިފުޅު ބެޑް ރެސްޓުގަ އޮތް ދުވަސްވަރު މަންމަ އަންނަންވާ އިރަށް ގޭތެރޭގެ ހުރިހާ ކަމެއް އޮންނަނީ ނިންމައިފަ. ޒާރާ ފެންވަރުވާ ރީތިކޮށްފަ." މަންމަ ތައުރީފު ކުރީ ނިމާލަށެވެ.\n"އެ އޭނާ ކުރަން ޖެހޭ ކަމެއް ނޫންތަ؟" އަހަރެން ބުނެލީމެވެ.\n"މަންމަ ނުބުނަން ތި ނޫނެކޭ،" މަންމަ ފުން ނޭވާއެއް ދޫކޮށްލިއެވެ. "މި ޒަމާނުގެ ފިރިހެނަކު އެގޮތަކަށް ނޫޅޭނެ. އޭނާ ދަރިފުޅު ދެކެ ވަރަށް ލޯބިވާތީ، އަދި ދިރިޅުމާ މެދު ވަރަށް ފުންކޮށް ވިސްނާތީ އެ ގޮތަށް އެ އުޅެނީ."\n"މަންމަ ހުންނާނީ އަބަދުވެސް ނިމާލުގެ ކޮޅަށް." އަހަރެން ނުރުހިފަ ބުނެލީމެވެ.\nބައްޕަ ގެއަށް ވަނީ އެ ވަގުތުއެވެ.\n"މަންމަ ނިމާލަށް ކީއް ކުރީތަ؟" ސޯފާގައި އިށީނދެލަމުން ބައްޕަ އަހައިލިއެވެ.\n"މި ދައްކަނީ ނިމާލުގެ ރަނގަޅު ވާހަކަ،" މަންމަ އޮޅުން ފިލުވާދިނެވެ. "އަޅެ ބުނެބަލަ އަހަރެން ތިން ކުދިން ބަލައި ބޮޑު ކުރި އިރު ދުވަހަކު ވެސް ނިމާލު އެ އުޅުނު ގޮތަށް ކުދީންގެ ކަމެއް ގާސިމު ކޮށްދީ އުޅުނިންތަ؟"\n"މަންމަ ތިބުނަނީ ބައްޕައަކީ ގޯސް މީހެކޭތަ؟" އަހަރެން ބަލައިލީ ބައްޕަގެ މޫނަށެވެ.\n"އަހަރެން އެހެންނެއް ނުބުނަން. އަދި ބައްޕައަކީ ގޯސް މީހެކޭ ހިތަށް ވެސް ނާރަ. އަހަރެން މި ބުނަނީ ނިމާލަކީ ގޯސް މީހެއް ނޫނޭ. މި ޒަމަނާކު ނިމާލު ކަހަލަ ހެޔޮ ލަފާ ފިރިއަކު ނުލިބޭނޭ." އަހަރެން ވާހަކަ ނުނިމެނީސް މަންމަ ފެށިއެވެ.\n"ދަރިފުޅާ މަންމަ އެ ދައްކަނީ ހެޔޮ ވާހަކައެއް." ބައްޕަގެ ޖަވާބު ކުރުވެފައި ސީދަލެވެ.\nއަހަރެން އޮތީ އެނދުގަ އެވެ. ނިދި ނައިސްގެން ދެ ފަރާތަށް ހޭކިހޭކި އެވެ. އޭރު ވެސް ނޭވާ ވަނީ ކުރުވެފަ އެވެ. މީހާ ވަނީ ދާ ހިތްލާ ފޯވާން ކައިރިވެފައެވެ. އޭސީގެ ރިމޯޓު ނަގައި ފިނިހެޔޮ ކޮށްލީމެވެ. އެވަރުން ވެސް އަހަންނަށް ފިނިކަމުގެ އިހުސާސް ކުރެވޭ ވަރެއް ނުވި އެވެ. މަޑުމަޑުން އެނދުން ތެދުވެ ބޭރަށް ނުކުތީމެވެ. އުނަގަނޑުގައި ދެއަތް ވިއްދައިލައިގެން ލަސްލަހުން ފިޔަވަޅު އަޅަމުންނެވެ.\nބަރުފިޔަވަޅު ތަކެއް އަޅަމުން ބޭރަށް ނުކުމެލީމެވެ. އޭރު މާނޭވާ ލެވޭވަރުވިއެވެ. ކޮޓަރި ތެރެއިން ފޯނު ރަނގަބީލުވާ އަޑު އިވެން ފެށިއެވެ. ހުއްޓެމުން ހުއްޓެމުން ކަހަލަ ގޮތަކަށް ފޯނާ ހަމައަށް ދެވުނު އިރު، ފޯނު ކެނޑިއްޖެއެވެ. ގުޅީ ނިމާލެވެ. ތިންފަހަރު ގުޅައިފައި އޮތްތަން ފެނުނެވެ. އަހަރެން ފޯނު ނަގައި ނިމާލަށް ގުޅައިލީމެވެ.\n"ނިދަނީތަ؟" ފޯނު ނެގި އިރަށް ނިމާލު އަހައިލިއެވެ.\n"ނިމާލަށް ރަނގަޅަށް އެނގޭނެ އަހަންނަށް ނުނިދޭނެ ކަން." މާނޭވާ ލަމުން އަހަރެން ބުނެލީމެވެ.\n"ވަރުބަލިވެފަ؟" ނިމާލުގެ ސުވާލު އަހަންނަށް ސާފުވި އެވެ.\n"ނުނިދިގެން ހަމަ ހިނގައިލަނީ،" އަހަރެން އެނދުގައި އިށީނދެލީމެވެ. "ހަމަ ނިދި ނައިސްގެން. ނިމާލަކަށް ނޭނގޭނެ މިވާ އުނދަގޫތަކެއް. އިހުސާސް ކުރަމޭ ބުނާނީ. އެކަމު ކިހިނެއް އިހުސާސްކުރާނީ. ފިރިހެނުން ނިކަން ފަސޭހައިން ބުނެލާނެ ތިމަންނާ އަށް އިހުސާސްވެޔޭ. އިހްސާސް ކުރެވެޔޭ. ފިރިހެނުންނަށް މި ވޭން އުފުލަން ޖެހޭ ނަމަ އެނގޭނީ މީގައި ހުރި ބުރަދަން."\n"ޒާރާ ނިދީތަ؟ މަންމަމެން ނާދޭތަ؟" ނިމާލު މައުޟޫއު ބަދަލުކޮށްލިއެވެ.\n"ނިމާލަކީ ކުޑަ ކުއްޖެއްތަ؟ ޒާރާ ނިދާނެ އިރާ ޒާރާ ހޭލާނެ އިރު އެންމެ ރަނގަޅަށް އެނގޭނީ ވެސް ނިމާލަށް،"\nފޫހިވެފައިވާ ރާގެއައިގައި އަހަންނަށް ބުނެލެވުނެވެ. "ތި މަންމަގެ ރަންދަރިއެއްނު. މަންމަގެ ވާހަކަ ދައްކަނީ. އާނ އެހެންޏަ މަ މީ އުފަންދަރި. މަ ދިފާއު ނުކުރާ ވަރަށް ނިމާލުގެ ދިފާއުގައި މަންމައާ ބައްޕަ ނުކުންނާނެ. ހީވާނި މި އެ މީހުންގެ ލެޔޭ. އެމީހުންގެ ދަރިއަކީ ނިމާލޭ. އަބަދު ތިބޭނީ ނިމާލުވެފަ."\n"ރާމީ!" ނިމާލު ހުއްޓައިލިއެވެ.\n"މީ ހަމަ ހަގީގަތޭ."\n"ރާމީ ތަންކޮޅެއް ހަމަޖެހިލައިގެން ވާހަކަދައްކަބަލަ. މިހާ ބުރަކޮށް އުޅެފަ ލިބޭ ހުސްވަގުތުކޮޅު ހަމަ ގުޅައިލާ އިރަށް ޝަކުވާ ނުކޮށްބަލަ." ނިމާލު އެއް ނޭވާއިން ބުނެލިއެވެ.\n"ނިމާލަށް އަބަދުވެސް ގޯސްވާނީ އަހަރެން. އަހަންނަށް މި ކުރެވޭ އިހުސާސްތަކާ މި އަޅާ ވޭންތައް ދެން ކާކަށްތަ ކިޔައިދޭންވީ؟ ކާކުތަ އަހަރެންގެ ވަކީން ހުރީ؟" މާނޭވާ ލަމުން، ހުއްޓަމުން ހުއްޓަމުން ކަހަލަ ގޮތަކަށް އަހަރެން ބުނެލީމެވެ. "އަހަރެން ހުރެފާނަށް ދުވަހަކު ވެސް ވާހަކަ ނުދައްކާ. ފޯނުކޮށްލާއިރަށް އާނހޫން އަޅުވައިލަ އަޅުވާލާ. އާދެ އާދެ ކިޔައިލަ ކިޔައިލާ."\nއެރޭ ވެސް ހުރިހާ ކަމެއް ނިމިގެން ދިޔައީ އެކަހަލަ ގޮތަކަށެވެ. މިއީ އަހަރުމެންގެ އާއްމު ހާލަތެވެ. ނިމާލުގެ ކުރު ޖަވާބުތަކާއި އޭނާގެ ވާހަކަ ހުންނަ ގޮތުން އަހަންނަށް ވާހަކަދައްކަން ފަސޭހައެއް ނުވެއެވެ. އަބަދުވެސް ކުރެވެނީ ޝަކުވާއެވެ.\nވިހަންދެން އަހަންނަށް އުޅެން ޖެހުނީ އެކަހަލަ ހާލެއްގައެވެ. ވިހެއުމުގެ ހުރިހާ ކަމެއް ހަމައަކަށް އެޅުނެވެ. ނަމަވެސް، ނިދީގެ ކަންކަން ހަމައަކަށް އެޅޭ ގޮތެއް ނުވިއެވެ. ވަރުބަލިކަން ކެނޑޭ ގޮތެއް ނުވިއެވެ. އަބަދުވެސް ހުންނަނީ މަތި ނޭވަޔަށް އަރާފައެވެ. އަހަރެން ހީކުރީ ޒީނާ ކުޑަވުމުން ދިމާވާ އުނދަގުލާ ހެދި ނިދޭ ގޮތް ނުވަނީ ކަމަށެވެ. ޒީނާ އިރުއިރުކޮޅާ ހޭލާތީ ވާގޮތެއް ކަމަށެވެ.. އަބަދު އުޅެން ޖެހެނީ އޭނާ މަސަލަސް ކުރެވޭތޯއެވެ. ހަމަ ނިދި ނުލިބި އެގޮތް މިގޮތަށް އުޅެން ޖެހުމުގެ ސަބަބުން އަހަރެންގެ ހަށިގަނޑަށް އެކަން އިހުސާސް ކުރެވެމުން ދިޔައެވެ. މީހާ އަނަރޫފަވެ ހިކެމުން ދިޔައެވެ. ޒީނާއަށް އަހަރެއްވީއިރު އަހަރެންގެ ބަރުދަށް ތިރީހަށް ވެއްޓުނެވެ.\nއަހަންނަށް އަންނަމުން ދިޔަ ކުއްލި ބަދަލުތަކާއި ނިދަން އުނދަގޫވާ ގޮތް ވުމުން ޑޮކުޓަރަށް ދައްކަން މަންމަމެން ކިޔަންފެށިއެވެ. ކާހިތްނުވެ މީހާ ގަބުވެފައި ހުރެވޭތީ ނަފުސާނީ މައްސަލައެއް އުޅޭކަމަށް އެމީހުން ގަބޫލުކުރަން ފެށިއެވެ. ނަމަވެސް، ކޮންމެ ފަހަރަކު ވެސް ދެ ކޮޅު ހަދަނީ އަހަންނެވެ. އަހަންނަށް ވެސް ވިސްނުނީ އެއީ ޒީނާ ކުޑަވުމުން ދިމާވާ ކަމެއް ކަމުގައެވެ. ނިމާލާއި މަންމަ އެތައް ފަހަރަކު ޑޮކުޓަރަށް ދައްކަން އެދުނެވެ. އަހަންނަށް އޮޅުވާލައިގެން މަންމަމެން އަހަރެން މާލެ ވެސް ގެންދިޔައެވެ. ނަމަވެސް، އަހަރެން އިންކާރު ކުރީއެވެ.\nއެންމެ ފަހުން އަހަރެންގެ ވިސްނުން ބަދަލު ކުރާން ނިންމީމެވެ. އޭރު ޒީނާގެ އުމުރުން ތިން އަހަރު ވެދާނެއެވެ. އިތުރަށް އުނދަގޫވާން ފެށުމުންނެވެ. ބައެއް ފަހަރު އެއްގޮތަކަށް ވެސް ނިދައި ނުލެވޭތީއެވެ. ނިދުނަސް އިރުއިރުކޮޅާ ހޭލެވޭތީއެވެ. އެކަން ބޮޑު ބައްޔަކަށް ވާން ފެށުމުންނެވެ.\nޑޮކުޓަރަށް ދެއްކުމުން ވެސް އަހަންނަކަށް މާ ބޮޑުއެއްޗެއް ނޭގުނެވެ. ޑޮކުޓަރު ވެސް މާގިނަ ވާހަކައެއް އަހަންނަކާ ނުދައްކައެވެ. ސާފުކޮށް އަހަރެން ގާތު ހުރިހާ ވާހަކައެއް ކިޔައެއް ނުދިނެވެ. ބުނިހާ ވެސް ވާހަކައަކީ "އިންސޮމްނިއާ"އެވެ. އަހަރެން ބޭރަށް ނެރުމަށްފަހު ވަކިން ބައިންދައިގެން ނިމާލަށް ވަރަށް ގިނައިރު ވަންދެން ޑޮކުޓަރު ވާހަކަދެއްކިއެވެ.\nޑޮކުޓަރު ދެއްކި ވާހަކަތަކާ ގުޅޭ ގޮތުން ނިމާލާ ސުވާލު ކުރުމުން ވެސް އޭނާ މާގިނަ ވާހަކައެއް ނުދައްކައެވެ. ދެނީ ކުރުކުރު ޖަވާބުތަކެކެވެ. އަހަންނަށް ފާހަގަވި އެހެން ކަމެއް އޮތެވެ. ނިމާލުގެ އުޅުމަށް ބަދަލުތަކެއް އައި ކަމެވެ. ކުރިން ކަންކަން ހިއްސާ ނުކުރާ ވަރަށް އޭނާ ކަންކަން ހިއްސާކުރާކަމެވެ. އަހަރެން ދައްކާ ވާހަކައާ ދެކޮޅަށް އޭނާ ވާހަކަ ނުދައްކާ ކަމެވެ. ހިޔާލު ތަފާތުވާ ކަންކަމުގައި އަވަހަށް މައުޟޫއު ބަދަލުކޮށްލާކަމެވެ.\n"ބޭހަކީ ހުރިހާ ކަމެއްގެ ހައްލެއް ނޫން. ކަންކަމުން ނުކުންނަން ހިތްވަރު ކުރަންވާނެ." އެ ވާހަކަ ފަށާއިރަށް ނިމާލު މައުޟޫއު ބަންދުކޮށްލަނީ މި ޖުމުލައިންނެވެ.\nއެންމެ ފަހުން އަހަރެން އަމިއްލައަށް ވިސްނީމެވެ. ތަކުރާރުކޮށް ވިސްނީމެވެ. ނިމާލުގެ ހަރަކާތްތަކަށެވެ. އޭނާގެ މިޒާޖަށެވެ. އެއްވެސް ނުކިއްސަރު ޖަވާބެއް ނުލިބެއެވެ. ހިނދުރީގައި ގުގުމައިލީ ޑޮކުޓަރު ބުނެދިން ލަފުޒެވެ. "އިންސޮމްނިއާ" އެވެ.\nފޯނު ނަގައި ގޫގުލްގައި ލިޔެލީމެވެ. ޖަވާބު ލިބުނެވެ. ދިމާވެގެން މިއުޅޭ ކަންތަކާއި ފެނުނު ލިޔުންތަކުގައި ހުރި ކަންކަމާ ގުޅޭތީއެވެ. އާއެކެވެ. އަހަންނަށް މިއުޅެނީ ހަމަ ނިދި ނުލިބިގެންނެވެ. ނިދައިލުމުން ލިބެން ޖެހޭ ހިތްހަމަ ޖެހުމާއި އަރާމު ނުލިބޭތީއެވެ. ހޭލައި އިރަށް ވަރުބަލިކަމާއި ލޮޑުކަން އިހުސާސް ކުރެވޭތީއެވެ. ގަދަކަމުން ނޫނީ ނުނިދޭތީއެވެ. ރެޔަކު ދެގަޑި އިރު ވެސް ފުރިހަމައަށް ނިދައި ނުލެވޭތާ ހަތަރު ވަރަކަށް އަހަރުވީއެވެ.\nމިހެން މިވީ ކީއްވެ ހެއްޔެވެ؟ ހިތައިހިތައި ސުވާލުކޮށްލެވުނެވެ. އަހަރެންގެ އިނގިލިތަކުން ތަރުޖަމާ ކުރެވެމުން ދިޔައީ ހިތުގެ ވާހަކަތަކެވެ. ޖަވާބު ފެންނަމުން ދިޔައީ ފޯނުގެ ސުކުރީނުންނެވެ.\nދަތުރުކުރުމާއި ނިދަން ކައިރިވެފައި ހުއްޓާ ކެއުމާއި އެކަމަށް އާދަވުމާއި ސިކުނޑިއަށް ލިބޭ ގެއްލުންތަކާއި މަސްތުވާތަކެތި ބޭނުން ކުރުން ފަދަ ކަންކަމަކީ އިންސޮމްނިއާއަށް މަގުފަހިވެދާނެ ކަންކަންކަމުގައި އެނގުނެވެ. ދެން އަހަންނަށް މިކަން މި ދިމާވަނީ ކީއްވެ ހެއްޔެވެ؟ އަހަންނަކީ އެކަހަލަ ކަމެއް ކުރާ މީހެއް ނޫނެވެ. ޖަވާބު ލިބުނެވެ.\n"މާބޮޑަށް ހާސްވެ ކަންބޮޑުވުމާއި، ހޯމޯންތައް އިންބެލެންސް ވުމާއި، މާބަނޑުވުމުން ކުރިމަތިވާ ކަންކަމުން އުފެދޭ ނުތަނަވަސް ކަމުގެ ސަބަބުން ވެސް މިހެން ދިމާވެދާނެ." އަހަންނަށް ކިޔައިލެވުނެވެ.\nއަހަރެން ބޭނުންވީ ސީދާ ނިމާލާ އެ މައުޟޫއުގައި ވާހަކަދައްކާށެވެ.\n"އަހަރެން ރަނގަޅުވާނެތަ؟" ނިމާލު ފޯނު ނެގި އިރަށް އަހަރެން ބުނެލީމެވެ.\n"އަމިއްލައަށް ފިކުރުތަކާ ދުރުވާންވީ، ހާސްވާން ޖެހޭ ކަންކަމާ ދުރުހެލިވާންވީ." ނިމާލު ޖަވާބު ދިނެވެ.\nގޭތެރެއަށް ވަދެގެން އައި ވައިރޯޅީގެ ފިނިފިނި ވައިތައް މޫނަށް އެޅުނެވެ. ސިހިފައި ލޯ ހުޅުވާލެވުނެވެ. އަހަންނަށް ފުން ނޭވާއެއް ދޫކޮށްލެވުނެވެ. ހިޔާލުތަކުން ބުރަވެފައިވާ ސިކުނޑިއަށް ލުއިކަމެއް ލިބުނެވެ. ފޯނު ނިއްވާލެވުނު ހަނދާންވީދެނެވެ. އަވަސް އަވަހަށް ކޮޓަރިއާ ދިމާއަށް ދުއްވާގެނެވުނެވެ.\n"ސޮރީ!" ފޯނު ކަންފަތުގައި ޖައްސާލަމުން އަހަންނަށް ބުނެލެވުނެވެ.\nނިމާލު އެއްޗެކޭ ނުބުނެއެވެ.\n"ދެން ވާހަކަދައްކަބަލަ." އަހަރެން އަނެއްކާ ވެސް ފެށީމެވެ.\n"ރާމިޒާ! އަހަރެން ހުރިހާ ކަމެއް މި ކުރަނީ ރާމިޒާއަށް ޓަކައި، އަހަރުމެންގެ ދެ ކުދިންނަށް ޓަކައި. އާއިލާއަށް ޓަކައި." ނިމާލު މަޑުމައިތިރި ކަމާއެކު ބުނެލިއެވެ.\n"އަހަންނަށް އެކަން އެނގޭ. އެކަމު ބައެއް ފަހަރު އުނދަގޫ ވަނީ. ގޯސްކޮށް ވިސްނެނީ. އެހެންވެ ފިކުރު ބޮޑުވަނީ. ނިމާލާ މެދު ވިސްނެނީ. ނިމާލު ގެއްލި ދާނެތީ ކަންބޮޑު ވަނީ." އެއްފަހަރާ އަހަރެން އަމުނައިލީމެވެ.\n"އަހަންނަށް ތިކަން އެނގޭ. ތިކަން ވިސްނޭ. ރާމިޒާ އަހަރެން ދެކެ ވަރަށް ލޯބިވާކަން އިހުސާސްވޭ." ނިމާލު ފުން ނޭވާއެއް ދޫކޮށްލިއެވެ.\n"އެކަމަކު އަހަރެން ކުރަނީ ޝަކުވާއެއް ނޫންތަ؟" އަހަންނަށް ބުނެވުނެވެ.\n"ޝަކުވާއަކީ ލޯބި. އެއީ ލޯބީގެ ޝަކުވާ. ލޯބިވާތީ ކުރާ ޝަކުވާ." ނިމާލު ހޭންފެށިއެވެ.\n"އަހަރެން ގަބޫލު. ހުރިހާ ކަމެއް ހަމަޖައްސާ." އަހަރެން މައުޟޫއު ބަދަލުކޮށްލީމެވެ.\nނިމާލު އަހަންނަށް ގޮތެއް ނިންމަން ދިން މުއްދަތު ފަހަނައަޅާ ދިޔައިރު ވެސް އަހަންނަށް ގޮތެއް ނުނިމިގެން ކުރެވުނީ ހުސް ޝަކުވާއެކެވެ. ދިރިއުޅުން ލަންކާއަށް ބަދަލުކުރަން ނިމާލު ބޭނުންވުމުން އެކަމާ ވިސްނަން ބުނިތާ މިއަދަށް ދިހަ ދުވަސްވީއެވެ. އަހަރެން ހަމަ ގޮތް ދޫކުރަން ބޭނުން ނުވީއެވެ. ހިތަށް ވަހުމު ވަންނަ ވަރުންނެވެ.\n"އަހަރެން ވެސް އާއިލާއާއެކު އެކޮޅުގައި ހުރެވޭ ގޮތް ވެއްޖެ،" ނިމާލު ދިނީ އުފާވެރި ޖަވާބެކެވެ. "ކުންފުނީގެ ލަންކާ އޮފީހުގައި މަސައްކަތް ކުރެވޭ ގޮތަށް ހަމަޖެހިއްޖެ. އޭރުން އަހަންނަށް ރާމިޒާއާ އެކު އަބަދު އުޅެވޭނެއްނު. ރާމިޒާގެ ޝާކުވާއަކީ އެއީނު."\n"ދެން އަހަރެންގެ ބަލި ގަނޑޯ." އަހަންނަށް ވިސްނައި ނުލައި ބުނެލެވުނެވެ.\n"ހައްލުވާނެ. ހުރިހާ ވެސް މައްސަލައަކީ އަހަންނާ ދުރުގައި ހުންނަން ޖެހުމެއްނު. އެއީނު ވިސްނޭ ވިސްނުމަކީ. ކުރެވޭ ކުށްހީއަކީ. ހަމަނިދި ނުލިބެނީ އެހެންވީމައެއްނު. ބޭސް ނުކެޔަސް އިރާދަ ކުރެއްވިއްޔާ ދެން ހަމަ ނިދި ލިބޭނެ. ރަނގަޅަށް ނިދައިލެވޭނެ." ނިމާލުގެ ރާގު ބަދަލުވިހެން ހީވިއެވެ.\nއަހަންނަށް ހިތްހަމަ ޖެހުމުގެ ނޭވާއެއް ދޫކޮށްލެވުނެވެ. ފުންކޮށް ވިސްނައިލެވުނެވެ. ދިރިއުޅުމުގެ ކަންކަމާ މެދުގައެވެ. މާނައެއް ނެތް ގޮތެއްގައި ކުރެވުނު ޝަކުވާތަކާ މެދުގައެވެ. ނިމާލު އެބުނީ ތެދެކެވެ. އެއީ ޝަކުވާއެވެ. އަހަންނަށް އެއީ މާނައެއް ނެތް އެއްޗެއް ކަމަށް ވިސްނުނީއެވެ. ނަމަވެސް އެއީ، މާނައެއް ހުރި ޝަކުވާތަކެކެވެ. ލޯބިވާތީ ކުރެވުނު ޝަކުވާތަކެކެވެ. ގާތުގައިވާން އެދެވޭތީ ކުރެވުނު ޝަކުވާތަކެކެވެ. އެކަމަކު މިހެން ކުރެވޭ ޝަކުވާތައް އެކި މީހުންނަށް މާނަ ކުރެވެނީ އެކި ގޮތަށެވެ. އެކި މީހުންނަށް ވިސްނެނީ އެކި ގޮތަށެވެ. ނިމާލުގެ ތަފާތަކީ އެއީއެވެ. (ނިމުނީ)


އައިފޯނަށް ޚާއްޞަ 'ސްވިޗް ޓު އެންޑްރޮއިޑް' އެޕް ނެރެފި - Tech News Maldives\nއައިފޯނަށް ޚާއްޞަ 'ސްވިޗް ޓު އެންޑްރޮއިޑް' އެޕް ނެރެފި\nއަޙްމަދު ދާއޫދު • 17 އޭޕްރީލު 2022\nއައިފޯނަށްޚާއްޞަކޮށްގެން 'ސްވިޗް ޓު އެންޑްރޮއިޑް' ނަމުގައި ގޫގުލް އިން އެޕެއް ނެރެފިއެވެ.\nއައިފޯނުގެ ޔޫޒަރުންނަށް ފަސޭހަކަމާއެކު އެންޑޮރޮއިޑަށް ސްވިޗް ކޮށްލެވޭގޮތަށް 'ސްވިޗް ޓު އެންޑްރޮއިޑް' މިއެޕް މިއަހަރު އެޕްސްޓޯރުގައި ގޫގުލްއިން ނެރެފައިވާއިރު 2015 ވަނަ އަހަރު އެޕަލް އިންވެސް ވަނީ "މޫވް ޓު އައިއޯއެސް" ނަމުގައި ގޫގުލް ޕްލޭ ސްޓޯރުގައި އެކުންފުނީގެ ފުރަތަމަ އެޕް ނެރެފައެވެ.\nއެޕަލް އިން "މޫވް ޓު އައިއޯއެސް" ނެރުނީ ގޫގުލްގެ ޕްލެޓްފޯމުން އެޕަލް އަށް މީހުން ބަދަލުވުމަށް އެހީތެރިވެދިނުމުގެ ގޮތުން ކަމަށް އެކުންފުނިންވަނީ ބުނެފައެވެ.\nއެއް ޕްލްޓްފޯމުން އަނެއް ޕްލެޓްފޯމަށް ފަސޭހައިން ބަދަލު ކޮށްލެވޭގޮތް ވުމަކީ ޔޫޒަރުންނަށް ލިބޭފަސޭހަކައަށްވާއިރު، ގޫގުލް އިން އެންމެ ފަހުން މިވަނީ އަމިއްލަ ސްވިޗިން އެޕެއް ހަދާފަ އެވެ.\nކުރިންވެސް ބައެއް ފަރާތްތަކުން ލަފާކުރިގޮތަށް "ސްވިޗް ޓު އެންޑްރޮއިޑް" މި އެޕް ގެ ސަބަބުން އައިފޯން ގެ އޯނަރުންނަށް އެންޑްރޮއިޑް ފޯނެއްގައި ބޭނުންކުރުމަށް އެމީހުންގެ ޑޭޓާ އެކްސްޕޯޓް ކުރުމަށް އެހީތެރިވެދެއެވެ. އެމެރިކާ ވެސް ހިމެނޭ ގޮތަށް ގިނަ މާކެޓުތަކެއްގައި މިއަދު މި އެޕް ރޯލްކުރި ނަމަވެސް އެ އެޕް ހޯދުމަކީ އުނދަގޫ ކަމަކަށް ވެދާނެ އެވެ.\nމިހާރުގެ މޯބައިލް ޑައިކޮޓޮމީއަށް މިވީ ވިއްސަކަށް އަހަރުގެ ތެރޭގައި ޕާމް އާއި ވިންޑޯޒް ފޯނުން މަސައްކަތްކޮށްގެން، ތިން ވަނަ ޕްލެޓްފޯމެއް އުފައްދަން ކުރި މަސައްކަތް ނާކާމިޔާބުވެފައިވާއިރު، އެންޑްރޮއިޑް އަދި އައިއޯއެސް އާ އެކު އަހަރެމެން އެންމެން ވެސް މިތިބީ ކުރިއަށްދިއުމުގައި ފައިހަމަކޮށްފަ އެވެ.\nއެއް ޕްލެޓްފޯމެއް ބޭނުން ކޮށް އެޕްލެޓް ފޯމަކަށް ދެވިހިފާފައި ވިޔަސް މި ދެ އެޕް ބޭނުންކޮށްގެން ހުރިހާ ޑޭޓާ ތަކަކާއެކު އަނެއް ޕްލެޓް ފޯމަށް ބަދަލުވުމަކީ ފަސޭހަ ކަމެކެވެ. އެގޮތުން އެޕަލްގެ "މޫވް ޓު އައިއޯއެސް" އަދި އެންޑްރޮއިޑްއަށް އަލަށް ތައާރަފުކުރި ސްވިޗް ފަދަ އެޕްތަކުގެ ސަބަބުން ޕްރޮސެސް އޮޓޮމޭޓްކޮށްގެން، އެމީހަކަށް ފަސޭހަ ޕްލެޓް ފޯމެއް ކޮންމެ ވަގުތަކުވެސް އިޚްތިޔާރު ކޮށްލެވިދާނެއެވެ.\nއައިފޯނެއްގައި ހުރި ޑޭޓާ އެންޑްރޮއިޑް އަށް ސްވިޗް ކުރަންބޭނުންނަމަ "ސްވިޗް ޓު އެންޑްރޮއިޑް" އެޕް އިންސްޓޯލް ކުރުމަށްފަހު، ތިބާގެ ކޮންޓެކްޓްސް، ކަލަންޑަރު އިވެންޓްސް، ފޮޓޯ، ވީޑިއޯ ފަދަ ބޭސިކްސް ތައް ނެގުމުގެ އިހްތިޔާރު އޮންނާނެއެވެ.\nމީގެ ތެރެއިން ގިނަ ޑޭޓާތަކަކީ އެއްވެސް މައްސަލައެއް ނެތި ގޫގުލްގެ އީކޯސިސްޓަމަށް ޕްލަގް ކޮށްލެވޭނެ ޑޭޓާތަކެވެ. އެހެންނަމަވެސް ކޮންޓެކްޓް ޑޭޓާގައި ބައެއް ކަހަލަ އާދަޔާ ޚިލާފު އޮޅުންތަކެއް ފާހަގަވެދާނެއެވެ. އެކަމަކު މި އެޕް މެދުވެރިކޮށް ގޫގުލް ފޮޓޯސް އާއި ތިބާގެ ހުރިހާ އައިކްލައުޑް މީޑިއާއެއް ސަލާމަތްތެރިކަމާއެކު ސިންކް ކޮށްލެވޭނެއެވެ.\nމި ހުރިހާ ކަމެއްވެސް ކުރިއަށްދާނީ ވަޔަލެސްކޮށެވެ. އެހެންކަމުން އެންމެ ފަހުގެ އައިފޯނުތަކާއި، އެންޑްރޮއިޑް ފޯނުގެ ޔޫއެސްބީ-ސީ ޕޯޓްގައިވެސް އަދި ކުރީގެ ލައިޓިން ޕޯޓާ ގުޅުވާލަދޭނެ ކޭބަލެއް ކޮންމެހެން ހޯދަން އުޅޭކަން ނުޖެހޭނެ އެވެ.\nމިފަދަ ފަސޭހަތަކެއް ހުރިނަމަވެސް އެޕަލްގެ ޕްލެޓްފޯމް ދޫކޮށް އެންޑްރޮއިޑަށް ބަދަލުވާއިރު އިތުރަށް ވިސްނާލަން ޖެހޭ ކަމެއް އެބަ އޮތެވެ.\nއެއީ އައިމެސެޖް، އެޕަލްގެ އެންހޭންސްޑް މެސެޖިން ފީޗާ މަސައްކަތް ކުރަނީ އައިފޯން ބޭނުންކުރާ ފަރާތްތަކަށް ކަނޑައެޅިފައިވާ އެސްއެމްއެސް ތައް އިންޓަސެޕްޓްކޮށް، އެ ކުންފުނީގެ ސާވާތައް މެދުވެރިކޮށް ރިލޭޓް ކޮށްގެންނެވެ. އެހެންކަމުން އައިމެސެޖް ރަނގަޅަށް ޑިސެބަލް ނުކުރާނަމަ، އައިފޯން ބޭނުންކުރާ ފަރާތްތަކުގެ މެސެޖުތައް އެންޑްރޮއިޑް ފޯނުން ނުފެންނާނެއެވެ.\nއެންޑްރޮއިޑް އަށް ސްވިޗް ކުރާނަމަ އައި މެސެޖް ޑިސޭބަލް ކޮށްލަން ޖެހޭނެއެވެ. އައިމެސެޖް ޑިސެބަލް ކުރުމަށް މެނޫއިން ސެޓިން އަށްގޮސް ބަދަލުކޮށްލެވޭނެއެވެ.\nގޫގުލް އިން މި އެޕްގެ ވާހަކަ ރަސްމީކޮށް ބުނެފައި ނުވާއިރު، އެޕް ސްޓޯރު ސާޗްގައި ވެސް މި އެޕް މިހާތަނަށް ނުފެނުމަކީ އެކަށީގެންވާ ކަމެކެވެ. އަދި އެ ސްޓޯރުގައި ހުންނަ ގޫގުލްގެ ޑިވެލޮޕަރއެކައުންޓްގެ ދަށުން ވެސް ނުދައްކައެވެ.\nނަމަވެސް މެނުއަލްކޮށް ގޫގުލް ސަރޗް ކޮށްގެން މިއެޕް ހޯދޭނެއެވެ. އަދި އިންސްޓޯލްވޗެސް ކުރެވޭނެއެވެ. މިފަދަ ޚަބަރުތައް ގެނެސްދެ ފަރާތްތަކުން ލަފާކުރާގޮތުގައި ގޫގުލް އިން މި އެޕް އިތުރަށް މަޝްހޫރުކުރާނީ ބައެއް އަޕްޑޭޓްތަކަށް ފަހު އެވެ.


Findhu veedhaigen keume netheve, othy dhaulai veedhumeve – adduLIVE\nފިނދު ވީދައިގެން ކެއުމެއްނެތެވެ. އޮތީ ދައުލަތް ވީދުމެވެ.\n1 Sep 03, 2019, 12:08 އައި އެލް\nފިނދު ވީދައިގެން ކެއުމޭ ބުނެވޭ ބަހުގެ މުރާދަކީ ހިލޭސާބަހަށް މަސައްކަތްކޮށްދީފައި ތިމާގެ އަމިއްލަ ޖީބުން ހޭދަކޮށްގެން ތިމާ ކައިބޮއި އުޅުމެވެ. މިއީ ދިވެހިރާއްޖެއިން މިހާރު ނުފެންނަ ސިފައެކެވެ. އެކަމަކު ބަސްފޮތުގައި މި މިސާލު އަދިއެބައޮތެވެ. ފިނދު ވީދައިގެން ކެއުމުގެ ބަދަލުގައި މިހާރު އޮންނަނީ ދައުލަތް ވީދައިގެން ކެއުމެވެ. ޖެހުނު މީހަކު ޖެހުނު ދިމާލަކުންނެވެ. ލަދެއް ތަދެއް ނެތެވެ.\nމިޒަމާނުގައި ސަރުކާރެއް ބަދަލުކުރުމުގެ ނިޔަތަކަށްވެފައި އޮންނަނީ ދައުލަތް އަނީމާކުރުމެވެ. ދެން އެވީ ވަޒީފާތައް އެކުވެރީންގެ މެދުގައި ބަހާލައި ދައުލަތުގެ ވަސީލަތްތަކުން އަންބޮނޑި ފުރައިލާށެވެ. ދިހަބާރަ އަހަރުކުރިން ވަޒީފާއެއްގައި ހުރި އެކުވެރިޔަކު ކަނޑާލެވިފައިވާނަމަ އެމީހަކަށްވެސް ދައުލަތުން ބަދަލު ނަގައިދޭށެވެ. ދައުލަތުގެ މިސާލަކީ ޝިކާރަކުރެވިފައިވާ ފުއްލާއެއްގެ މިސާލެވެ. ޖެހުނު ދިމާލަކުން ސިންގާތައް އައިސް ފުއްލާގެ މަސްތައް ނޮޅަމުން ކަމުން ދާންވީއެވެ.\nދައުލަތަކީ އޭގެ އަމިއްލަ ޒާތުގައި ދިރުންނެތް އެއްޗެކެވެ. އެހެންވީމާ ބަޔަކު ކިތަންމެ ވަރަކަށް ނޮޅައިލިޔަސް ދައުލަތުގެ އިހުސާސްތައް އަމިއްލަޔަށް ބޭރެއް ނުކުރެވޭނެއެވެ. އޮހޭނޭ ކަރުނައެއްވެސް ނުހުންނާނެއެވެ. ދައުލަތުގެ ނަމުގައި ވާހަކަ ދައްކާނީ އިންސާނުންނެވެ. އެމީހުންގެ ބަސްމަގު ބައްޓަންވާނީ އަމިއްލަ މަސްލަހަތު އެވަގުތެއްގައި އޮންނަ ގޮތެއްގެ މައްޗަށެވެ.\nއަނީމާއިން ބައި ނޭޅޭ މީހުން ދުރުގައި ބަލާން ތިބެފައި ހޯހޯއޭ ގޮވާނެއެވެ. އެގޮވާ ގޮވެލިފައްޗަކުވެސް އިޚުލާސްތެރިކަމެއް ނުހުންނާނެއެވެ. ބައިއެޅޭ މީހުން އެމީހުންގެ އަމަލުތައް އެކިއެކި ބަހަނާތަކުން ގިރިޓީކުރާނެއެވެ. އެކަމަކު އޮފުދާރުކަމެއް އޮފްކާރުކަމެއް އަމްދުން ނުފެންނާނެއެވެ.\nމިހާސަރުތައް މިއަދު މިގޮވަނީ ވަކިޒަމާނެއްގެ ވަކިބަޔަކު ދިފާއުކޮށްފައި އަނެއްބަޔަކު ޝަރަފުވެރީންނަށް ހަދާކަށެއް ނޫނެވެ. މިރާއްޖޭގެ ތާރީޚަށް އަލިކަން އެޅުނީއްސުރެ އަދާހަމަޔަށްވެސް ކަންހިނގާ މަގަކީ މިއީއެވެ. ބަދަލެއް އޮތިއްޔާ އެބަދަލަކީ ކުރީޒަމާނުގައި މިކަންކުރި ގޮތެވެ. އެޒަމާނުގައި ދައުލަތަކީ ކުންފުންޏެކެވެ. ބޯޑުގައި ތިބޭ ހިއްސާދާރުންނަކީ ކިލެގެބޭކަލުންނެވެ. މެނޭޖިން ޑިރެކްޓަރަކީ ރަސްކިލެގެއެވެ. އެއީ ރަސްގެފާނެވެ. ރައްޔިތުންނަކީ އަޅުންނެވެ.\nލިޔެވިފައިވާ ދުސްތޫރެއް މިއަދު އެބައޮތެވެ. އެދުސްތޫރުގައި ބަޔާންވެފައިވާގޮތުން ދައުލަތުގެ ހިއްސާދާރުންނަކީ ރައްޔިތުންނެވެ. އިހުގެ ރަސްމީ އަޅުން މިއަދު ކަރުދާހުގައި ވަނީ ސާހިބުންގެ ދަރަޖައަށް އުފުލިފައެވެ. ބާރުތައް ފެށިގެން އަންނަނީވެސް އަދި ބާރުތައް ދެމިއޮންނާނީވެސް ރައްޔިތުންގެ ކިބައިގައޭ ލިޔެފައިއޮވެއެވެ. ދެން ރައްޔިތުންނަށް މިއަދު ޖެހެނީ އެމީހުންގެ ފަރާތުން ބޯޑަށް މަންދޫބުން ހޮވާށެވެ. އެހޮވުމެއް ހޮވީމާ އެހިސާބުން ބާރުތައް ދޫވީއެވެ. ހަގީގީ ބާރު ފުރޮޅިގެންދަނީ އެހެން ފަރާތަކަށެވެ. ނުވަތަ ފަރާތްތަކަކަށެވެ.\nނަން ބަދަލުވިޔަސް ކަން ބަދަލުނުވެ ކަލަންޑަރުން ދުވަހެއް އުމުރުން ދުވަހެއް ކެނޑެމުން އަހަރުތައް ގަރުނަށް ބަދަލުވަމުން މިދަނީ ހަމަ އަހަރެމެންގެ ވިޔާނުދާކަމުންނެވެ. ކަން ބަދަލުކުރުމުގެ ބާރު އަމިއްލަ އަތުގައި އޮވެމެ އެބާރު ބޭނުން ނުކުރާތީއެވެ. ގައުމަށްޓަކައި ފަރުދީ ޒިންމާ އަދާނުކުރާތީއެވެ. ގައުމުގެ މަސްލަހަތުގެ މައްޗަށް ކޮންމެވެސް އެހެން މަސްލަހަތެއް އިސްކުރެވޭތީއެވެ. ތިމާއަށްޓަކައި ހުޅުވިދާނެ ދޮރަކަށް ވިސްނުން އަމާޒުކުރެވޭތީއެވެ. ފިނދު ވީދައިގެން ކެއުމަށްވުރެ ދައުލަތް ވީދައިގެން އެތިއެތިކޮޅުން ކައިހުސްކުރުމަށް ސަމާލުކަންދެވޭތީއެވެ. ބަދަލުވާންޖެހެނީ އެސަގާފަތެވެ. އެވިސްނުމެވެ.\nރާއްޖޭގެ މަޝްހޫރު ޅެންވެރިޔާ ސޯދުބެ ވިދާޅުވެފައިވެއެވެ. "ކަލާނގެ ސަފުން ބަދަލުނުކުރައްވަތޭ ގައުމެއްގެ ހާލާތެއް، ނުވާނަމަ ގައުމުގައި ހާލަތު ބަދަލުކުރުމުގެ ޚިޔާލާތެއް" މިބަސް އެންމެންގެ ސިކުނޑިތަކަށް ގެންނާން އެބަޖެހެއެވެ. އެހެންނޫނީ އަބަދުމެ ތިބޭންޖެހޭނީ މި ވާހަކަ ދެއްކުމުގައެވެ. ބަދަލެއް ނުފެންނާނެއެވެ.


Novembarumahu impoatkuri mudhaluge agu7insatha ithuruvehje\nނޮވެމްބަރުމަހު އިމްޕޯޓްކުރި މުދަލުގެ އަގު7އިންސަތަ އިތުރުވެއްޖެ\nފާއިތުވި ނޮވެމްބަރުމަހު ރާއްޖެއަށް އިމްޕޯޓް ކުރެވުނު މުދަލުގެ ސީއައިއެފް އަގު މިދިޔަ އަހަރުގެ ނޮވެމްބަރުމަހާ އަޅާބަލާއިރު7އިންސަތަ ވަނީ އިތުރުވެއްޖެ އެވެ.\nމިދިޔަ އަހަރުގެ ނޮވެމްބަރ މަހު ދިވެހިރާއްޖެއަށް 3.1 ބިލިއަން ރުފިޔާގެ މުދާ އިމްޕޯޓްކޮށްފައިވާއިރު މި އަހަރުގެ ނޮވެމްބަރ މަހު މި އަދަދު ވަނީ 3.3 ބިލިއަން ރުފިޔާއަށް އިތުރުވެފައެވެ. އިމްޕޯޓްކުރި މުދަލުގެ އަގުގެ ގޮތުން 17 އިންސައްތަ ޔޫ.އޭ.އީ އިން އިމްޕޯޓްކޮށްފައިވާއިރު ޗައިނާއިން 14 އިންސައްތަ އަދި އަޔަރލޭންޑްއިން 11 އިންސަައްތަ މުދާ ވަނީ އެތެރެކުރެވިފައިކަމަށް ކަސްޓަމްސް އިން ހާމަކުރެ އެވެ.\nއިމްޕޯޓު ޑިއުޓީއާއި އެހެނިހެން ފީގެ ގޮތުގައި ކަސްޓަމްސަށް ލިބުނު އާމްދަނީ ވަނީ ފާއިތުވި އަހަރުގެ ނޮވެމްބަރ މަަހާއި އަޅާބަލާއިރު ހުސްވި ނޮވެމްބަރ މަހު 2.23% އިތުރުވެފައެވެ. އަދި މިއަހަރުގެ ނޮވެމްބަރ މަހު އިމްޕޯޓު ޑިއުޓީއާއި އެހެނިހެން ފީގެ ގޮތުގައި ދައުލަތަށް 261 މިލިއަން ރުފިޔާ ލިބިފައެވެ ވޭދުވި އަހަރުގެ ނޮވެމްބަރ މަހު ލިބިފައިވަނީ 255.3 މިލިއަން ރުފިޔާ އެވެ.\nނޮވެމްބަރ މަހު ދިވެހިރާއްޖެއިން އެކްސްޕޯޓު ކުރެވުނު މިންވަރު 2017 ނޮވެމްބަރ މަހާ އަޅާބަލާއިރު7އިންސައްތަ ވަނީ އިތުރުވެފައެވެ. 2017 ވަނަ އަހަރުގެ ނޮވެމްބަރު މަހު 380.3 މިލިއަން ރުފިޔާގެ މުދާ ރާއްޖެއިން ވަނީ އެކްސްޕޯޓްކޮށްފައެވެ. އަދި މިދިޔަ ނޮވެމްބަރ މަހު އެކްސްޕޯޓްކުރި މުދަލުގެ މިންވަރަކީ 406.8 މިލިއަން ރުފިޔާ ކަމަށް ކަސްޓަމުން ބުނެއެވެ.\nދިވެހިރާއްޖެއިން މައިގަނޑު ގޮތެއްގައި އެކްސްޕޯޓްކުރަނީ މަހުގެ ބާވަތްތަކެވެ. މިދިޔަ ނޮވެމްބަރ މަހު އެކްސްޕޯޓްކުރި މުދަލުގެ 48.2 އިންސައްތަ ތައިލެންޑަށް އެކްސްޕޯޓްކޮށްފައިވާއިރު ޖަރުމަނުވިލާތަށް 10.3 އިން ސައްތަ އިނގިރޭސި ވިލާތަށް 7.5 އިންސައްތަ އަދި ފަރަންސޭސިވިލާތަށް 6.6 އިންސައްތަ އެކްސްޕޯޓްކޮށްފައިވާކަށެވެެ.


ދިމާވި އާދަޔާ ޚިލާފް ޒުވާނާ (ތިރީސް ހަތްވަނަ ބައި) – Esfiya\nބިރުވެރި ލޯބި 30 mins ago\nނައިޝާ އެހެންބުނުމުން ސައިފް ކައިރިއަށް ރުޅި އައެވެ.”މާ ގިނަ އަނގަ ނުތަޅާ” ނައިޝާ އެނދަށް ކޮއްޕާލަމުން ސައިފް ބުނެލިއެވެ.\nއެނދުން ތެދުވަން ނައިޝާ މަސައްކަތް ކޮށްލިއެވެ.ނަމަވެސް އެކަމެއް ނައިޝާއަށް ކާމިޔާބު ވާގޮތެއް ނުވިއެވެ…..\nނައިޝާ ސައިފަށް ރޮއެ އާދޭސް ކުރިއެވެ.ނަމަވެސް ސައިފް ނައިޝާއަށް ދިނީ ބީރު ކަންފަތެކެވެ. “ދެން ހަދަންވާ ގޮތެއް އިނގޭނީ ނައިޝާއަށް…ބޭނުންނުވަންޏާ މަރާލާ ނޫނީ ހިޔާއަށްދީ” ކޮޓަރިން ނިކުންނަމުން ސައިފް ނައިޝާ އަށް ބުނެލި އެވެ.\nވަގުތުކޮޅަކަށް ނައިޝާއަށް ހުއްޓުން އަރާފައި އޮވެވުނެވެ.އެގޮތުގައި ހަތަރު މިނެޓު ފާއިތުވެގެން ދިޔަ ފަހުން އެނދުން ތެދުވެ ނައިޝާ ފާހަނައަށް ވަނެވެ.ފާހަނައަށް ވަނުމާއެކު ނައިޝާ ރޯންފެށިއެވެ.އޭނާ ސައިފްގެ ދަރިއެއް ބޭނުމެއް ނޫނެވެ.\nފެންވަރައިގެން ނުކުތްއިރުވެސް ނައިޝާއަށް ރުއިން ހުއްޓައެއް ނުލެވުނެވެ.އެންމެ ހިނދުކޮޅަކަށް ވެސް އެގެއަކު ހުންނާކަށް ދެނެއް ނައިޝާ ބޭނުމެއް ނުވިއެވެ.ނިދަންލީ އެއްޗެހި ކޮތަޅަށްލައި ނައިޝާގެ އަންނައުނު ފޮއްޓަށް އެކޮތަޅު ލުމަށްފަހު ބޭރަށްދާ އިރު ނައިޝާ ލާ ކަކުލާ ހަމައަށް އަރާ ހެދުން ލުމަށްފަހު ތިންކަން ބުރުގާ އަޅާ ކުރިމައްޗަށް ގޮށެއް ޖަހާލިއެވެ.\nމި ބީރައްޓެހި ރަށުގައި ސައިފްމެން ފިޔަވައި ނައިޝާ ހަމައެކަނި ވާހަކަ ދެއްކި މީހަކީ ހަނީފާއްތަ އެވެ.އެހެންކަމުން ނައިޝާ ނިންމީ ހަނީފާއްތަ ގެއަށް ދިއުމަށެވެ.\nމަޑުމަޑުން ކޮޓަރިން ބޭރަށް ނައިޝާ ބޯދިއްކޮށްލީ މީހަކު ފެންނަން ހުރިތޯ ބަލާލުމަށެވެ.އެއްވެސް މީހެއްގެ ހިލަމެއް ނުވުމުން އަތްދަބަސް ކޮނޑުގައި އަޅުވާ ލުމަށްފަހު، އަބަދުވެސް ޕެކުކޮށްފައިވާ ނައިޝާގެ އަންނައުނު ފޮށި ހިފައިގެން ސިއްރުން އެގެއިން ނިކުންނަން ހިނގައި ގަތެވެ.\nސައިފްގެ ގެއިން ނިކުތް ނައިޝާގެ ހިތް ތެޅިތެޅި އޮތެވެ.ގޭމީހަކަށް ނައިޝާ ފެނިދާނެތީ އެވެ.ސައިފްގެ ގެއާ ތަންކޮޅެއް ދުރަށް ހިނގައިގަތުމަށްފަހު ނައިޝާ ފަސް އެނބުރި ސައިފްގެ ކޮޓަރިއާ ދިމާއަށް ބަލައިލި އެވެ.ކޮޓަރީގަައި ދިއްލާފައިވާ ނިދާ ބޮކީގެ އަލި ކުޑަދޮރަށް އެޅިފައި ވުމުން ސައިފް ނިދީ ކަމުގައި ނައިޝާ ނިންމިއެވެ.\nހަނީފާއްތަގެ ގެއަށް ނައިޝާ މިސްރާބު ޖެހީ ހަނީފާއްތަ އޭނާ އެގެއަށް ވައްދާނެ ކަމުގެ އެއްވެސް އުންމީދެއް ނެތިއެވެ.އެހެންނަމަވެސް މިރޭ ނައިޝާ ހުރީ ހަނީފާއްތަ ފައިބުޑަށް ވެއްޓި އާދޭސްކުރަންވެސް ތައްޔާރަށެވެ.\nހަނީފާއްތަގެ ގޭ ދޮރުމައްޗަށް ހުއްޓި ލުމަށްފަހު އަތުގައިވާ ފޯނުގެ ސްކްރީންއިން ނައިޝާ ގަޑި ބަލައިލި އެވެ.އޭރު މެންދަމު 1.30 ވިއެވެ.މިގަޑީގައި ހަނީފާއްތަ އާއި ދިމާވާނެ ކަމުގައި ނައިޝާ ހިތާ ހިތާ ދުއާ ކޮށްލިއެވެ.\nގޯތިތެރެއަށް ވަދެގެން ގޮސް ދޮރުގައި ނައިޝާ ޓަކި ޖަހާލި އެވެ.ދެތިންފަހަރަށް ޓަކި ޖެހުމުންވެސް ދޮރު ނުހުޅުވުމުން ނައިޝާ ހާސްވާން ފެށިއެވެ.ކުރިއަށް ވުރެ ބާރަށް ނައިޝާ އެގޭ ދޮރުގައި ޓަކި ޖަހަން ފެށިއެވެ.\nފަސް ފަހަރު ޓަކި ޖެހުމުން ލޯ އުނގުޅަމުން ހަނީފާއްތަ ދޮރު ހުޅުވާލިއެވެ. “އަހަންނަށް އެހީވެދީ” ދޮރު ހުޅުވުމާއެކު ނައިޝާ އެހެން ބުނެލިއިރު އޭނާގެ ލޮލުން ކަރުނަ ފައިބަމުންދިޔައެވެ.\nނިދި މޫނުގައި ހުރި ހަނީފާާއްތަ ލޯބޮޑުކޮށް ހައިރާންވެ ހުރެެ ނައިޝާގެ ތިރިން ފެށިގެން މައްޗަށް ބަލައިލި އެވެ. “މަންޖޭ މިގަޑީގައި ފޮށި ހިފައިގެން ކިހިނެއްވީ؟” ހައިރާންވެ ހުރެ ހަނީފާއްތަ ނައިޝާއަށް އަހާލިއެވެ.\n“އަހަންނަށް އެހީވެދީ….ހަނީފާއްތަ ފިޔަވައި ދަންނަ އިތުރު މީހަކު ނެތީމަ މިގެއަށް އަންނަ ޖެހުނީ… ދައްތަގެ ނަންބަރު ނޭނގޭތީ ނުގުޅުނީ” ރޮމުން ނައިޝާ ބުނެލިއެވެ.\n“ވަދޭ ވަދޭ އެތެރެއަށް…ތި ވެގެން އުޅޭގޮތް ކިޔައިދޭން” ނައިޝާ ވަންނަން ތަން ދައްކަމުން ހަނީފާއްތަ ބުނެލިއެވެ.\nސިޓިންރޫމްގެ ބޮކި ޖައްސާލުމަށްފަހު ތަނަވަސް ބޮޑު ސޯފާގައި އިށީނުމަށް ހަނީފާއްތަ ނައިޝާގެ ކިބައިން އެދުނެވެ.ނައިޝާ ސޯފާގައި އިށީނުމުން ހަނީފާއްތަ ވެސް ނައިޝާ ކައިރީގައި އިށީނެވެ.\n“ކިހިނެއްވީ މަންޖޭ؟” ހަނީފާއްތަ އޯގާތެރި ކަމާއެކު އަހާލިއެވެ. އެވަގުތު ނައިޝާއަށް އިތުރަށް ރޮވެން ފެށިއެވެ. “މަޑުކޮށްލާ އަންނާނަން ފެން ތައްޓެއް ހިފައިގެން” ސޯފާއިން ތެދުވަމުން ހަނީފާއްތަ ބުނެލިއެވެ.\nހަނީފާއްތަ ފެންތަށި ގެނެސްދިނުމުން އޭގެން ކޯވަރެއް ބޯލުމަށްފަހު ހަމައަކަށް އެޅިލަން ނައިޝާ މަސައްކަތް ކޮށްލުމަށްފަހު އޭނާއަށް ދިމާވި ހުރިހާ ކަމެއް ހަނީފާއްތައާ ހިއްސާކުރިއެވެ. “ސުބުހާނަﷲ…ހާދަހާ ގޯސް ބަޔެކޭ ދޯ” ޝަހާދަތް އިނގިލި ނޭފަތުގައި ޖައްސާލައި ދެފަރާތަށް ބޯތަޅުވާލުމަށްފަހު، ހަނީފާއްތަ ބުނެލިއެވެ.\nނައިޝާގެ ވާހަކަތައް އަޑުއެހި ހަނީފާއްތަ ވެސް އިނީ ފެންކަޅިވެފަ އެވެ. “ކޮއްކޮ އެންމެ ފުރަތަމަ ދައްތަގެ ފިހާރައަށް އަައި ދުވަހު ދައްތަ އެހީމެއްނު އެގޭ މީހުން ރަނގަޅުހޭ…އެގޭ މީހުންނަކީ މީހުންނަށް ވަރަށް މަލާމާތް ކުރާބައެއް…ފަލަ މީހަކު ވެއްޖިޔާ ވަކިން ފޯރި ހުންނާނެ… ސައިފްގެ މަންމަ ނިކަން އަރާހުންނާނެ..އެގެއިން ރަނގަޅުވާނީ ހަމައެކަނި ސައިފްގެ ބައްޕަ… ސައިފްވެސް ހަގަށް ހުންނަ ސަނާވެސް އެއީ ހަމަ އެމީހުންގެ މަންމައާ އެއްކަހަލަ ބައެއް…އެކަމަކުވެސް އެހާ ރަހުމުކުޑަވެ ނުބައިވެދާނެ ކަމަކަށް ދައްތަ ހިއެއް ނުކުރަން… ތިބުނީ ވިއްޔަ ބަދެފަ ގުދަންތެރެއަށް ވެސް ލި ވާހަކަ” ހަނީފާއްތަ ބުނެލިއެވެ.\n“ތިކަހަލަ ކަންކަން ސިއްރު ކުރާ އެއްޗެއްނޫން…ކުރިން ދައްތަ ކައިރި ތިވާހަކަ ބުނި ނަމަ” ހަނީފާއްތަ އިތުރަށް ބުނެލިއެވެ. “އަހަރެން ބޭނުމެއްނޫން އަސްލުގަ ފިރިމީހާގެ ވާހަކަ މީހުން ކައިރީ ދައްކާކަށް..އެކަމަކު އަހަރެންވެސް މީ އިންސާނެއް… ކެތްކުރެވޭނީ ވަކި ވަރަކަށް…މިރޭ ސައިފް ހެދިގޮތުން ދެން އަހަރެން އެގެއަށް އެނބުރި ދާކަށް ބޭނުމެއްނޫން…އަހަރެން ބޭނުމެއްނޫން އެނުލަފާ މީހާގެ ދަރިއެއް” ނައިޝާ ރޮމުން ބުންޏެވެ.\n“ހުއްޓާލާ މަންޖޭ… ﷲ އިރާދަފުޅުން ދެރަގޮތެއް ކަނބުލޮއަށް މިންވަރު ނުކުރައްވާނެ..މަންޖެ ބޭނުންވަންޏާ ދައްތަގެ ގޭގަ ހުއްޓަސް އެއްވެސް މައްސަލައެއް ނެތް” ނައިޝާގެ ބޮލުގައި ފިރުމާލަމުން ހަނީފާއްތަ އޯގާތެރި ކަމާއެކު ބުނެލިއެވެ.\n“ނައިޝާ ބޭނުންވަނީ ވީހާވެސް އަވަހަކަށް މާލެ ދެވޭނެ ގޮތެއް… އެންމެން އަވަހަށް ވެސް މަތިން ދެވެން އޮތީ ދެދުވަސް ފަހުން…ނައިޝާގެ ރައްޓެއްސެއް ނެތް ބޯޓުވިޔަސް ލޯންޗު ވިޔަސް ފުރާއިރެއް ބަލާނެ… ސައިފް ކައިރީގަ ބުނުމުން، ބުނީ އަމިއްލައަށް ފުރާނެ ގޮތް ހޯދާށޭ” ނައިޝާ ދެރަވެލާފައި ބުންޏެވެ.\nތިން ލަފްޒުން (22)\nހިތާމަ އެހެނިހެން ލޯބި November 27, 2020


Alia ge mamman Karishma ge series ah – adduLIVE\nއާލިއާގެ މަންމަ ކަރިޝްމާގެ ސީރީޒަށް\nMay 21, 2022, 09:26 އަހުމަދު އަދްޝަން\nބޮލީވުޑްގެ ކުރީގެ ބަތަލާ ކަރިޝްމާ ކަޕޫރް މިހާރު ކުޅެމުން އަންނަ ވެބް ސީރީޒް "ބްރައުން" ގެ ރޯލަކަށް ބަތަލާ އާލިއާ ބަޓްގެ މަންމަ ސޯނީ ރާޒްދާން ވެސް ސޮއިކޮށްފި އެވެ.\nކުރީގެ ބަތަލާ ހެލެން ވެސް ކާސްޓްގައި ހިމެނޭ ކަރިޝްމާގެ ސީރީޒަށް ސޯނީ ސޮއިކުރި އިރު، އޭނަގެ ދަރިފުޅުގެ އާލިއާ އަކީ މިހާރު ކަރިޝްމާގެ ފަހަރިއެކެވެ. ކަރިޝްމާއާ ދެބޭންގެ ދެދަރި އެކްޓަރު ރަންބޫރް ކަޕޫރާއި އާލިއާ ކައިވެނިކުރީ މިދިޔަ މަހު އެވެ.\n"ބްރައުން" އަކީ "ދިއްލީ ބެލީ" އާއި "ފޯސް 2" ފަދަ ފިލްމުތައް ގެނެސްދިން އަބިނޭ ޑިއޯ ޒީ5 އަށް ޑައިރެކްޓްކުރާ އެއްޗެކެވެ. މީގެ މަސައްކަތް ކުރަމުން ދިޔަ ނަމަވެސް އެއާ ބެހޭ މާ ބޮޑު ތަފުސީލެއް މިހާތަނަށް ހާމަކޮށްފައެއް ނުވެ އެވެ. އެކަމަކު މި ކްރައިމް ޑްރާމާ ސީރީޒަކީ ލިޔުންތެރިޔާ އަބީކް ބަރުއާގެ ވާހަކަ "ސިޓީ އޮފް ޑެތު" އަށް ބިނާކޮށް ހަދާ އެއްޗެކެވެ.\n"ބްރައުން" އަށް އެއްބަސްވުމާ ބެހޭ ގޮތުން ސޯނީ ބުނީ މިއީ ވަރަށް ފުރިހަމަ ސްކްރިޕްޓެއް ކަމަށެވެ.\n"އަހަންނަށް އެ ނެރޭޓްކޮށް ދިން އިރު ވަރަށް ވެސް ޝައުގުވެރި އެއްޗަކަށްވީ. އަދި ކެރެކްޓާތައް ގެނެސްދީފައި ހުރީ ވަރަށް ފުރިހަމަކޮށް. އެހެންވެ އެއްބަސްވީ." ސަޕޯޓިން ރޯލުތައް ކުޅެމުން އަންނަ ބަތަލާ ބުންޏެވެ.\nޑައިރެކްޓަރު މަހޭޝް ބަޓްގެ އަންހެނުން "ބްރައުން" އަށް މިހާތަނަށް ކުރެވުނު މަސައްކަތާ ދޭތެރޭ ވަރަށް ހިތްހަމަޖެހޭ ކަމަށާއި ކާސްޓާއި ކްރޫ ވަރަށް ރަނގަޅު ކަމަށެވެ.\n"ހާއްސަކޮށް ފާހަގަކޮށްލަން ބޭނުން ކަރިޝްމާ އާއި ހެލެން އަކީ އެކުގައި މަސައްކަތްކުރަން ވަރަށް ފަސޭހަ ދެ ކޯ-ސްޓާރުން." ސޯނީ ބުންޏެވެ.\nކާމިޔާބު އެތައް ފިލްމެއް ކުޅެފައިވާ ކަރިޝްމާ އާ ވެބް ސީރޒެއްގެ މަސައްކަތްކުރަމުން އަންނަ އިރު، ބެލުންތެރިންނަށް އޭނާ އެންމެ ފަހުން ފެނިފައި ވަނީ ވެސް އެފަދަ އުފެއްދުމަކުންނެވެ. އެއީ އެކްތާ ކަޕޫރްގެ އޯލްޓް ބާލާޖީން 2020 ގައި ގެނެސްދިން "މެންޓަލްހުޑް" އެވެ.


Naibu raees HEOC ah ziyaaraiy kurahvaifi | ThePress\nނައިބު ރައީސް އެޗްއީއޯސީއަށް ޒިޔާރަތް ކުރައްވައިފި\n14 July 2021, 14:13\nނައިބު ރައީސް ފައިސަލް ނަސީމް އަދި ހެލްތް މިނިސްޓަރު އަހުމަދު ނަސީމް.ފޮޓޯ: ރައީސްް އޮފީސް\nކުރިއަށްއޮތް ބަންދުދުވަސްތައް އައުމުގެ ކުރިން، ރައީސުލްޖުމްހޫރިއްޔާގެ ނައިބު ފައިސަލް ނަސީމް، ހެލްތް އެމާޖެންސީ އޮޕަރޭޝަން ސެންޓަރަށް ޒިޔާރަތް ކުރައްވައިފިއެވެ.\nނައިބު ރައީސް ވަނީ އެޗްއީއޯސީއަށް ޒިޔާރަތް ކުރައްވާ އެތަނުގައި މަސައްކަތްކުރައްވާ އޮފިޝަލުންނާއި ބައްދަލުކުރައްވައި ކޮވިޑް-19 ގެ ހާލަތުގެ އެންމެ ފަހުގެ މައުލޫމާތު ހޯއްދަވާފައެވެ.\nމިބައްދަލުކުރެއްވުން ކުރިއަށް ގެންގޮސްފައިވަނީ މިއަދު ހެނދުނު ދަރުބާރުގޭގައެވެ.\nމި ބައްދަލުކުރެއްވުމުގައި އެޗް.އީ.އޯ.ސީގެ ބޭފުޅުން ވަނީ ރާއްޖޭގައި ކޮވިޑް-19 އާއި ގުޅޭ ގޮތުން ހުރި އެންމެ ފަހުގެ ތަފާސްހިސާބުތައް ނައިބުރައީސްއަށް ކިޔާދެއްވާފައެވެ. ނައިބު ރައީސް ވަނީ ހޮސްޕިޓަލުގައި ފަރުވާ ދެމުންދާ ކޮވިޑް-19 ގެ ބަލި މީހުންގެ އަދަދު މިހާރު ދަށްވެފައި އޮތުމުން ކޮވިޑް-19 ކޮންޓްރޯލްކުރުމަށް އަޅާފައިވާ ރައްކާތެރިކަމުގެ ފިޔަވަޅުތައް ރަނގަޅުކަމުގައި ފާހަގަ ކުރައްވައިފައެވެ. އެހެންނަމަވެސް މި ފިޔަވަޅުތައް އަދިވެސް އިތުރަށް ހަރުދަނާ ކުރުމަށް މަސައްކަތްކުރެވިދާނެކަމުގައި އެމަނިކުފާނު ފާހަގަކުރައްވާފައިވެއެވެ.\nމިއަދު އެޗްއީއޯސީގައި ކުރިއަށް ދިޔަ ބައްދަލުވުމުގެ ތެރެއިން/ ފޮޓޯ: ރައީސް އޮފީސް\nމީގެ އިތުރުން އެމަނިކުފާނު ވަނީ ކަރަންޓީން އަދި އައިސޮލޭޝަން ފެސިލިޓީތަކުގެ އެންމެ ފަހުގެ މައުލޫމާތު އޮޅުންފިލުވާފައެވެ. އެގޮތުން މިހާރު އެތަންތަން ހިނގަމުންދާ ގޮތުގެ މައުލޫމާތު ހޯއްދަވައި މިހާރު އޮތް ހާލަތަށް ބަލާފައި ފެސިލިޓީތަކަށް ގެންނަންޖެހޭ ބަދަލުތައް ގެނައުމަށް އެމަނިކުފާނު ވިދާޅުވިއެވެ.\nމިއަދުގެ ބައްދަލުކުރެއްވުމުގައި މިނިސްޓާ އޮފް ހެލްތް އަހްމަދު ނަސީމް ވަނީ ވެކްސިން ދެވޭ މީހުންގެ ނިސްބަތް އިތުރުކުރުމަށާއި ވެކްސިންގެ ދެ ޑޯޒް ފުރިހަމަ ކުރުމަށް ބާރުއަޅުއްވަން ޖެހޭ ކަމަށް ވިދާޅުވެފައެވެ.\nއެޗްއީއޯސީއިންވަނީ މިހާރު ރައްޔިތުންނަށް ލުއި ދިނުމަށް އަޅާފައިވާ ފިޔަވަޅުތައް ތަފްސީލުކޮށްދެއްވާފައެވެ. އަދި ޒަރޫރީ ބޭނުމެއްގައި ނޫނީ އެއްރަށުން އަނެއް ރަށަށް ނުދިއުމުގެ މުހިންމުކަމަށާއި، މޮނިޓަރިންއަށް ލާފައިވާ ރަށްތަކަށް ނުދިއުމަށް ބާރުއަޅުއްވައި ވާހަކަ ދައްކަވައިފައެވެ.\nމި ބައްދަލުކޮށްލެއްވުމުގައި، ރައީސުލްޖުމްހޫރިއްޔާގެ ނައިބުގެ އިތުރުން، މިނިސްޓާ އޮފް ހެލްތާއި، ހެލްތް މިނިސްޓްރީގެ ސްޓޭޓް މިނިސްޓަރުންނާއި، އެޗްއީއޯސީގެ އިސް ބޭފުޅުން ބައިވެރިވެ ވަޑައިގެންނެވިއެވެ.\nހަބަރު ހެލްތު މިނިސްޓްރީ އަހުމަދު ނަސީމް އެޗްއީއޯސީ ފައިސަލް ނަސީމް


Transport Authority Uvaalumuge Bill Majileehah Husha Alhaifi - Vaguthu\nވައިކަރަދޫ ދާއިރާގެ މެމްބަރު ހުސައިން ޒިޔާދު\nމޯލްޑިވްސް ޓްރާންސްޕޯޓް އޮތޯރިޓީ އުވާލުމަށް ގޮވާލާ ބިލު ރައްޔިތުންގެ މަޖިލިހުގެ ތަޅުމަށް މިއަދު ހުށަހަޅައިފިއެވެ.\nސަރުކާރުގެ ފަރާތުން ޓްރާންސްޕޯޓް އޮތޯރިޓީ އުވާލުމުގެ ބިލު މަޖިލީހަށް ހުށަހެޅުއްވީ ވައިކަރަދޫ ދާއިރާގެ މެމްބަރު ހުސައިން ޒިޔާދެވެ. މި ބިލްގެ ފުރަތަމަ ކިއުން މިދިޔަ ހަފްތާގައި އިއްވި އިރު، މި ބިލުގެ ބަހުސް މަރުހަލާ މަޖިލިހުގެ ތަޅުމުގައި ވަނީ ފަށައިފައެވެ.\nޓްރާންސްޕޯޓް އޮތޯރިޓީ އުވާލަން ހުށަހެޅި ސަބަބެއްގެ ގޮތުގައި ވަނީ ޓްރާންސްޕޯޓު މިނިސްޓްރީ އާއި ޓްރާންސްޕޯޓް އޮތޯރިޓީގައި ފުށުއެރުންތަކެއް ހުރުމުންނެވެ. އަދި ޓްރާންސްޕޯޓް އޮތޯރިޓީ އުވާލައި އެ އޮތޯރިޓީން ކުރަމުން ގެންދިޔަ މަސައްކަތްތައް ޓްރާންސްޕޯޓް މިނިސްޓްރީ އަށް ބަދަލު ކުރަން ސަރުކާރުން ނިންމާފައިވާ ކަން ވެސް ބިލް ހުށަހެޅި ސަބަބެއްގައި ގޮތުގައި ބުނެފައިވެއެވެ.\nމި ބަދަލާ ގުޅިގެން ޓްރާންސްޕޯޓް އޮތޯރިޓީގައި ވަޒީފާ އަދާކުރަމުންދާ މުވައްޒަފުންނާއި އެ އޮތޯރިޓީގެ މުދަލާއި ވަސީލަތްތައް ޓްރާންސްޕޯޓް މިނިސްޓްރީ އަށް ބަދަލުވެގެންދާނެއެވެ.\nރައީސް އިބްރާހިމް މުހައްމަދު ސޯލިހް ދާދި ފަހުން ވިދާޅުވީ މި ބަދަލާއެކު މިނިސްޓްރީގެ ހިނގުން އަވަސް ވެގެންދާނެ ކަމަށް ދެކެވަޑައިގަންނަވާ ކަމަށެވެ. ހަމައެއާއެކު، ވެހިކަލް ރަޖިސްޓާ ކުރުމުގެ ކަންކަން ލާމަރުކަޒުކޮށް ކައުންސިލްތަކަށް ދޫކޮށްލައިފި ނަމަ، މައި ސަރުކާރަށް ލުއިވާނެ ކަމަށާއި ސަރުކާރުން އެ ދިމާލަށް މަސައްކަތް ކުރާނެ ކަމަށް ވެސް އެމަނިކުފާނު ވިދާޅުވިއެވެ.\nމާޗް 24, 2021 13:18\nމިނިސްޓްރީތައް އުފައްދާ އުވާލުމަކީވެސް މަޖިލިސްގެ އެޚްތިޞާސްގެ ތެރޭގައި ހިމެނޭ ކަމެއްތަ. ދިވެހި ޤައުމަށް އުނދަގޫކޮށް ރައީސުލް ޖުމްހޫރިއްޔާއަށް ދުއްތުރާ ކުރުމުގެ ބާރު މަޖިލީހަކަށް ލިބިގެނެއްނުވޭ. ތިޔައީ ހުވަފެނުގެ ބޮޑުވަޒީރުގެ ހުށަހެޅުމެއް،\nމާޗް 24, 2021 14:40\nއަވަހައް އުވާލާ ، އޭގެ ބަދަލުގަ އެހެން ނަމެއް ކިޔާފަ އިތުރު ފަސް މިނިސްޓްރީ އުފެއްދީމަ ހުންނާނީ ރަށްވެހި ފަތިސް ވެފަ.\nމާޗް 24, 2021 18:24\nމިއީި މުޅި ތާރީޚްގަވެސް ކަރަޕްޓެޑްތަނެއް.\nމިހާރުވެސްްް ސެޓްފިކެޓް ވިޔަފާރިއާއި ގަރާޖް ރެޖިޝްްް ކުރުން ސިއްްރުން ހިނގާ އުވުންލަސވެއްޖެ\nމާޗް 24, 2021 23:26\nއާދެ އާދެ އުވާލާ. ކުޑަކުދިން ރޭޕްކުރާތީ ޖެންޑަރ މިނިސްޓްރީ އުވާލާ. ވަޒީފާ ގެއްލުނު މީހުންގެ ލާރިކޮޅު ނުދެވޭތީ އިކޮނޮމިކް މިނިސްޓްރީ އުވާލާ. ލައިސަންސް ހަދައި ނުދެވޭތީ ޓްރާންސްޕޯޓް އޮތޯރިޓީ އުވާލާ. އައިޑީ ކާޑު ހަދައި ނުދެވޭތީ ނޭޝަނަލް ރެޖިސްޓްރޭޝަން އުވާލާ. ރިޒޯޓް ބޯއީސްގެ މައްސަލަ ހައްލުނުވާތީ ޓޫރިޒަމް އުވާލާ. އޭރުން އެ ޚިދުމަތް ދޭކަށް ނުޖެހޭނެ. ތަނެއް އެބަހުއްޓޭ ޚިދުމަތް ނުދެއޭ ރައްޔިތުން ނުކިޔާނެ. މިހެން ސަރުކާރު ހިންގައިފިއްޔާ ފިސާރި ޚަރަދު ކުޑަވެފައި ރައްޔިތުންގެ ޝަކުވާ މަދުވެފައި ޖަންގަލީގެ ގާނޫނާ އެއްގޮތަށް އުޅެން އަވަހަށް ދަސްވެ ފަސޭހަވާނެ. މޮޅު އުކުޅެއް. ވަރަށް މޮޅުފުޅު އިނގޭތޯ.\nއޭޕްރީލް 6, 2021 08:27\nތަކަންދޫން މާރަންދޫން މިކަލަލަގެ ތަންދޮރު ނުދަންނަ ގަމާރު މޮޔަ ކުދިން މަޖުލިހަށްލައިގެން މިހާވާހަޑި ރައްޔިތުން ދަނޭ


ކައުންސިލްގެ އިދާރާ ކުރެހުމާއި ޢިމާރާތްކުރުން\nމިކައުންސިލްގެ ނަންބަރު (IUL)308/2021/72 (2021 ނޮވެންބަރު 21) އިޢުލާނަށް އެކަށީގެންވާ ތަރުހީބެއް ލިބިފައިނުވާތީ އެ އިޢުލާން ބާޠިލުކޮށް، އެމަސައްކަތްކޮށްދޭނެ ފަރާތެއް ހޯދަން ބޭނުންވެއެވެ.\nމިކައުންސިލުންދޭ ކޮންސެޕްޓާއި އެއްގޮތަށް ކައުންސިލްގެ އިދާރާގެ ޢިމާރާތް ކުރަހައި، މިކުރެހުމާއި އެއްގޮތަށް ޢިމާރާތްކޮށްދޭނެ ފަރާތެއް ހޯދަން ބޭނުންވެއެވެ. މިއިޢުލާނާއެކު ކޮންސެޕްޓް ކުރެހުން އެއްއުރަ ކޮށްފައިވާނެއެވެ.\nކައުންސިލް އިދާރާގެ ކުރެހުން ސެޓްގައި ހުންނަންޖެހޭ ސިފަތަކާއި ތަފްޞީލުތައް\nމި އިޢުލާނާއި އެއްފަތްކޮށްފައިވާ ކޮންސެޕްޓްގެ އަސްލު ނުގެއްލޭގޮތަށް ކައުންސިލް އިދާރާގެ ޢިމާރާތުގެ4ފްލޯގެ އާކިޓެކްޗްރަލް އަދި ސްޓްރަކްޗަރަލް ކުރެހުންސެޓް ފުރިހަމަކުރުން.\nޢިމާރާތުގެ ކަރަންޓާއި ފެނާއި ނަރުދަމާ އާއި ކޮމްޕިއުޓަރ ނެޓުވޯކުގެ ތަފްސީލްކުރެހުންތަކާއި އަލިފާން ނިވާ ނިޒާމްގެ ތަފްސީލުތައް.\nޢިމާރާތުގެ އެތެރެއާއި ބޭރުގައި ހަރުކުރާ ތަކެއްޗާއި ލާ ކުލަތަކުގެ ތަފްސީލް މަޢުލޫމާތުތައް.\nބިމުގެ ބޭނުން އެންމެ ފުރިހަމަގޮތުގައި ހިފައި، ގޯތިތެރޭގެ ބަގީޗާ ހައްދާ ސަރަޙައްދުތަކާއި ވަކިވަކި ގަސް އިންދާ ސަރަޙައްދުތައް.\nޢިމާރާތުގެ އެތެރެއާއި ބޭރުގެ ތްރީޑައިމެންޝަން ވިޝުއަލްހެދުން.\nބިލް އޮފް ކުއެންޓިޓީ (ބީ.އޯ.ކިއު) ތައްޔާރުކުރުން.\nބިލް އޮފް މެޓީރިއަލްސް (ބީ.އޯ.އެމް) ތައްޔާރުކުރުން.\nކުރެހުންތަކާއި ލިޔުންތަކުގައި ހުއްދަ އޮތް އާކިޓެކްޗަރަލް ޗެކަރ އަދި ސްޓްރަކްޗަރަލް ޗެކަރ ތައްގަނޑުޖެހުން.\nޢިމާރާތްކުރަން ކަނޑައަޅާފައިވާ ސައިޓް ސާފުކޮށް ސައިޓް ވަކިކުރުން.\nސައިޓްގައި މަސައްކަތްކުރާ ކޮންޓްރެކްޓަރާއި ކުރާ މަސައްކަތުގެ ލޭއައުޓް ސައިޓް ބޭރަށް ފެންނާނެހެން ހަރުކޮށްފައިބެހެއްޓުން.\nކުރެހުމާއި އެއްގޮތަށް ޢިމާރާތްކުރުމާއި ޢިމާރާތުގެ ހުރިހާ މަސައްކަތްތައް ނިންމައި ކައުންސިލާއި ޙަވާލުކުރުން.\n2021 ޑިސެންބަރު 26 ވާ އާދިއްތަ ދުވަހުގެ 13:00ގެ ކުރިން ބިޑް ރަޖިސްޓްރީކުރަންވާނެއެވެ. ބިޑް ރަޖިސްޓްރީ ކުރައްވާނީ މިކައުންސިލްގެ [email protected] / [email protected] އަށް ތިރީގައި މިދަންނަވާ މަޢުލޫމާތު މެއިލްކޮށްގެންނެވެ. ބިޑް ރަޖިސްޓްރީ ނުކުރައްވާ ފަރާތްތަކުގެ ބިޑް ބަލައިނުގަންނާނެ ވާހަކަ ދަންނަވަމެވެ.\n- އަންދާސީ ހިސާބު ހުށަހަޅަންވާނީ މިއިދާރާއިން ދޫކޮށްފައިވާ މިމަސައްކަތަށް އަންދާސީ ހިސާބު ހުށަހަޅާ ފޯމްގައެވެ.\n- އަންދާސީ ހިސާބު އިވެލުވޭޓް ކުރާއިރު ބެންޗްމާރކްގެ ގޮތުގައި ބަލާނީ ހުށަހަޅާފައި އޮންނަ އެންމެ ކުޑަ އަގެވެ.\n- އަންދާސީ ހިސާބު އިވެލުވޭޓް ކުރާއިރު ބެންޗްމާރކުގެ ގޮތުގައި ބަލާނީ ހުށަހަޅާފައި އޮންނަ އެންމެ ކުރު މުއްދަތެވެ.\n- އަންދާސީ ހިސާބު ހުށަހަޅަންވާނީ ބަންދުކުރެވިފައިވާ ސިޓީއުރައެއްގައިއެވެ.\n- ސިޓީއުރައިގައި ބަންދުކުރެވިފައިވާ ލިޔެކިޔުން ފިޔަވާ އެހެން ލިޔުމެއް ފަހުން ބަލައެއް ނުގަނެވޭނެއެވެ. އަދި ބަންދުކުރެވިފައިވާ ސިޓީއުރައިގެ ބޭރުގައި އިޢުލާން ނަންބަރު އަދި ތިރީގައިވާގޮތަށް އެޑްރެސްކުރެވިފައި އޮންނަންވާނެއެވެ.\n"ރ. މަޑުއްވަރީ ކައުންސިލްގެ އިދާރާ ކުރެހުމާއި ޢިމާރާތްކުރުން\n- ކުންފުނި/އިންވެސްޓްމެންޓްގެ މުއްދަތު ހަމަނުވާ ރަޖިސްޓްރީގެ ކޮޕީ\n- ކުންފުނީގެ ޕްރޮފައިލް\n- ޢިމާރާތްކުރުމުގެ ޢަމަލީ މަސައްކަތް ކުރުމުގެ ހުއްދަ\n- ތަޖުރިބާގެ ލިޔުންތައް\n- އަގު %85\n- ތަޖުރިބާ %5\n- އަންދާސީހިސާބު އިވެލުއޭޓް ކުރާއިރު ތަޖުރިބާގެ ބެންޗްމާރކްގެ ގޮތުގައި ބަލާނީ އެންމެ ގިނަ ލިޔުންތައް ހުށަހަޅާފައިވާ ފަރާތަށެވެ.\na) މިމަސައްކަތްތައް ކުރުމަށް ޝަޢުޤުވެރިވެލައްވާ ފަރާތްތަކުން މިކައުންސިލްގެ ބިޑް ހުށަހަޅާފޯމް ފުރިހަމަކުރައްވައި 2021 ޑިސެންބަރު 27 ވާ ހޯމަ ދުވަހުގެ 13:00 އަށް މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. އަންދާސީ ހިސާބު ހުޅުވުން އޮންނާނީ، އަންދާސީ ހިސާބު ހުށަހަޅުއްވާ ދުވަހު، އަންދާސީ ހިސާބު ހުށަހަޅުއްވާ ގަޑީގައެވެ.\nb) މި ބީލަމުގައި ބައިވެރިވެވޭނީ މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ "ޢިމާރާތްކުރުމުގެ ޢަމަލީ މަސައްކަތްކުރާފަރާތްތަކުގެ ގަވާއިދު" ގައިވާ ގޮތުގެމަތީން ރަޖިސްޓަރީވެފައިވާ ފަރާތްތަކަށެވެ. ރާއްޖެއިންބޭރު ކުންފުނިތަކުން "ޢިމާރާތްކުރުމުގެ ޢަމަލީ މަސައްކަތްކުރާފަރާތްތަކުގެ ގަވާއިދު"ގައި މި މަރުހަލާގައި ރަޖިސްޓްރީ ވާކަށް ނުޖެހޭނެއެވެ. ނަމަވެސް، ރާއްޖޭން ބޭރު ކުންފުނިތަކުން "ޢިމާރާތްކުރުމުގެ ޢަމަލީ މަސައްކަތްކުރާފަރާތްތަކުގެ ގަވާއިދު" ގެ 13 ވަނަ މާއްދާގައި ބަޔާންކުރާ ލިޔެކިއުންތައް ބީލަމާއެކު ހުށަހަޅަން ވާނެއެވެ. އަދި "ޢިމާރާތްކުރުމުގެ ޢަމަލީ މަސައްކަތްކުރާފަރާތްތަކުގެ ގަވާއިދާ"އި ފޮރިން ޑައިރެކްޓް އިންވެސްޓްމަންޓް ޕޮލިސީގެ ދަށުން ފުރިހަމަވާންޖެހޭ ކަންކަން ފުރިހަމަވާނެކަން ކަށަވަރުކުރުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\nc) މިމަސައްކަތުގެ ބިޑް ސެކިޔުރިޓީގެ ގޮތުގައި 50,000.00 ދިވެހި ރުފިޔާ (ފަންސާސްހާސް(ހުށަހަޅުއްވަންވާނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 100 (ސަތޭކަ) ދުވަހެވެ. މި ބިޑް ސެކިއުރިޓީއަކީ ދިވެހިރާއްޖޭގައި ހިންގާ ބޭންކެއް ނުވަތަ އިންޝުރެންސް ކުންފުންޏެއް ނުވަތަ ފައިނޭސް އިންސްޓިޓިއުޓަކުން މި ޕްރޮޖެކްޓަށް ދޫކޮށްފައިވާ ލިޔުމަކަށް ވާންވާނެއެވެ.\nd) މިމަސައްކަތް ކާމިޔާބުކުރައްވާ ފަރާތަށް ބިޑް އެވާޑް ސިޓީ ފޮނުވާ ތާރީޚުން ފެށިގެން 28 (އަށާވީސް) ދުވަހުގެތެރޭގައި، މަސައްކަތުގެ ޕާފޯރމަންސް ގެރެންޓީގެ ގޮތުގައި ކޮންޓްރެކްޓްގެ (ދިހައެއް) އިންސައްތަ ހުށަހަޅުއްވަންވާނެއެވެ.\ne) ވިޔަފާރީގެ ވެރިފަރާތް ފިޔަވައި އެހެން ފަރާތެއް ބީލަން ހުށަހެޅުމަށް ވަޑައިގަންނަވާނަމަ ބަދަލުގައި ވަޑައިގަންނަވާ ފަރާތެއްކަން އަންގައިދޭ ލިޔުން ގެންނަވަންވާނެއެވެ.\nމި މަޝްރޫޢާއި ބެހޭގޮތޮން މަޢުލޫމާތު ސާފުކުރުމަށް އީ-މެއިލް ކުރައްވާނީ 2021 ޑިސެންބަރު 26 ވާ އާދިއްތަ ދުވަހުގެ 13:00 ގެ ކުރިން ތިރީގައި ދަންނަވާފައިވާ އެޑްރެހަށެވެ. އީމެއިލްކުރައްވާއިރު ސަބްޖެކްޓްގައި އިޢުލާނު ނަންބަރާއި ބީލަމުގެ ނަން ލިޔަންވާނެއެވެ.\nޕަބްލިޝްކުރި ތާރީޚު: 15 ޑިސެންބަރު 2021\nސުންގަޑި: 27 ޑިސެންބަރު 2021 13:00


Ronaldo ge record goal aa eku Real ah molheh | Mihaaru\nލަނޑު ޖެހުމަށް ފަހު ރޮނާލްޑޯ އުފާފާޅުކުރަނީ.-- ފޮޓޯ: އޭއެފްޕީ\n07 ޑިސެމްބަރ 2017 - 08:383comments\nރޮނާލްޑޯ ރެކޯޑް ހެދީ ގްރޫޕް ސްޓޭޖުގެ ހަ މެޗުގައި ވެސް ލަނޑު ޖަހައިގެންނެވެ. ރޭގެ މެޗުގައި ޑޯޓްމަންޑް ކޮޅަށް ރޮނާލްޑޯ ޖެހި ގޯލަކީ މި ފަހަރުގެ މުބާރާތުގައި އޭނާ ކާމިޔާބުކުރީ ނުވަ ވަނަ ލަނޑެވެ.\nއެންމެ ފަހުގެ ޗެމްޕިއަން ރެއާލް މި ފަހަރުގެ މުބާރާތުގެ ދެ ވަނަ ބުރުން ޖާގަހޯދީ ގްރޫޕް އެޗްގެ ދެ ވަަނަ ޓީމުގެ ގޮތުގަ އެވެ. މި ގްރޫޕްގެ އެއް ވަަނަ ދިޔައީ ރޭ އަޕޮއެލް އަތުން 3-0 އިން މޮޅުވި ޓޮޓެންހަމް ހޮޓްސްޕާސް އެވެ. ޓޮޓެންހަމް އަށް 16 ޕޮއިންޓް ލިބުނުއިރު، ރެއާލްގެ އޮތީ 13 ޕޮއިންޓެވެ. ތިން ވަނަައިގައި އޮތް ޑޯޓްމަންޑާއި ފުލުގައި އޮތް އަޕޮއެލްގެ އޮތީ ދެ ޕޮއިންޓެވެ.\nރޭގެ މެޗުގެ ފުރަތަމަ 12 މިނިޓް ތެރޭ ރެއާލުން ވަނީ ދެ ލަނޑު ޖަހައިފަ އެވެ. ފުރަތަމަ ގޯލު ބޯހާ މަޔޮރާލް ޖެހިއިރު، ލީޑުފުޅާކޮށްދިނީ ރޮނާލްޑޯ އެވެ. ފުރަތަމަ ހާފު ނިމުމުގެ ކުރިންނާއި ދެ ވަނަ ހާފް ފެށުނުތަނުން ޑޯޓްމަންޑުގެ ފޯވާޑް ޕިއޭ އެމެރިކް އޮބާމަޔަންގް ޖެހި ދެ ގޯލާ އެކު މެޗުގެ ނަތީޖާ ވަނީ ހަމަހަމަވެފަ އެވެ. މެޗު ނިމެން ނުވަ މިނިޓަށް ވެފައި ހުއްޓައި ރެއާލް މޮޅުކޮށްދިން ގޯލު ޖެހީ ލޫކަސް ވަޒްކޭޒް އެވެ.\nއަންނަ ހޯމަ ދުވަހު އޮންނަ ޗެމްޕިއަންސް ލީގުގެ ދެ ވަނަ ބުރުގެ ގުރުއަތުލުމުގައި ރެއާލާ ޖެހޭނެ ކަމަށް އެންމެ ބޮޑަށް ބެލެވެނީ އިނގިރޭސި ޓީމަކާ އެވެ.\nގްރޫޕް ޖީ އިން ރޭގެ މެޗުތަކަށް ފަހު ބެސިކްޓާސް އާއި ޕޯޓޯ ވަނީ މުބާރާތުގެ ދެ ވަނަ ބުރުގެ ޖާގަތައް ހޯދައިފަ އެވެ. ރޭ އާރްބީ ލިޕްޒިގު އަތުން 2-1 އިން މޮޅުވި ބެސިކްޓާސް 14 ޕޮއިންޓާ އެކު ގްރޫޕްގެ އެއް ވަނައިގައި އޮތްއިރު، ދެ ވަނަ އަށް ދިޔަ ޕޯޓޯ އަށް ލިބުނީ 10 ޕޮއިންޓެވެ. އެ ޓީމު ވަނީ ރޭ މޮނާކޯގެ މައްޗަށް 5-2 އިން ކުރިހޯދައިފަ އެވެ.\nމި ގްރޫޕްގެ ތިން ވަނަ ދިޔަ ޖަރުމަނުގެ ލިޕްޒިގަށް ހަތް ޕޮއިންޓް ލިބުނުއިރު، މިއީ އެ ޓީމުން މި މުބާރާތުގައި ކުޅުނު ފުރަތަމަ ފަހަރެވެ. އެ ޓީމު ދެން ވާދަކުރާނީ ޔޫރޮޕާ ލީގުގަ އެވެ. ގްރޫޕުގެ އެންމެ ފުލަށް ދިޔަ މޮނާކޯގެ އޮތީ ދެ ޕޮއިންޓެވެ.


Chelsea Evvanaiga Hamajehili iru City Aai Liverpool Ahves Molheh - Vaguthu\nޗެލްސީން ލަނޑު ޖެހުމަށްފަހު އުފާފާޅުކުރަނީ\nއިނގިރޭސި ޕްރިމިއާ ލީގުގައި ރޭ ކުޅުނު މެޗުތަކުން މޮޅުވެ ތާވަލުގެ އެއްވަނައިގައި ޗެލްސީ ހަމަޖެހިލިއިރު ލިވަޕޫލް އާއި އެންމެފަހުގެ ޗެމްޕިއަން މެންޗެސްޓަރ ސިޓީ ކުޅުނު މެޗުންވެސް މޮޅުވެއްޖެ އެވެ.\nތާވަލުގެ އެއްވަނައިގައި ޗެލްސީ އޮތީ ކުޅުނު 14 މެޗުން ލިބުނު 33 ޕޮއިންޓާއެކުއެވެ. ދެވަނައިގައި ސިޓީއަށް 14 މެޗުން 32 ޕޮއިންޓް ލިބޭއިރު ތިންވަނައިގައި ލިވަޕޫލް އޮތީ 14 މެޗުން 31 ޕޮއިންޓާއެކުއެވެ.\nލީގުގައި ކުޅުނު މެޗުން ޗެލްސީ މޮޅުވެފައިވަނީ ރަށުންބޭރުގައި ވޮޓްފޯޑް އަތުން 2-1 ގެ ނަތީޖާއަކުންނެވެ.މެޗުގައި އެންމެ ފުރަތަމަ ލަނޑު ޖަހައި ލީޑު ނަގާފައިވަނީ ޗެލްސީންނެވެ.\nޗެލްސީން ފުރަތަމަ ލަނޑު މެޗުގެ 29 ވަނަ މިނެޓުގައި ކާމިޔާބުކޮށްދިނީ ފާހަގަކޮށްލެވޭ ކުޅުމެއް ދެއްކި މޭސަން މައުންޓެވެ. އޭނާ މި ލަނޑު ޖެހީ ކައި ހަވާޓްޒް ދިން ޕާހަކުންނެވެ.\nނަމަވެސް ވޮޓްފޯޑުން ވަނީ ފުރަތަމަ ހާފުގެ ފުރިހަމަ ވަގުތު ހަމަވާން ދެ މިނެޓަށްވެފައި ވަނިކޮށް ނަތީޖާ ހަމަހަމަކޮށްފައެވެ. މި ލަނޑު އެ ޓީމަށް ކާމިޔާބުކޮށްދިނީ އެމަނުއެލް ޑެނިސްއެވެ. ފުރަތަމަ ހާފު ނިމުނީ ދެ ޓީމު އެއްވަރެެއްގައި އޮވެގެންނެވެ.\nދެވަނަ ހާފުގައި ކުރި މަސައްކަތުން ޗެލްސީ އަނެއްކާވެސް ލީޑުނެގީ މެޗުގެ 72 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި އެރި ހަކީމް ޒިޔެޗް އެވެ.\nޖޮޓާ ލަނޑު ޖެހުމަށްފަހު އުފާފާޅުކުރަނީ\nތާވަލުގެ ތިންވަނަ މަގާމުގައި އޮތް ލިވަޕޫލް މޮޅުވީ އެވަޓަން އަތުން 4-1 ގެ ނަތީޖާއަކުންނެވެ. މެޗުގައި ލިވަޕޫލްގެ ކެޕްޓަން ޖޯޑަން ހެންޑަސަން މެޗުގެ ނުވަ ވަނަ މިނެޓުގައި އެ ޓީމަށް ލީޑުނަގައިދިން އިރު މި ލަނޑު ޖެހިތާ ދިހަ މިނެޓުފަހުން މުހައްމަދު ސަލާހް ވަނީ އެ ޓީމަށް ލީޑު ފުޅާކޮށްފައެވެ.\nފުރަތަމަ ހާފު 38 ވަނަ މިނެޓުގައި އެވަޓަން އިން ވަނީ ނަތީޖާ ހަމަހަމަކޮށްފައެވެ. މި ލަނޑު އެ ޓީމަށް ކާމިޔާބުކޮށްދިނީ ޑެމަރާއި ގްރޭ އެވެ. ފުރަތަމަ ހާފު ނިމުނީ 2-1 އިންނެވެ. ދެވަނަ ހާފުގަި ލިވަޕޫލްގެ ތިންވަނަ ލަނޑު 64 ވަނަ މިނެޓުގައި މުހައްމަދު ސަލާހް ކާމިޔާބުކޮށްދިން އިރު ހަތަރުވަނަ ލަނޑު 79 ވަނަ މިނެޓުގައި ކާމިޔާބުކޮށްދިނީ ޑިއޮގޯ ޖޮޓާ އެވެ.\nސިޓީ މޮޅުވީ އެސްޓަން ވިލާ އަތުން 2-1 ގެ ނަތީޖާއަކުންނެވެ. އެސްޓަންވިލާގެ ދަނޑުގައި ކުޅުނު މި މެޗުގެ ފުރަތަމަ ހާފުގައި ސިޓީން ދެ ލަނޑުގެ ލީޑެއް ނެގިއެވެ. މެޗުގެ 27 ވަނަ މިނެޓުގައި އޭރިއާ ބޭރުން ފޮނުވާލި ބާރު ހަމަލާއަކުން ރުބެން ޑިއާސް ސިޓީގެ ފުރަތަމަ ލަނޑު ޖެހި އިރު ސިޓީން ލީޑު ފުޅާކުރީ ބެނާޑޯ ސިލްވާއެވެ.\nއެސްޓަންވިލާ އިން ސުން ކަނޑުވާލީ މެޗުގެ ދެވަނަ ހާފުގެ ދެވަނަ މިނެޓުގައެވެ. ލިބުނު ކޯނަރަކުން މި ލަނޑު އެ ޓީމަށް ކާމިޔާބުކޮށްދިނީ އޮލީ ވަޓްކިންސް އެވެ. މިއީ އެސްޓަންވިލާގެ ކޯޗުކަމާއި ސްޓީވަން ޖެރާޑް ހަވާލުވިފަހުން އެ ޓީމު ބަލިވި ފުރަތަމަ މެޗެވެ.


Jausa ge fihaaraeh Hulhumale' ah\nޖާހް ސިޓީ ސެންޓަރު ހުޅުމާލޭގައި ހުޅުވައިފި\nމަޝްހޫރު ވިޔަފާރި ކުންފުނި، ޖައުސާ ކޮންސްޓްރަކްޝަންގެ ފިހާރައެއް ހުޅުމާލޭގައި ހުޅުވައިފި އެވެ.\nރާއްޖޭގައި އިމާރާތް ކުރުމުގެ ވިޔަފާރި އެންމެ ކުރިން ފެށި އެ ކުންފުނި ކަމަށްވާ ޖައުސާ ކޮންސްޓްރަކްޝަންގެ ޖާހް ސިޓީ ސެންޓަރު (ޖޭސީސީ) ގެ ފިހާރައެއް ހުޅުއްވައި ދެއްވީ ހުޅުމާލޭގެ ދާއިރާގެ މެންބަރު އަލީ ނިޔާޒުގެ އާއި ޖައުސާ ކުންފުނީގެ ބާނީ ޖައުސާ ޖައުފަރު އެވެ.\nޖޭސީސީގެ މި ފިހާރަ ހުޅުވާފައިވަނީ ދުވާ ޓްރެކް ކުރިމައްޗަށްވާ ގޮތަށް ލިންޗް ޕިން ފިހާރަ ކައިރީގަ އެވެ.\nދާދި ފަހުން، ޖާހްގެ ނަމަށް ފިހާރަތައް ބްރޭންޑުކޮށްފައިވާ ކުންފުނިން ހުޅުމާލޭގައި ހުޅުވި އާ ފިހާރަ އިން ވެސް އިމާރާތް ކުރުމުގެ ދާއިރާއަށް ބޭނުންވާނެ ގިނަ ސާމާނު ލިބެން ހުރެ އެވެ.\nޖާހް ސިޓީ ސެންޓަރުން ތަށިމުއްޓާއި، ފާހާނާއަށް ބޭނުންވާނެ ސާމާނުގެ އިތުރުން ގޭތެރެ ޒީނަތްތެރި ކުރަން ބޭނުންވާނެ ސާމާނު ލިބެން ހުރެ އެވެ. މީގެތެރޭގައި ރަގް އާއި ވޯލް ޕޭޕަރު ފަދަ ތަކެތި ހިމެނެ އެވެ. އަދި ދުނިޔެ އަށް މަޝްހޫރު ބްރޭންޑެއް ކަމަށްވާ ހަފަލޭ ބްރޭންޑުގެ ބަދިގެ ސާމާނު ވެސް ލިބެން ހުރެ އެވެ.\nޖޭސީސީ ފިހާރައިން ދުނިޔެއަށް މަޝްހޫރު ގިނަ ބްރޭންޑުތަކެއް ވިއްކަ އެވެ. މީގެތެރޭގައި މަޝްހޫރު ލަންކާ ޓައިލްސް އާއި އެމެރިކަން ސްޓޭންޑަޑް ފަދަ ގިނަ ބްރޭންޑުތަކެއް ހިމެނެ އެވެ. މި ފިހާރަ ހުޅުވުމާ ދިމާކޮށް ވަނީ ހާއްސަ ޕްރޮމޯޝަނެއް ވެސް ފަށާފަ އެވެ.


Trump-Kim summit ah Singapore in 12 million dollar heydha kuri | Mihaaru\nޓްރަމްޕާއި ކިމް ސިންގަޕޫރުގައި ބައްދަލު ކުރައްވަނީ. --ފޮޓޯ:އޭއެފްޕީ\nޓްރަމްޕް-ކިމް ސަމިޓަށް ސިންގަޕޫރުން 12 މިލިއަން ޑޮލަރު ހޭދަކުރި\n25 ޖޫން 2018 - 11:512comments\nސިންގަޕޫރުގެ ފޮރިން މިނިސްޓްރީން ބުނީ ސަންތޯސާގައި ބޭއްވި ސަމިޓަށް އެންމެ ބޮޑު ޚަރަދެއް ކުރަން ޖެހުނީ ސެކިއުރިޓީ އަށް ކަމަށެވެ. ނަމަވެސް ޚަރަދުގެ ތަފްސީލްތައް ހާމަކޮށްފައެއް ނުވެ އެވެ.\nބޮޑު ވަޒީރު ލީ ސިއެން ލޫން ކުރިން ވިދާޅުވެފައި ވަނީ ސަމިޓަށް ޚަރަދުވާނެ ކަމަށް ލަފާ ކުރެވެނީ 20 ސިންގަޕޫރު ޑޮލަރު ކަމަށެވެ. ފޮރިން މިނިސްޓަރު ވިވިއަން ބާލަކްރިޝްނަން ވިދާޅުވީ ލޫން ވިދާޅުވި ޚަރަދުތަކުގެ ތެރޭގައި ކިމްގެ ހޮޓެލް ޗާޖް ވެސް ހިމެނޭ ކަމަށެވެ.\nޓްރަމްޕް-ކިމް ސަމިޓަށް ބޮޑު ޚަދަރެއް ސިންގަޕޫރުން ކުރިކަން އެނގުމާ އެކު އެ ގައުމުގެ އާއްމު ރައްޔިތުން ދަނީ ސޯޝަލް މީޑިއާގައި ނުރުހުން ފާޅު ކުރަމުންނެވެ. އެކަމަކު މާކެޓިން ތަޖުރިބާކާރުން ބުނަނީ ސިންގަޕޫރުން ކުރި ޚަރަދަށް ވުރެ ސަމިޓުގެ ސަބަބުން އެ ގައުމަށް ލިބުނު ޕަބްލިސިޓީ 10 ގުނަ އިތުރު ކަމަށެވެ.\nއިތުރު ލިޔުންތައް ސިންގަޕޫރު ޑޮނަލްޑް ޓްރަމްޕް


Sawmill Aa Jehigen Oiy Parking Zone Arabiyaa School Ge Beynumah Dhookoffi - Vaguthu\nއަރަބިއްޔާ ސްކޫލްގެ ކުދިންނަށް ވަގުތީ ގޮތުން ހަމަޖެއްސި އެމްޓީސީސީ ސޯމިލް ނުވަތަ ފޮރިން މިނިސްޓްރީ ކުރިން ހިންގި އިމާރާތާ ޖެހިގެން އޮންނަ ޕާކިން ޒޯން އަރަބިއްޔާ ސްކޫލްގެ ބޭނުމަށް ދޫކުރަން ނިންމައިފިއެވެ.\nމީގެ އަށް އަހަރު ކުރިން ބޭނުންކުރަން ފެށި، އަރަބިއްޔާ ސްކޫލުގެ އިމާރާތުގެ ތަނބުތަކުގައި ރެނދުލައި، ވަރަށް ބޮޑަށް ހަލާކުވުމުން އެޑިއުކޭޝަން މިނިސްޓްރީން ފުރަތަމަ ނިންމީ އެ ދަރިވަރުން އިއްޒުއްދީން ސްކޫލަށް ބަދަލު ކުރުމަށެވެ. އެކަމަކު، އަރަބިއްޔާ ސްކޫލްގެ ބެލެނިވެރިން ވަނީ އެކަމަށް ދެކޮޅު ހަދައިފައެވެ.\nއެހެންވެ، އެންމެ ފަހުން ވަގުތީ ހައްލެއްގެ ގޮތުގައި އެޑިއުކޭޝަން މިނިސްޓްރީ އަށް ފެނުނީ ސޯމިލް އިމާރާތް ސްކޫލެއްގެ ގޮތުގައި ބޭނުން ކުރުމަށެވެ. ސަރުކާރުން ނިންމާފައިވާ ގޮތުގައި އަރަބިއްޔާ ސްކޫލް ދަރިވަރުންނަށް ދާއިމީ ހައްލެއްގެ ގޮތުގައި ދޭން ނިންމާފައި ވަނީ ކުރީގެ ބާ ޖަމާލުއްދީން އިމާރާތެވެ.\nމިނިސްޓްރީގެ ވިސްނުން ހުރީ ބާ ޖަމާލުއްދީން ސްކޫލުގެ ބިމުގައި އަރަބިއްޔާގެ އާ އިމާރާތް ހެދެން ދެން ވަގުތީ ގޮތުން އެމްޓީސީސީގެ އިމާރާތުގައި 700 އަށް ވުރެ ގިނަ ކުދިންނަށް ކިޔަވައިދޭށެވެ.\n"ވަގުތަށް" މިއަދު ދެއްވި ހާއްސަ އިންޓަވިއުއެއްގައި މާލޭގެ މޭޔަރު ޑރ. މުހައްމަދު މުއިއްޒު ވިދާޅުވީ އަރަބިއްޔާ ކުދިންނަށް ވަގުތީ ގޮތުން "ހިޔާ" ވަހިކަމެއް ލިބޭތީ އުފާ ކުރައްވާ ކަމަށެވެ. އަދި ސޯމިލް އިމާރާތަކީ ބަންދުވެފައި ހުރި ތަނަކަށްވާތީ ކުދިން ނުކުމެ ހެދުމަށް "ކޯޓު ޔާޑެއް" ނެތް ކަން މުއިއްޒު ފާހަގަ ކުރެއްވިއެވެ.\nއެހެންވެ، އެޑިއުކޭޝަން މިނިސްޓްރީން ވަނީ ހާދިސާއެއް ހިނގައިފި ނަމަ ހުރިހާ ކުދިން އެއްވާނެ ހުސް ޖާގައެއް ބޭނުންވާ ކަމާއި ސްކޫލަށް ދާ ކުދިން ވަދެނުކުމެ އުޅެން ފަސޭހަ ކުރުމަށާއި ބެލެނިވެރިން މަޑުކޮށްގެން ތިބޭނެ ޖާގައެއްގެ ގޮތުގައި ބިމެއް ބޭނުންވާ ކަން ހާމަކޮށް މާލެ ސިޓީ ކައުންސިލަށް ސިޓީއެއް ފޮނުވައިފައެވެ.\nއަދި ކާނިވާ ސަރަހައްދުގެ ހުސް ބިމެއް ހަމަޖައްސައި ދިނުމަށް ސިޓީގައި އެދިފައިވެއެވެ.\n"އަޅުގަނޑުމެންނަށް މިކަމުގައި ދިމާވި ދަތިކަމަކީ، އެތަނުގައި އޮތް ބިމަކީ ހަގީގަތުގައި ވަރަށް ކުރީއްސުރެ އެހެން ފަރާތަކަށް އެގްރީމަންޓް ހަދާފައި އޮތް ބިމެއް. މިހާރު ވަގުތީ ގޮތުން ޕާކިން ޒޯން އޮތް ބިމަކީ. ކައުންސިލުން މަސައްކަތްތަކެއް ފަށާފައި އޮތީ އެ ބައިގައި،" މުއިއްޒު ވިދާޅުވިއެވެ.\nނަމަވެސް މުއިއްޒު ވިދާޅުވީ ޕާކިން ޒޯން އެއްކޮށް ހުސްކޮށް ދޭނެ ކަން އެޑިއުކޭޝަން މިނިސްޓްރީ އާއި އަރަބިއްޔާ ސްކޫލަށް އަންގާފައިވާނެ ކަމަށެވެ.\n"އެތަނުގައި އަޅުގަނޑުމެން މިހާރު ބޯޑެއް ވެސް ޖަހާފައި ވާނީ. ދެން އެތަނުގައި ހުރި ސައިކަލްތައް ނަގަން ފުލުހުން އެބަ މަސައްކަތްކޮށް ދެއްވާ،" މުއިއްޒު ވިދާޅުވިއެވެ.\nމުއިއްޒު ވިދާޅުވީ ޕާކިން ޒޯން ހުސްކޮށް އަރަބިއްޔާގެ ބޭނުމަށް އެ ތަން ހާއްސަ ކުރުމުން ރައްޔިތުންނަށް ދަތިވާނެ ކަމަށް ގަބޫލު ކުރައްވާ ކަމަށެވެ. އަދި އަރަބިއްޔާ ދަރިވަރުންނަށް ދިމާވެފައިވާ ހާލަތާ ގުޅިގެން ސިޓީ ކައުންސިލަށް ވީ ވަރަކުން އެހީތެރިކަން ދޭން ބޭނުންވާ ކަމަށް މުއިއްޒު ވިދާޅުވިއެވެ.\n"ދެ ދުވަހެއްގެ ތެރޭގައި ފުލުހުން ވިދާޅުވީ ހުސްވާނެއޭ (ޕާކިން ޒޯން). އެހެންވީމަ އެ ތަން މިވަނީ ހާއްސަކުރެވިފައި ވަގުތީ ގޮތުން އަރަބިއްޔާ ސްކޫލްގެ ދަރިވަރުންނާއި ބެލެނިވެރިން ބޭނުން ކުރަން،" މުއިއްޒު ވިދާޅުވިއެވެ.\nއެ ބިން އަރަބިއްޔާ ސްކޫލަށް ވަގުތީ ގޮތުން ދިނީ ކައުންސިލުގެ ބެލުމުގެ ދަށުގައި އޮންނަ ގޮތަށެވެ.\nއަރަބިއްޔާ އަށް ހާއްސަކުރި ބިމަކީ ގާތްގަނޑަކަށް 100 އެއްހާ ސައިކަލް ޕާކް ކުރެވޭ ޖާގައިގެ ތަނެކެވެ. އެތަނުގައި ޕާކް ކުރެވޭނެ ގޮތަށް ހެދުމަކީ ކާނިވާ ސަރަހައްދަށާއި އެ ސަރަހައްދާ ކައިރީގައި ހުރި ތަންތަނަށް އަންނަ މީހުން ޕާކްކޮށްލަން ލިބުނު ވަރަށް ފަސޭހަ ތަންކޮޅެކެވެ.\nއެކަމަކު، ޕާކިން ޒޯން އަރަބިއްޔާ ސްކޫލަށް ހާއްސަ ކުރުމުން އަނެއްކާވެސް ޕާކިންގެ މައްސަލަ ބޮޑުވާނެ ކަމަށް ބެލެވެއެވެ.\nޖެނުއަރީ 18, 2022 11:41\nއަސްލު އެތަނަކީ އެމްޓީސީސީ ސޯމިލްއެއް ނޫން. އެމްޓީސީސީ ސޯމިލް ހުރީ އެތާގައެހުރި ޕެޓްރޯލް ޝެޑްގެ ފަހަތުގައި އެހުރި ބިމުގައި. އަރަބިއްޔާ މިހާރު އެހުރި ތަނަކީ ކުރިން އެމްޓީސީސީގެ ބޯޓްޔާރޑް ހުރިތަން.\nޖެނުއަރީ 18, 2022 21:04\nއެކަމު އެވަރަށް އެޚަބަރު ނުބައިކޮށް ލިޔެ ކިޔާ ހަދާއިރު އެމްޓީސީސީ މީހުންނަށްވެސް އެކަން ނޭންގޭކަހަލަ. އެޑިޔުކޭޝަންގެ ރަސްމީ ލިޔުންތަކުގަވެސް މި ލިޔަނީ ސޯމިލްއޭ.


Sanjay Leela Bhansali Aaeku Masaikaiy Kuran Tiger Shroff Thahyaaru Vanee\nސަންޖޭ ލީލާ ބަންސާލީ އާއި ޓައިގާ ޝްރޮފް: ބަންސާލީ އާއެކު މަސައްކަތްކުރުމަށް ޓައިގާ ބޭނުންވޭ--\n1 ސެޕްޓެމްބަރ 20180ކޮމެންޓް\nސަންޖޭ ލީލާ ބަންސާލީއާއެކު މަސައްކަތްކުރަން ޓައިގާ ޝްރޮފް ތައްޔާރުވަނީ\nބޮލީވުޑުގެ މަޝްހޫރު ޑައިރެކްޓަރު ސަންޖޭ ލީލާ ބަންސާލީގެ ކުރިއަށް އޮތް ޕްރޮޖެކްޓުގައި މަސައްކަތްކުރުމުގެ ފުރުސަތު މަޝްހޫރު ބަތަލު ޓައިގާ ޝްރޮފަށް ލިބިފައިވާކަމަށް ހަބަރުތައް ބުނެފިއެވެ.\nހަބަރުތައް ބުނަމުން އަންނަ ގޮތުގައި ސްޓޫޑަންޓް އޮފް ދަ ޔިއާ2ގައި މިހާރު މަސައްކަތް ކުރަމުން އަންނަ ޓައިގާއަށް ސަންޖޭ ލީލާ ބަންސާލީގެ ކުރިއަށް ބޮޑު ޕްރޮޖެކްޓެއްގައި މަސައްކަތް ކުރުމަށް ވަނީ ހުށަހަޅާފައެވެ. އަދި އެފިލްމަކީ ހިޔާލީ އަދި އެޑްވެންޗަ ފިލްމެއްކަމަށް ވެސް ހަބަރުތައް ބުނެއެވެ.\nއެފިލްމާ ގުޅޭގޮތުން ވާހަކަ ދެއްކުމަށް ޓައިގާ އާއި ޑައިރެކްޓަރު ސަންޖޭ ލީލާ ބަންސާލީ ވަނީ މީގެކުރިން ބައްދަލުވެސްކޮށްފައިވާކަމަށް މީޑިއާ ރިޕޯޓްތައް ބުނެއެވެ. ސަންޖޭ ފަދަ ކާމިޔާބު ޑައިރެކްޓަރަކާއެކު މަސައްކަތްކުރުމުގެ ފުރުސަތު ޓައިގާއަށް ލިބިފައިވާއިރު ސަންޖޭއަކީ ޓައިގާގެ ފޭވްރިޓް ޑައިރެކްޓަރުންގެ ތެރެއިން ޑައިރެކްޓަރެއް ވެސް މެއެވެ.\nއުމުރުން 28 އަހަރުގެ ޓައިގާ މިހާތަނަށް ސަންޖޭއާއެކު މަސައްކަތްކޮށްފައެއް ނުވެއެވެ. އެންމެފަހުން ބާގީ ދޭ ގައި މަސައްކަތްކޮށްފައިވާ ޓައިގާ ސަންޖޭގެ އެފިލްމުގައި މަސައްކަތްކުރުމަށް ނިންމާފައިވާކަން ނުވަތަ ނޫންކަން އަދި ހާމައެއް ނުކުރެއެވެ.\nބޮލީވުޑުގެ ގިނަ ތަރިންތަކެއްވެސް މަސައްކަތް ކުރަން ބޭނުންވާ އެއް ޑައިރެކްޓަރުގެ ގޮތުގައި ސަންޖޭ ފާހަގަކުރެވޭއިރު އޭނާ ވަނީ ރާމްލީލާ އާއި ޕަދްމާވަތު އަދި ބާޖިރާއޯ މަސްތާނީ ފަދަ ކާމިޔާބު ފިލްމުތައް ޑައިރެކްޓުކޮށްފައެވެ.\nޓައިގާ ޝްރޮފް ބޮލީވުޑް މުނިފޫހިފިލުވުން ސަންޖޭ ލީލާ ބަންސާލީ


Dhiraagu Pay NFC Debit Card Ghiyasuddin International School gai...\nވިޔަފާރި - ދިރާގުޕޭ އެން.އެފް.ސީ ޑެބިޓް\nދިރާގުޕޭ އެން.އެފް.ސީ ޑެބިޓް ކާޑު ޣިޔާސުއްދީން އިންޓަރނޭޝަނަލް ސްކޫލްގައި ތައާރަފު ކޮށްފި\nކާޑު ތައާރަފު ކޮށްދެއްވީ ޣިޔާސުއްދީން އިންޓަރނޭޝަނަލް ސްކޫލުގެ ޕްރިންސިޕަލް ތޯހާ ސަލީމް\nމި ހިދުމަތް ތައާރަފު ކުރެވިގެން ދިޔައީ ދަރިވަރުން ބޭނުންކުރަމުންދާ ދިރާގުޕޭ އެން.އެފް.ސީ ސްޓިކާގެ ބަދަލުގައި\nދިރާގު ޕޭ ގެ ހިދުމަތް ތައާރަފު ކޮށްފައިވަނީ މިދިޔަ އަހަރު\nކ. މާލެ 8 ޖުލައި 2018 | އާދީއްތަ 15:34 2,243\nދިރާގުޕޭ އެން.އެފް.ސީ ޑެބިޓް ކާޑު ތައާރަފު ކުރުމުގެ ތެރެއިން - ހައިރައިޒް ޕްރައިވެޓް ލިމިޓަޑް\nދިރާގުޕޭ އެން.އެފް.ސީ ޑެބިޓް ކާޑު ދިރާގުން ޣިޔާސުއްދީން އިންޓަރނޭޝަނަލް ސްކޫލްގައި ތައާރަފުކޮށްފިއެވެ.\nމި ކާޑު ތައާރަފު ކޮށްދެއްވީ މިކަމަށްޓަކައި ސްކޫލްގައި ބޭއްވި ހާއްސަ އިވެންޓެއްގައި ޣިޔާސުއްދީން އިންޓަރނޭޝަނަލް ސްކޫލުގެ ޕްރިންސިޕަލް ތޯހާ ސަލީމްއެވެ.\nމި ހިދުމަތް ތައާރަފު ކޮށްފައިވަނީ ދިރާގާއި ޣިޔާސުއްދީން އިންޓަރނޭޝަނަލް ސްކޫލް ގުޅިގެން މި އަހަރުގެ ޖެނުއަރީ މަހު އެ ސުކޫލްގެ ދަރިވަރުންނަށް ތައާރަފު ކުރި ދިރާގްޕޭގެ ހިދުމަތަށް އިތުރު ފުރިހަމަކަމެއް ގެނެސްދިނުމުގެ ގޮތުންނެވެ. އެގޮތުން މި ހިދުމަތް ތައާރަފު ކުރެވިގެން ދިޔައީ ދަރިވަރުން ބޭނުން ކުރަމުންދާ ދިރާގުޕޭ އެން.އެފް.ސީ ސްޓިކާގެ ބަދަލުގައެވެ.\nމި ކާޑަކީ ދަރިވަރުންނަށް ހާއްސަކޮށްގެން ދިވެހިރާއްޖޭގައި ތާއާރަފު ކުރި މިފަދަ ފުރަތަމަ އެން.އެފް.ސީ ޑެބިޓް ކާޑެވެ. މި ކާޑު ފަރުމާކުރެވިފައި ވަނީ ދަރިވަރުންގެ ފޮޓޯ އާއި ނަމާއި އަދި އިންޑެކްސް ނަންބަރު ހިމަނައިގެން ޕަރސަނަލައިޒް ކުރެވިގެންނެވެ.\nދިރާގު ޕޭގެ މި ޑެބިޓް ކާޑަކީ އެން.އެފް.ސީ މެދުވެރިކޮށް ދިރާގު ޕޭ ޕީއޯއެސް ޓަރމިނަލްގައި ކާޑު ޓެޕް ކޮށްލުމަށް ފަހު ވިޔަފާރި ކުރެވޭ ގޮތަށް ހަދާފައިވާ ކާޑެކެވެ. މި ކާޑް ބޭނުންކޮށްގެން ސްކޫލް ކެންޓީނުން ދަރިވަރުންގެ އިންޓަވަލަށް ފައިސާ ދެއްކޭ ގޮތް ވެސް ވަނީ އިންތިޒާމު ކޮށްފައެވެ.\nދިރާގު ޕޭގެ ޑެބިޓް ކާޑް ތައާރަފު ކުރުމާއި ގުޅިގެން ދިރާގު ޕޭ މެދުވެރިކޮށް ސްކޫލް ކެންޓީނުން ވިޔަފާރި ކުރާ ދަރިވަރުންނަށް %50 ޑިސްކައުންޓް އެއް ހަފްތާ ވަންދެން ދިނުމަށް ވެސް ދިރާގުން ވަނީ ވަނީ ހަމަޖައްސާފައެވެ.\nއެން.އެފް.ސީ ސްޓިކާއެކޭ އެއްފަދައިން ދިރާގު ޕޭގެ ޑެބިޓް ކާޑު ލިންކް ކުރެވިފައިވަނީ ބެލެނިވެރިޔާގެ އީ-ވޮލެޓަށެވެ. އެހެންކަމުން ބެލެނިވެރިންނަށް ވަގުތުން ފަސޭހަކަމާއެކު ދަރިވަރުން ކުރާ މުއާމަލާތްތައް ބެލޭނެ ނިޒާމުވެސް ވަނީ ފަހިވެފައެވެ.\nސްކޫލަށް ފައިސާ ނުގެންގޮސް، ބެލެނިވެރިންގެ އީ-ވޮލެޓަށް ފައިސާ ޖަމާކުރުމަށް ފަހު ފަސޭހަކަމާއި ރައްކާތެރިކަމާއެކު ކުދިންގެ އިންޓަވަލް ގަނެވޭގޮތް ދިރާގު ޕޭ މެދުވެރިކޮށް ފަހިވުމާއި ގުޅިގެން މި ހިދުމަތަށް ވަރަށް ބޮޑު ތަރުހީބެއް ބެލެނިވެރިންގެ ފަރާތުންނާއި އަދި ދަރިވަރުންގެ ފަރާތުން ދިރާގުން ވަނީ ބުނެފައެވެ.\nދިރާގުން މި ހިދުމަތް އިތުރަށް ފުޅާކޮށް އެހެން ސްކޫލްތަކުގެ ދަރިވަރުންނަށް މި ހިދުމަތް ދިނުމަށްޓަކައި މަސައްކަތް ކުރަމުންދާ ކަމަށް ވެސް ދިރާގުން ބުންޏެވެ.\nދިރާގު ޕޭ ގެ ހިދުމަތް ތައާރަފު ކޮށްފައިވަނީ މިދިޔަ އަހަރުގެ އޮކްޓޯބަރު މަހުގައެވެ.


Gaazee Hailam isthiufaadhevvaifi\nގާޒީ ހައިލަމް އިސްތިއުފާދެއްވައިފި\nކުރިމިނަލް ކޯޓުގެ އިސް ގާޒީ އަހުމަދު ހައިލަމް، މަގާމުން އިސްތިއުފާދެއްވައިފިއެވެ.\nފަސްދޮޅަސް ދުވަހަށް ސަސްޕެންޑްކޮށް، ހައިލަމު މަގާމުން ވަކިކުރުމަށް ޖުޑިޝަލް ސާވިސް ކޮމިޝަނުން ރައްޔިތުންގެ މަޖިލީހަށް މިހާރު ވަނީ ހުށަހަޅައިފައެވެ. އެމައްސަލަ މަޖިލީހުގެ ޖުޑިޝަރީ ކޮމެޓީން ދިރާސާ ކުރުމަށްފަހު ނިންމާފައިވަނީ އޭނާ ވަކިކުރަން ކޮމެޓީއަށް ފެންނަ ކަމަށެވެ. އެހެންކަމުން އެރިޕޯޓު މިހާރުވަނީ މަޖިލީހުގެ ތަޅުމަށް ފޮނުވައިފައެވެ.\nހައިލަމުގެ އިސްތިއުފާދެއްވަން ނިންމަވައި، އެކަން ޖޭއެސްސީއަށް މިހާރު ވަނީ އަންގާފައެވެ.\nހައިލަމުގެ އިސްތިއުފާގެ ސިޓީގައި ވިދާޅުވެފައިވަނީ، ޖޭއެސްސީން އޭނާގެ މައްޗަށް ހިންގި ތަހުގީގަކީ ސިޔާސީ ނުފޫޒު އޭގެ ތެރެއަށް ވަރަށް ފާޅުކަންބޮޑު ގޮތެއްގައި ވަދެފައިވާ ތަހުގީގެއް ކަމަށެވެ.\nހައިލަމް ވިދާޅުވީ ޖޭއެސްސީން މަސައްކަތް ކުރަނީ ޝަރުއީ ދާއިރާ އިސްލާހު ކުރުމަށް ވުރެ ބޮޑަށް ވަކި ސިޔާސީ ބައެއްގެ މުށުތެރެއަށް ޝަރުއީ ދާއިރާ ލުމަށް ކަމަށެވެ.\nހައިލަމު ވިދާޅުވިގޮތުގައި އޭނާ ސަސްޕެންޑްކޮށްފައި ވަނީވެސް އަދި މަގާމުން ވަކިކުރަން ރައްޔިތުންގެ މަޖިލީހަށް ހުށަހަޅާފައި ވަނީވެސް، ގާނޫނީ ހަމަތަކާއި އުސޫލުތަކުން ބޭރުންނެވެ.\nގާޒީ ހައިލަމުގެ މައްޗަށް ސާބިތުވެފައިވާ ކަންކަމުގެ ތެރޭގައި ފަނޑިޔާރު ކަމުގެ މަގާމާއި އެކަށީގެން ނުވާފަދަ އަމަލުތަކެއް ކަމަށް ތަހުގީގު ކޮމެޓީއަށް ގަބޫލުކުރެވޭ ކަމަށެވެ. އެހެންކަމުން ޖުޑީޝަލް ސާވިސް ކޮމިޝަނުގެ ގާނޫނުގެ ދަށުން ގާޒީ ހައިލަމު މަގާމުން ވަކިކުރުމަށް ރައްޔިތުންގެ މަޖިލީހަށް ހުށަހެޅުމަށް ޖޭއެސްސީން ނިންމާފައިވާކަމަށެވެ.\nގާޒީ ހައިލަމު މަގާމުން ވަކިކުރަން ނިންމާފައި މިވަނީ، ދިވެހި ރާއްޖޭގެ ނަސްރުގެ ދުވަހުގެ ތަހުނިޔާ ވިދާޅުވެ، ރައީސް އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ކަރުފުޅުގައި ޗޭނު ޖަހައިފައިވާ ޕޯސްޓެއް ވައިބާ ގްރޫޕަށް ލީ މައްސަލައިގައެވެ.\nއެމައްސަލަ ހޫނުވި ފަހުން ގާޒީ ހައިލަމު ވަނީ އެ ޕޯސްޓްގައިވާ ކުރެހުމުގައި ރައީސް ސޯލިހާއި ރައީސް ނަޝީދު ސިފަވާ ގޮތަށް ހުރިކަން އެނގިނުލައްވާ ކަމަށް ވިދާޅުވެ، އެކަމަށް މައާފަށް އެދިވަޑައިގެން ބަޔާނެއް ނެރެފައެވެ.\nއަސްތިޔުފާ ދިނުމަކުން ނުފުދޭ؟؟؟؟؟؟ ކޮމެޓީއަށް ހާޒިރުކޮޮށްް ސުވާލުކުރޭ ؟؟؟؟؟؟؟ އިސްތިޔުފާ ދިނީމާ ޠޯހިރުވީތޯ .؟؟؟؟؟؟) ވަޒީފާއިން ވަކިވުމަކީ ކުސުން ބަރީޔަވުމެށްނޫން؟؟؟؟ ސުޕުރިންގު ކޯޓުން ވަކިވިދެމީހުންގެ މަށްސަލަވެސް ބެލެންޖެހޭ ސިންޕަތީ ވީމާޤަޢުމުއިސްލާހުނުވާނެ؟؟؟؟؟ ކޮންމެފަދަކަމެށް ކޮއްފާވެސް ވަޒީފާއިންވަކިވީމާ މަށްސަލަތަށްނުބަލާކަމުގާ ވަނީނަމަ އަބަދު ކުރާނީކުށް؟ )؟؟؟؟؟؟؟؟؟\nހައިކޯޓުގެ ފަނޑިޔާރުކަމުގެ މަގާމަށް އައްޔަންކުރުމަށް ޖޭއެސްސީން ދެނަމެއް ފާސްކޮށްފި04 days ago\nބިދޭސީ ގާނޫނީ ވަކީލުންނަށް ރާއްޖޭގެ ކޯޓުތަކުގައި ވަކާލާތުކުރުމުގެ ހުއްދަދިނުމުގެ ގަވާއިދު އެކުލަވާލައިފި03 weeks ago\nޝީރީންގެ މަރުގެ މައްސަލައިގައި ނަޖާހު 12 އަހަރަށް ޖަލަށް!01 month ago\nޖޭއެސްސީއަށް ގާޒީ އިސްމާއިލް ރަޝީދުގެ މައްސަލަ ހުށައެޅުމަކީ އިސްތިއުނާފަށް ނުފޫޒު ފޯރުވުން: މުހުތާޒް 12months ago\nއަދީބުގެ މައްސަލައިގައި ކްރިމިނަލް ކޯޓުން ކުރި ހުކުމް އިސްތިއުނާފްކުރަނީ، ޕީޖީގެ ނުރުހުން ގާޒީއަށް!02 months ago\nކޮރަޕްޝަނާއި ގުޅޭ 75 މައްސަލައެއްގައި ގޮތެއް ނުނިމި އަދިވެސް ކޯޓުތަކުގައި އެބައޮތް!03 months ago\nހދ.ނައިވާދޫ ސިއްހީ މަރުކަޒަށް އެންބިއުލާންސެއް ނުލިބި ލަސްވަމުންދާތީ ދޮރުގައި ބަޔަކު ފިލާޖަހައިފި05 hours ago\nކާގޯ ފެރީގެ މައުލޫމާތު ވިޔަފާރިވެރިންނަށް ފޯރުކޮށްދޭން އޮންލައިން ސެޝަންތަކެއް ބާއްވަނީ018 hours ago\nބޮޑުފިނޮޅުގައި ތިބި ބިދޭސީންގެ މުސާރަ ހޯދައިދޭން ހުށައެޅި މައްސަލައިގެ އަޑުއެހުމެއް މާދަމާ ބާއްވަނީ020 hours ago\nއާސަންދައިގެ މޮބައިލް އެޕްލިކޭޝަން ލޯންޗްކޮށްފި020 hours ago


9 Miskitheh imaaraai kurumuge masahkai kuriahdhanee – Iru\n9 މިސްކިތެއް އިމާރާތް ކުރުމުގެ މަސައްކަތް ކުރިއަށްދަނީ\nމިނިސްޓްރީގެ ފަރާތުން ހިންގާ މިސްކިތްތައް ޢިމާރާތް ކުރުމުގެ މަޝްރޫޢުގެ ދަށުން9ރަށެއްގެ މިސްކިތެއް އިމާރާތް ކުރުމުގެ މަސައްކަތް ކުރިއަށްދާ ކަމަށް އިސްލާމިކް މިނިސްޓްރީން ބުނެފިއެވެ.\nއެ މިނިސްޓްރީން ބުނީ މިހާތަނަށް އައިއިރު2މިސްކިތެއްގެ މަސައްކަތް ނިމިފައިވާ ކަމަށެވެ. އެއީ ނ. މަގޫދޫގައި އިމާރާތް ކުރި 300 ޖާގައިގެ މިސްކިތާއި ށ. ފުނަދޫގައި އިމާރާތް ކޮށްފައިވާ 500 މީހުންގެ ޖާގައިގެ މިސްކިތް ކަމަށެވެ.\nމިހާރު ކުރިއަށްދަނީ މި މިސްކިތްތަކުގެ ފައިނަލް އިންސްޕެކްޝަންގައި ފާހަގަ ކުރެވުނު ކަންތައްތައް ރަނގަޅު ކުރުމުގެ މަސައްކަތް ކަމަށް ވެސް އެ މިނިސްޓްރީން ބުންޏެވެ.\nޒަކާތު ފަންޑުން ޚަރަދު ކޮށްގެން އިމާރާތް ކުރަމުންދާ ލ. ގަން މިސްކިތާއި، ދައުލަަތުގެ ބަޖެޓުން ޚަރަދު ކޮށްގެން އިމާރާތް ކުރަމުންދާ ރ. ވާދޫ މިސްކިތުގައި މިހާރު ކުރިއަށްދަނީ ވަށާފާރު ރޭނުމުގެ މަސައްކަތެވެ.\nމީގެ އިތުރުން އއ. ބޮޑުފޮޅަދޫ ގައި އިމާރާތް ކުރަމުންދާ 300 މީހުންގެ ޖާގައިގެ މިސްކިތުގެ ފައުންޑޭޝަންގެ މަސައްކަތާއި ބައެއް ތަނބުތައް ޖެހުމުގެ މަސައްކަތް ކުރިއަށްދާއިރު ނ. ލަންދޫގައި އިމާރާތް ކުރާ 500 މީހުންގެ ޖާގައިގެ މިސްކިތުގައި ވުޟޫ ކުރާބައިގެ ކޮންކްރީޓް މަސައްކަތް ނިންމުމަށްފަހު ، ތަނބުތައް ކޮންކްރީޓު ކުރުމުގެ މަސައްކަތް ވެސް ބާރު ސްޕީޑުގައި ކުރިއަށް އެބަދެއެވެ.\nއަދި ލ. ކަޅައިދޫ، އދ. ދަނގެތީގެ މިސްކިތުގެ ރޭނުމުގެ މަސައްކަތް މިހާރު ކުރިއަށްދާއިރު ލ. ފޮނަދޫ އިމާރާތް ކުރަމުންދާ މިސްކިތުގައި މިހާރު ކުރިއަށްދަނީ ތަޅުން އެޅުމުގެ މަސައްކަތް ކަމަށް ވެސް އިސްލާމިކް މިނިސްޓްރީން ވަނީ ބުނެފައެވެ.


2 fuluhun vakikuree Adeeb athun faisaa negi massalaeh gai | Mihaaru\nދެ ފުލުހަކު މަގުމަތީގައި: ރިލްވާން މައްސަލައިގައި ތުހުމަތުކުރި ދެ ފުލުހުން ވަނީ ވަޒީފާ އިން ވަކިކޮށްފައި.\nދެ ފުލުހުން ވަކިކުރީ އަދީބު އަތުން ފައިސާ ނެގި މައްސަލައެއްގައި\n02 އޮކްޓޯބަރ 2019 - 21:019comments\nނޫސްވެރިޔާ އަހްމަދު ރިލްވާން ގެއްލުވާލުމާ ގުޅޭ ގޮތުން މަރު ކޮމިޝަނުގެ ތަހުގީގަށް ފަހު ނެރުނު ރިޕޯޓުގައި ބޮޑެތި ތުހުމަތުތަކެއް ކުރި ދެ ފުލުހުން ވަޒީފާ އިން ވަކިކުރީ ކުރީގެ ނައިބު ރައީސް އަހްމަދު އަދީބު އަތުން ފައިސާތަކެއް ލިބުނު މައްސަލައެއްގައި ކަމަށް ޕޮލިސް ކޮމިޝަނަރު މުހައްމަދު ހަމީދު މިއަދު ވިދާޅުވެއްޖެ އެވެ.\nފުލުހުންގެ އިންޓެލްގައި މަސައްކަތް ކުރި މުހައްމަދު ޖިނާހާއި އިބްރާހީމް ރިފްއަތަށް މަރު ކޮމިޝަންގެ ރިޕޯޓުގައި ކުރަނީ ރިލްވާންގެ ފޯނު އަޑު އަހައި ރާއްޖެ އިން ބޭރަށް ދިޔަކަން ދައްކަން އުޅުމަށް އެހީތެރިވި ކަމުގެ ތުހުމަތެވެ. ރިލްވާން ވަގަށް ނަގައި މަރާލީ ކަން އާއްމުކުރި ރިޕޯޓްގައިވާ ތުހުމަތުތަކާ ގުޅިގެން މި ދެ ފުލުހުން ހައްޔަރުކުރަން އެޓާނީ ޖެނެރަލް އިބްރާހިމް ރިފްއަތު އެންގެވި އެވެ.\nއެކަމަކު ހައްޔަރު ނުކުރީ، ރިޔާސީ ކޮމިޝަނާ މަޝްވަރާކުރުމަށް ފަހު، މައްސަލައިގައި އެކަށީގެންވާ ހެކި ނެތުމުން ކަމަށް ފުލުހުން ވަނީ ބުނެފަ އެވެ.\nފުލުުހުންގެ ޑިސިޕްލިނަރީ ބޯޑުން މި ދެ މީހުންގެ މައްސަލަތައް ބަލައި ވަޒީފާ އިން ވަކިކުރަން ކޮމިޝަނަރަށް ވަނީ ލަފާ ދީފަ އެވެ.\nހަމީދު ވިދާޅުވީ އެ ދެ ފުލުހުން ވަކިކުރީ ރިޔާސީ ކޮމިޝަންގެ ރިޕޯޓާ ގުޅިގެން ނޫން ކަމަށެވެ.\nހޯމް މިނިސްޓަރު އިމްރާން އާއި ޕޮލިސް ކޮމިޝަނަރު މުހައްމަދު ހަމީދު ނޫސްވެރިންނާ ވާހަކަ ދައްކަވަނީ. --ފޮޓޯ: ހުސެއިން ވަހީދު/މިހާރު\n"ދެ ފުލުހުން ވަޒީފާ އިން ވަކިކުރެވުނީ މަރު ކޮމިޝަންގެ ތަހުގީގު ރިޕޯޓުގެ މައްޗަކަށެއް ނޫން. ވަކި ކުރެވުނީ 2017 ގައި އެ ފުލުހުންގެ މައްޗަށް ތަހުގީގު ކުރެވެމުން އައި މައްސަލައެއްގައި. އެއީ ކުރީގެ ނައިބު ރައީސް އަހްމަދު އަދީބުގެ އަތުން ފައިސާތަކެއް ލިބިފައިވާ މައްސަލައިގައި،" ކޮމިޝަނަރު ވިދާޅުވި އެވެ.\nރިލްވާން ވަގަށް ނެގުމާ ގުޅިގެން ކުރި ތަހުގީގުގައި ފުލުހުން އަމަލުކުރި ގޮތް ނެޝަނަލް އިންޓެގްރިޓީ ކޮމިޝަނުން ވަނީ ބަލައިފަ އެވެ. އެތަނުން ބުނެފައި ވަނީ، ރިލްވާން ވަގަށް ނެގުމާ ގުޅިގެން ފުލުހުން ކުރި މަސައްކަތަށް ބަލާއިރު މިހާތަނަށް ފުލުހުންގެ އެއްވެސް އިހުމާލެއް ވެފައިވާ ކަމުގެ ހެއްކެއް އަދި ގަރީނާއެއް ވެސް އެ ކޮމިޝަނަށް ލިބިފައި ނެތް ކަމަށެވެ.\nކުރީގެ ސަރުކާރުގައި އެންމެ ނުފޫޒު ގަދަ މިނިސްޓަރުގެ ގޮތުގައި އަދީބު ހުންނެވި އިރު، ރިލްވާނަށް އިންސާފު ނުލިބި ލަސްވާތީ އޭރު ސަރުކާރަށް ސިޔާސީ ގޮތުން ކުރިމަތިވި ޕްރެޝަރުތައް ކުޑަކުރަން އަދީބު ކަންތައްތަކެއް ކުރެއްވި އެވެ.\nރިލްވާނާ ގުޅޭ ގޮތުން ސިޔާސީ ފަރާތްތަކުން ކުރާ މެސެޖްތަކާއި އާއިލާ އިން ބޭއްވި އެއްވުންތަކާއި އެ ނޫން ވެސް ހުރިހާ ކަމެއްގެ މައުލޫމާތު އަދީބު ގެންދެވީ ބަރާބަރަށް ބައްލަވަމުންނެވެ. މިކަމުގައި، އެމަނިކުފާނަށް ބައެއް ފުލުހުން އެހީތެރިކަން ފޯރުކޮށްދިނެވެ.\nއިތުރު ލިޔުންތައް ކުށްކުރުން ފުލުހުން ޕޮލިސް ކޮމިޝަނަރު އަހުމަދު ރިލުވާން ކުރީގެ ނައިބު ރައީސް އަދީބު\nރިލްވާންގެ މައްސަލާގައި ހިމެނޭ ދެ ފުލުހަކު ވަކިކުރަނީ\nރިލްވާނަށް ވީ ގޮތް އަދީބަށް އެނގޭ ނަމަ ހިއްސާކޮށްދޭން އެދެފި\n1 month ago 100


މި އިޢުލާންވަނީ 04 އޭޕްރިލް 2019 0909 ގައި ބާތިލް ކުރެވިފައެވެ.\nޔުނިވަރސަލް އެންޓަރޕްރައިޒަސް ޕްރައިވެޓް ލިމިޓެޑްގެ ފަރާތުން ފުލް ފަންޑިންގ ހަމަޖެހިފައިވާ ބެޗެލަރސް ޑިގްރީގެ ކޯހަށް ކުރިމަތި ލުމުގެ ފުރުޞަތު ހުޅުވާލަމެވެ. މި ކޯސްތަކާބެހޭ އިތުރު މަޢުލޫމާތާއި، ކޯހަށް އެދެންވީގޮތް އަދި އެޕްލިކޭޝަން ހުށަހެޅުމުގެ ސުންގަޑި ތިރީގައި އެވަނީއެވެ.\n(IUL)30-A4/30/2019/72 އިޢްލާން ނަމްބަރު:\nތާރީހް:4އޭޕްރީލް 2019\nކޯހުގެ ދާއިރާ/ ކޯހުގެ ފެންވަރު\nޖެނެރަލް އެގްރިކަލްޗަރ (1 ފުރުޞަތު)\nއިންޑިއާ، ސްރީލަންކާ، ބަންގްލަދޭޝް\nú ޖެނެރަލް އެގްރިކަލްޗަރ (ބެޗްލާރސް ޑިގްރީ)\nމުއްދަތު: 03 އަހަރު\nޖީ.ސީ.އީ އޯލެވެލް/ އައި.ޖީ.ސީ.އެސް.ސީ/ އެސް.އެސް.ސީ އިމްތިޙާނުގެ 05 މައްދާއިން 'ސީ' އިން ފެށިގެން މަތީ ގްރޭޑެއް ޙާސިލް ކުރައްވައިފައިވުން. (މިމާއްދާތަކުގެ ތެރޭގައި ކިޔަވަން ބޭނުންވާ ދާއިރާ އާ ގުޅޭ މާއްދާތައް ހިމެނެންވާނެއެވެ) ނުވަތަ ކޯހުގެ ދާއިރާއަކުން އެޑްވާންސްޑް ސަރޓިފިކެޓް ޙާޞިލް ކޮށްފައިވުމާއެކު އެގްރިކަލްޗަރ ނުވަތަ ވެޓަރިނަރީ ދާއިރާއިން 1 އަހަރު ދުވަހުގެ މަސައްކަތު ތަޖުރިބާ ލިބިފައިވުން. އަދި:\nޖީ.ސީ.އީ އޭލެވެލް 03 މާއްދާއިން "އީ" އިން ފެށިގެން މަތީ ގްރޭޑެއް ޙާޞިލްކުރައްވައިފައިވުން. (މިމާއްދާތަކުގެ ތެރޭގައި ކިޔަވަން ބޭނުންވާ ދާއިރާ އާ ގުޅޭ މާއްދާތައް ހިމެނެންވާނެއެވެ) ނުވަތަ އެއް މާއްދާއިން ފާސްވެފައިވުމާއެކު އެގްރިކަލްޗަރ/ ވެޓަރިނަރީ ދާއިރާގައި2އަހަރު ދުވަހުގެ ތަޖުރިބާ ލިބިފައިވުން.\nފުރަތަމަ ޝަރުތުގައި ބުނާ މައްދާތަކުގެ ތެރޭގައި އިނގިރޭސި ނުހިމެނޭނަމަ، އިނގިރޭސި ފާހެއް ޙާސިލްކޮށްފައިވުން. އަދި އިނގިރޭސި ފާހެއްކަމުގައި ބަލާނީ:\nú CAE/CPE އިން "ސީ" އިން ފެށިގެން މަތީ ގްރޭޑެއް\nú IELTS އިން އޯވަރރޯލް ސްކޯރ 6.0 އިން ފެށިގެން މަތި\nú TOEFL އިން 550 އިން ފެށިގެން މަތި\nú ޖީ.ސީ.އީ އޯލެވެލް/ އައި.ޖީ.ސީ.އެސް.ސީ އާއި އެއްފެންވަރުގެ އިމްތިޙާނަކުން 'ސީ' އިން ފެށިގެން މަތީ ގްރޭޑެއް\nޔުނިވަރސިޓީ ޕްލޭސްމަންޓާއެކު (އަންކޮންޑިޝަނަލް އޮފަރ) ހުށަހަޅާފަރާތްތަކަށް އިސްކަން ދެވޭނެއެވެ.\nއިތުރުމަޢުލޫމާތު ހޯއްދެވުމަށް މިމިނިސްޓްރީގެ ނަމްބަރ 3339241 އަށް ގުޅުއްވުން އެދެމެވެ.\nނޯޓް: ކޯސްތަކަށް ކެންޑިޑޭޓުން ހޮވުމަށް ހަމަޖެހިފައިވަނީ އިންޓަރވިއު ޕްރޮސެސް އެއްގެ ތެރެއިންނެވެ. އަދި އިންޓަވިއުއަށް ދައުވަތު ދެވޭނީ ހަމައެކަނި ޝޯޓްލިސްޓް ކުރެވޭ ފަރާތްތަކަށެވެ. ކޯސް އެވޯޑުކުރެވޭ ފަރާތް މިމިނިސްޓްރީއަށް ޚިދުމަތް ކުރުމަށް ބޮންޑުކުރެވޭނެއެވެ.\nސްކޮޕަރޝިޕް އެޕްލިކޭޝަން ފޯމް (އެޕްލިކޭޝަން ފޯމް މިމިނިސްޓްރީގެ ވެބް ސައިޓުން www.fishagri.gov.mv ޑައުންލޯޑް ކުރެވޭނެއެވެ.)\nތަޢުލީމީ ސެޓުފިކަޓުތަކުގެ ކޮޕީ (ފުލް ޓްރާސްކްރިޕްގެ ކޮޕީއާއެކު) އެކްރެޑިޓްކޮށް އެޓެސްޓްކޮށްފައިވާ\nސްކޫލު ލީވިންގ ސެޓްފިކެޓް (ގްރޭޑް 10 އަދި 12ގެ)\nމަސައްކަތުގެ ދާއިރާއިން ތަޖުރިބާ ލިބިފައިވާކަމުގެ ލިޔުންތައް\nޔުނިވަރސިޓީ ޕްލޭސްމަންޓް ލިބިފައިވާނަމަ ޔުނިވަރސިޓީ ޕްލޭސްމަންޓް\nދިވެހިރައްޔިތެއްކަން އަންގައިދޭ ކާޑުގެ ދެފަރާތުގެ ކޮޕީ\nއެއްވެސް އިދާރާއަކަށް ޚިދުމަތްކުރުމަށް ބޮންޑެއް އޮތް ފަރާތެއް ނަމަ ބޮންޑުކުރި ތަނަކުން އެބޭފުޅަކު ކުރިމަތިލާފައިވާ ކޯހަށް ދޫކުރާނެކަމުގެ ލިޔުން.\nސުންގަޑި: 15 އޭޕްރީލް 2019 ވަނަ ދުވަހުގެ 13.00 ގެ ކުރިން މި މިނިސްޓްރީގެ މައި އިދާރާ ހ. ވެލާނާގެ7ވަނަ ފަންގިފިލާ\n04 އޭޕްރިލް 2019\nޕަބްލިޝްކުރި ތާރީޚު: 04 އޭޕްރިލް 2019\nސުންގަޑި: 15 އޭޕްރިލް 2019 1300


މެންބަރުންގެ ޚިޔާލު: ޙައްލަކީ ކޮބާ؟ – Maldivian Democratic Party\nމެންބަރުންގެ ޚިޔާލު: ޙައްލަކީ ކޮބާ؟\nމިއަދު މުޅިދިވެހި އުންމަތް ކަންބޮޑުވެ ހާސްކަމުގެ ތެރެއަށް ވެއްޓިފައި މިވަނީ ގައުމުގައި ހިނގަމުން މިދާ މީހުންމެރުމާއި މާރާމާރީއާއި މިފަދަ ބޮޑެތި އެތަކެއް ޖަރީމާތައް އިތުރުވެ ނުހުއްޓި ދިގުލައިގެން ގޮސްފައިވުމުގެ ސަބަބުންނެވެ. ކޮންމެ ދުވަހެއް ކޮންމެ ރެއެއް ބިރުން ފިއްކަނޑައިގެން ދާވަރުގެ އާވާހަކައެއް ނުވަތަ ޚަބަރެއް ގެނެސްދޭއިރު މިކަންކަން މިހިސާބަށް މިދިޔައީ ކިހިނެއް ، ކިހާހިސާބަކުން ފެށިގެން ، ކީއްވެގެންތޯ މިއީ މިއަދު އޮޅުންބޮޅުން އަރާކަމަކަށް މިވަނީ ވެފައެވެ.\nދައްކާ ގިނަ ވާހަކަތަކުގެ ތެރެއިން މިކަމަކީ ކުރީގެ ވެރިކަން ބަދަލު ކުރުމަށް ކުރެވުނު މަސައްކަތް ތަކާ ގުޅުން ހުރި ކަމެއްކަމުގައާއި ގާނޫނު އަސާސީއާއި ގުޅިގެން ހަދާންޖެހޭ ގާނޫނުތަކެއް ނުހެދި ހުރުމުން ހިނގާ ކަމެއް ކަމުގައި އެއްބަޔަކު ބުނެއުޅޭއިރު މިކަމަކީ ޑިމޮކްރަސީއާއި ގުޅިފައިވާ ކަމެއް ކަމުގައިވެސް ބުނެއުޅެއެވެ. ވިސްނާލަން ޖެހޭކަމަކީ ގައުމެއްގެ ވެރިކަން ބަދަލުވެގެން މިއުޅެނީ މިރާއްޖޭގައި މުޅީން އަލށް ބާވައެވެ؟ މަގުމައްޗަށްް ނުކުމެ ސަރުކާރެއް ބަދަލު ކުރުމަކީ ރާއްޖެނޫނަސް އެހެން ގައުމު ތަކުގައިވެސް ކޮށްފައިވާ ކަމެކެވެ. ނަމަވެސް ގިނަފަހަރަށް ފެނިގެންދަނީ ވެއްޓޭ ސަރުކާރެއްގެ ވެރީން ހިފައި ހައްޔަރުކޮށް އެކިވަރުގެ އަދަބު ދެވޭތަނެވެ. އެއަށްފަހު ގައުމު ހަމަޖެހިގެން ދެއެވެ. ސަބަބެއް ކަމުގައި ވަނީ ރައްޔިތުން ސަރުކާރަކާ އިދިކޮޅަށް ނުކުންނަނީ އެސަރުކާރެއްގެ އަނިޔާވެރިކަން ހައްދުފަހަނަޅައި ދިއުމުން ކަމުގައި ވާތީއެވެ. އެހެންކަމުން މިފަދަ ވެރިކަމެއް ވެއްޓިގެން ދިއުމުން ރައްޔިތުން އެންމެ ބޮޑަށް އިންތިޒާރު ކުރާނީ އަނިޔާވެރީންގެ މައްޗަށް ކުރެވިފައިވާ ތުހުމަތުތައް ސާބިތުކުރެވި ޙައްޤު އަދަބު ލިބިގެން ދާނެ ވަގުތަކަށެވެ. ތިމާއަށް އަނިޔާއެއް ކުރި މީހަކީ އޭނާގެ މަޤާމުގެ މަތިވެރި ކަމުން ތިމާޔަށް އެކަމުގެ ރައްދުގައި ކަމެއް ކުރެވެން ނެތުމުން ހަނުހުރި ނަމަވެސް އެއަނިޔާދިން މީހާ ނިކަމެތިވެ އަދަބު ލިބޭ ދުވަހެއް ދުށުމަކީ އިންސާނީ ތޮބީއަތުގައި ހިންހަމަޖެހުމެއް ލިއްބައިދޭ ކަމެއްކަމުގައި ގިނަފަހަރަށް ވެގެން ދާކަމީ މިކަމުގެ ސަބަބެއް ކަމުގައި ވެދާނެއެވެ. ބައެއްމީހުން ކަންކަމުގައި މީހުންދެކެ ރުޅިއައިސްގެން މަރާލާނަމޭ ނުވަތަ ، ހޭއަރުވާލާނަމޭ ، ފަދަ ބަސްބަސް ބުނެއުޅެނީއަކީ ކޮންމެހެން އެެކަން ކުރާކަށް ނޫނެވެ. އަންނަރުޅީގައި އާދަވެ މިފަދަ ބަސްތައް ބުނެލައި އުޅެވެނީއެވެ. ނަމަވެސް ބަދަލު ހިފުމުގެ ރޫހެއްގައި ބަސްބުނުމައްވުރެ އަމަލީ ގޮތުން މިފަދަ ޖަރީމާތައް ހިންގުމަކީ ކޮއްގެން ނުވާނެ ކަމެއް ކަމުގައި އަޅުގަނޑުމެން ބުނެއުޅެމުއެވެ. އަދި ދީނީ ގޮތުން ބަލާއިރު ކުށްވެރީންނަށް އަދަބު ދިނުމަށް ޝަރީއަތް ގާއިމު ކުރައްވާފައި މިވަނީވެސް އަމިއްލަ އަމިއްލައަށް ގިސާސް ހިފުމަކީ މުޅި މުޖުތަމަޢު އެކަމުގެ ސަބަބުން ފަސާދަވެ ބިރުވެރި ކަމަށް ހުށައެޅޭނެތީ ކަމުގައި ޔަޤީން ކުރަމެވެ. ނަމަވެސް އަދުލު އިންސާފު ގާއިމު ކުރުމަށް އެއްވެސް މުޖުތަމައެއް ނުކުޅެދިއްޖެ ނަމަ ދެންކަންވާނެ ގޮތެއް ވިސްނާލަން ޖެހެއެވެ. ރައްޔިތުންގެ މުދަލާއި ފައިސާއަށް ޚިޔާނާތްތެރިވެ މީސްމީހުންގެ މުދަލާއި ޖާނަށް އެތަކެއް އަނިޔާ ދީފައި ތިބިބަޔަކު މުޖުތަމައުގެ އިއްޒަތްތެރީންގެ ގޮތުގައި ތިބޭތަން ފެނުމަކީ އަނިޔާ ލިބިފައި ތިބިބަޔަކަށް ހަޖަމު ނުކުރެވިދާނެ ކަމަކަށް ފަހަރެއްގައި ވެދާނެއެވެ. އެހެންކަމުން ދައުލަތުގެ އެންމެހާ ބާރުތަކުން މިކަންކަމާމެދު އަބަދުވެސް ވިސްނާން ޖެހޭނެއެވެ. މުޖުތަމައުގެ ހަމަޖެހުން ދެމިއޮންނާނީ އެތަނެއްގައި ޖިނާއީ އަދުލުގެ ނިޒާމް ފުރިހަމަ ކުރެވުން މިންވަރަކުން ކަމުގައި އެއްވެސްމީހަކު ދެބަހެއް ނުވާނެއެވެ. މިކަމުގައި އިސްލާމީ ގައުމެއް އެހެން ގައުމެއް ތަފާތެއްނުވާނެއެވެ.\nކަން މިހެން އޮތްނަމަވެސް މިކަންކަމާމެދު ވިސްނުން ދުރުކޮށް ސިޔާސީ ގޮތުން އެބަޔަކަށް އެންމެ ފައިދާހުރި ކަންކަމާމެދު ވިސްނުމުގައި ގައުމުގެ އެންމެން މިވަނީ ސިޔާސީ ކޯވަރުތައް ބޮއެގެން މަސްތުކަމެއްގެ ތެރޭގައޭ ދަންނަވާން ޖެހެއެވެ. ރާއްޖޭގެ އާބާދީގައި ވޯޓު ހައްގުވެޔޭ މިބުނާ ބަސްކިޔޭވަރުގެ ދެލައްކައެއްހާ މީހުން މިތިބީ ގުރުއަތުލައި ބައިބަހައިގެން ސާދަ ސިޔާސީ ފިކުރަށް ބެހިގެންނެވެ. މިފިކުރުގައި ދެންތިބި ތަސައްރަފު ނުފުދޭ ދަރީންވެސް ޝާމިލު ކޮއްގެންނެވެ. ކަންމިހެންވުމުން މިއަދު މިގައުމުގައި މިހިނގާ ހަމަނުޖެހުންތަކުގެ އަސްލަކީ މިދެންނެވި ސިޔާސީ ގަޑުބަޑު ކަމުގައި ބުނާނެ ފުރުސަތުވެސް އެބައޮތެވެ. ރާއްޖޭގެ ވެރިކަމުގައި އޮތީ ސިޔާސީ ޕާޓީއެކެވެ. ގާނޫނު ހަދަނީ ސިޔާސީ މީހުންނެވެ. އަދުލު އިންސާފު ގާއިމުކުރާން އެތިބީ މިގައުމުގައި މިއޮތް ސިޔާސީ ވެއްޓާ ބީރައްޓެހި ހިލަމެއްނެއް ދެފުށް އެއްގޮތް ބައެއްކަމުގައި ބުނެވޭނެ ޖާގައެއް ކަންހިންގަމުން ގެންދާގޮތުން ދެންނެވޭކަށް ނެތެވެ. އަދި ހަމައެހެންމެ ހެދެމުންދާ ގާނޫނު ތަކާއި އިސްލާހު ކުރެވެމުންދާ ގާނޫނުތަކުގައި ސިޔާސީ ކުލައެއް ނެތެކޭވެސް ދެންނެވޭކަށް ނެތެވެ. ސަބަބަކީ ޕާޓީއެއް ނޫނޭ ސިޔާސީއެއްނޫނޭ ކިތަންމެ ވަރަކަށް އެ މެންބަރުން ވިދާޅުވިޔަސް ރިހާކުރު ގުޅިއަކުން ބޮނޑިއެއް ނެގިއަސް މަސްބުރިއެއް ނެގިއަސް އަދިކިއެއްތަ ގަޑުބަޑު ކުރާން ކިިތަންމެ ގޮދަންފުށެއް އެޅިޔަސް އެގުޅިން ދެންނަގާ ކޮންމެ އެއްޗަކުން ރިހާކުރުވަސް ދުވާބީދައިން ސިޔާސީ މީހުން ހަދާއެއްޗެއްގައި ސިޔާސީކުލަ ނުޖެހި ނުދާނެތީއެވެ.\nސުވާލަކީ މުޖުތަމައުގައި މިހިނގާ ބިރުވެރި ކަންކަން ހުއްޓުވޭނީ ކިހިނެއް ހެއްޔެވެ؟ ސިޔާސީ ކޯޅުންތަކުން މިގައުމުގެ ރައްޔިތުންނާއި ދައުލަތުގެ ތިންބާރު ވަކިކުރެވޭނެ ހެއްޔެވެ؟ ހެދިފައިވާ ގާނޫނު ތަކެއްގެ ބޭރުން ރައީސުލް ޖުމްހޫރިއްޔާއަށް މިކަންކަން ހުއްޓުވުމަށް ކިހާވަރެއްގެ ފުރުސަތެއް އިދިކޮޅު ފަރާތްތަކުން ދޭނެހެއްޔެވެ؟ އަރާރުމާ ދުރުވެ ވެރިކަމުގެ ގޮނޑީގެ މަތީން ކުޑަހިނދުކޮޅަކަށް ނަމަވެސް ހަނދާން ނައްތާލައި ރައްޔިތުންގެ ހައްޤުގައި ހަދާންޖެހޭ ގާނޫނުތައް މަޖުލިހުން އަވަސް ކޮށްދޭނެ ހެއްޔެވެ؟ ގައުމުގެ މަސްލަހަތު ހިމާޔަތް ކުރުމުގެ ނިޔަތުގައި ޝަރުއީ ދާއިރާއިން ދެންއޮތް ދެބާރާ ނުތޮޅި އެމީހުންގެ ވާޖިބު އަދާކުރާނެ ހެއްޔެވެ؟ ކުށްކުރާ މީހުން ކުރިމަތީގައި ޖަރީމާ ހިންގާފައި ދުވެދާއިރު ބަލާންހުންނަ ފުލުސްމީހާގެ ވަށައިގެން އެޅުވިފައިވާ ގާނޫނުގެ ތަޅު ހުޅުވޭނެ ދުވަހެއް އަންނާނެ ހެއްޔެވެ؟ ކުށްވެރީންގެ ހިމާޔަތުގައި ނޫންގޮތަކަށް ވަކީލުން ކައިބޮއެ އުޅެން އާދަވެދާނެ ހެއްޔެވެ؟ ހިތާމައަކީ މިކަން ހައްލުކުރާނެ ގޮތެއް ނޭނގި ގައުމުގެ ވެރީންނާއި އެންމެ ރައްޔިތުން އާގަމަވެޖައި ތިބެންޖެހިފައި ވުމެވެ. މިކަން ހައްލު ކުރާނީ ކިހިނެއްތޯ ސުވާލު ކުރެވި ޖަވާބެއް ނުލިބޭކަމެވެ.


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޑިސެމްބަރ 15 ވަނަ ދުވަހުގެ 14:00 ގެ ކުރިން، މޮޅަދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް މިސްކޫލުގެ [email protected] އީމެއިލް މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 ޑިސެމްބަރ 17 އާއި 2019 ޑިސެމްބަރ 31 އާ ދެމެދު، މޮޅަދޫ ސްކޫލް ގައެވެ.\n07 ރަބީޢުލްއާޚިރު 1441


Tottenham ge huvafenee dhathuru adhi nunimey: Pochettino | Mihaaru\nޓޮޓެންހަމްގެ ހުވަފެނީ ދަތުރު އަދި ނުނިމޭ: ޕޮޗެޓީނޯ\nލަންޑަން (އޭޕްރީލް 30) - ޔުއެފާ ޗެމްޕިއަންސް ލީގުގެ ސެމީ ފައިނަލުގެ ފުރަތަމަ ލެގުގައި މިރޭ އަމިއްލަ ދަނޑުގައި އަޔަކްސްއާ ދެކޮޅަށް ނުކުންނައިރު ޓޮޓެންހަމް ހޮޓްސްޕާސްގެ ހުވަފެނީ ދަތުރު ސެމީ ފައިނަލާ ހިސާބުން ނުނިމޭނެ ކަމަށް އެ ޓީމުގެ ކޯޗު މައުރީސިއޯ ޕޮޗެޓީނޯ ބުނެފި އެވެ.\nގްރޫޕް ސްޓޭޖުގެ ފުރަތަމަ ތިން މެޗުން ޓޮޓެންހަމަށް ނަތީޖާ ނުނެރެވުމުން އެ ޓީމު މުބާރާތުން ކަޓާނެ ކަމަށް ބެލެވިފައި އޮއްވައި ޓޮޓެންހަމުން ވަނީ އެންމެ ފަހު ވަގުތާ ޖެހެންދެން ހިތްވަރުކޮށް ދެ ވަނަ ބުރުން ފުރުސަތު ހޯދައިފަ އެވެ. ދެ ވަނަ ބުރުގައި، ޖަރުމަނުގެ ގަދަބާރު ބޮރޫޝީއާ ޑޯޓްމަންޑްގެ މައްޗަށް ކުރިހޯދިއިރު، އާދަޔާހިލާފު ހިތްވަރަކާ އެކު ކުއާޓާ ފައިނަލުގައި މެންޗެސްޓާ ސިޓީ ކަޓުވާލުމަށް ފަހު ޓޮޓެންހަމުން ވަނީ ފުރަތަމަ ފަހަރަށް ސެމީ ފައިނަލުގެ ޖާގަ ހޯދައިފަ އެވެ.\n"ޗެމްޕިއަންސް ލީގުގެ ސެމީ ފައިނަލަށް ދިއުމަކީ ކޮންމެ ޓީމެއްގެ ކޮންމެ ކުޅުންތެރިއެއްގެ ވެސް ހުވަފެނެއް. އެކަމަކު އަހަރެމެންގެ މި ދަތުރު މި ނިމުނީއެއް ނޫން. ޓޮޓެންހަމުން ހާސިލްކުރަން ބޭނުންވާ ކަންތައްތައް މާ ބޮޑު. އަހަރެމެން މި މުބާރާތް ކާމިޔާބުކުރަން ވެސް ބޭނުން." 1962 ވަނަ އަހަރަށް ފަހު ޔޫރަޕްގެ ފުރަތަމަ ސެމީ ފައިނަލަށް ޓޮޓެންހަމް ގެންގޮސްދިން ކޯޗު ޕޮޗެޓީނޯ ބުންޏެވެ.\nއަނިޔާގެ ސަބަބުން ޓޮޓެންހަމްގެ އެއް ވަނަ ފޯވާޑް ހެރީ ކޭން އަށް މި ސީޒަނުގައި ދެން ނުކުޅެވޭނެ ކަމަށް ބެލެވިފައިވާއިރު، ކާޑު ހަމަވުމުގެ ސަބަބުން ޓޮޓެންހަމްގެ ދެކުނު ކޮރެއާގެ ފޯވާޑް ސޮން ހެއުން މިން ހުރީ ސަސްޕެންޝަނުގަ އެވެ. ޓޮޓެންހަމް އަމިއްލަ ދަނޑުގައި ދަމަހައްޓަމުން އައި ފުރިހަމަ ރެކޯޑަށް މިދިޔަ ހޮނިހިރު ދުވަހު ނިމުމެއް އައީ ވެސްޓް ހޭމް އަތުން ބަލިވުމުންނެވެ.\nނެދަލެންޑްސްގެ އަޔަކްސް އަކީ މި މުބާރާތުގައި އެންމެ ހައިރާންކުރަނިވި ނަތީޖާތައް ނެރެފައިވާ ޓީމެވެ. އެ ޓީމުން ވަނީ ދެ ވަނަ ބުރުގެ ފުރަތަމަ ލެގުގައި މިދިޔަ ތިން އަހަރުގެ ޗެމްޕިއަން ރެއާލް މެޑްރިޑް ކަޓުވާލައިފަ އެވެ. އަދި ސެމީގެ ޖާގަ ހޯދީ ކުއާޓާ ފައިނަލުގައި އިޓަލީގެ ޗެމްޕިއަން ޔުވެންޓަސްގެ މައްޗަށް ކުރިހޯދުމަށް ފަހު އެވެ.\n"އަޔަކްސް އިން ހާސިލްކޮށްފައި އޮތީ ވަރަށް މަދު ޓީމަކަށް ނޫނީ ނުވާނެ ކަމެއް. އަހަރެމެން އެ މީހުންނަށް ދޭން ޖެހޭ ފުރިހަމަ އިހުތިރާމް ދޭނަން. މިއީ ވަރަށް ފޯރިގަދަވާނެ މެޗެއް،" ޕޮޗެޓީނޯ ބުންޏެވެ.\nމިރޭގެ މެޗު ޓޮޓެންހަމްގެ ހަތަރު ކުޅުންތެރިއަކަށް ހާއްސަ ވާނެ އެވެ. އެއީ ކްރިސްޓިއަން އެރިކްސަން އާއި ޓޯބީ އަލްޑަވެއިރަލްޑް، ޔެން ވާޓޮންގެން އަދި ޑެވިންސަން ސަންޗޭޒަށެވެ. އެ ހަތަރު ކުޅުންތެރިންނަކީ މީގެ ކުރިން އަޔަކްސް އަށް ކުޅުނު ހަތަރު ކުޅުންތެރިންނެވެ.\nމިއީ 1997 ވަނަ އަހަރަށް ފަހު އަޔަކްސް މި މުބާރާތުގެ ސެމީ ފައިނަލުގައި ކުޅޭ ފުރަތަމަ ފަހަރެވެ. އެ ޓީމުގެ ކޯޗު އެރިކް ޓެން ހާގް ބުނީ މިހާތަނަށް ވެސް އަަޔަކްސް އިން ދައްކަމުން އައި ކުޅުން މި މެޗުގައި ވެސް ކުރިއަށްގެންދާނެ ކަމަށާއި ވަކި ޓީމަކަށް ވަކި އުސޫލެއް ނޯންނާނެ ކަމަށެވެ.\nޓޮޓެންހަމްގެ ދަނޑުގައި ކުޅޭ މެޗު ފަށާނީ ރާއްޖެ ގަނޑިން މިރޭ 00:00 ގަ އެވެ.\nޗެމްޕިއަންސް ލީގު ޓޮޓެންހަމް އަޔަކްސް\nސާބަހޭ ސްޕާސް.ކުޑަކުޑަ ދިވެހިރާއްޖެއަށް މިނިވަންކަންލިބުނުފަހުން އަދި ޔޫރަޕްގެ ސެމީގަ ނުކުޅެވޭ.މިފަހަރު ސްޕާސްއަށް ފައިނަލަށް ދެވިދާނެބާ!!؟؟ ގުޑް ލަކް.


Raees Iboo Akee Raajjeyge Thaareekhgaves Emme Hudhumuhthaaru Raees - Shiyam - Vaguthu\nދިވެހިރާއްޖޭގެ މިހާރުގެ ރައީސުލްޖުމްހޫރިއްޔާ، އިބްރާހީމް މުހައްމަދު ޞޯލިހު އަކީ ރާއްޖޭގެ ތާރީޚުގައިވެސް އެންމެ ޚުދުމުހުތާރު ވެރިޔާ ކަމަށް ނައިފަރު ދާއިރާގެ މެމްބަރު، އަހްމަދު ޝިޔާމް ވިދާޅުވެއްޖެއެވެ.\nޕީޕީއެމްގެ ނައިބު ރައީސް، އަދި މިހާރު މަޖިލީހުގައި ސަރުކާރާ ދެކޮޅަށް އެންމެ ފޯރީގައި ވާހަކަފުޅު ދައްކަވާ އެއް މެމްބަރު، ޝިޔާމް މިގޮތަށް ވިދާޅުވެފައި ވަނީ މިއަދުގެ މަޖިލިސް ޖަލްސާގައި ކާށިދޫ ދާއިރާގެ މެމްބަރު ޖާބިރު ހުށަހަޅާފައި އޮތް ސުލްހަވެރިކަމާއެކު އެއްވެއުޅުމާ ބެހޭ ބިލަށް ބަހުސް ކުރައްވަމުންނެވެ.\nޝިޔާމް ވިދާޅުވީ، ފެންނަމުން ދަނީ ދިވެހިރާއްޖޭގެ ތިން ބާރުވަކިކުރެވިފައިވާ ނިޒާމެއްގައި، ތިން ބާރު އެއްކޮށްގެން ޢަމަލްކުރަމުންދާ މަންޒަރު ކަމަށެވެ.\n"ތިންބާރު ވަކިވެފައިވާ ނިޒާމެއްގައި ފެނިގެން މިދަނީ ތިން ބާރު އެއްކޮށްލައިގެން ގޮށްމުށުތެރެއަށް ލައިގެން އެއްމޭޒުމަތިން، ކާ މޭޒުމަތިން ކަންތައްތައް ނިންމާ މަންޒަރު. މިއަށްވުރެ ޚުދުމުހުތާރުކޮށް ވެރިކަންކުރާ ވެރިޔަކު ދިވެހި ތާރީޚު ނުދެކޭނެ. ވަރަށް ޚުދުމުހުތާރު ވެރިޔެއް. އަނިޔާވެރި ވެރިއެއް. ވައްކަން އިންތިހާއަށް މި ސަރުކާރުގައި އެބަހިނގާ." ޝިޔާމް ވިދާޅުވިއެވެ.\nމިއަދުގެ ޖަލްސާގައި ޝިޔާމް ވިދާޅުވީ ބާޣީން ވާނީ ބާޣީންނަށް ކަމަށެވެ. އަދި މި ބަސްކޮޅު އޭނާ ވަނީ ތަކުރާރުކޮށްފައެވެ. އަދި ޖޭއެސްސީއަކީ އެމްޑީޕީގެ ގޮތްޕެއްގެ ގޮތުގައިވެސް ޝިޔާމް ސިފަކުރެއްވި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާ ހޫނުވެފައިވަނީ މިއަދު ހެނދުނުގެ ވަގުތެއްގައި ބޭއްވި ޖުޑީޝަލް ސާވިސް ކޮމިޝަން، ޖޭއެސްސީގެ ބައްދަލުވުމެއްގައި، ކްރިމިނަލް ކޯޓުގެ އިސް ޤާޒީ، އަހްމަދު ހައިލަމް ސަސްޕެންޑު ކުރަން ނިންމައި، އޭނާގެ މައްސަލަ ބެލުމަށް ނިންމާފައިވާ ދަނޑިވަޅެއްގައެވެ. ޖޭއެސްސީގެ އެ ބައްދަލުވުމުގައި ރައްޔިތުންގެ މަޖިލީހުގެ ރައީސް، ރައީސް ނަޝީދު ވެސް ވަނީ ބައިވެރިވެ ވަޑައިގެންފައެވެ.\nޝިޔާމް ތުހުމަތު ކުރައްވާ ގޮތުން ރައީސް ނަޝީދުވެސް ކަންތައް ކުރައްވަނީ ރައީސް ޞޯލިހު ވިދާޅުވާ ގޮތަކަށެވެ.\nނޫމަޑިއަށް ދިން ފައިސާގެ އަދަދު ސަރުކާރުން އޮޅުވާލި ކަމުގެ ތުހުމަތު\nނޮވެމްބަރު 5, 2019 16:29\nޝިޔާމް ތިއޭގޯސްވާކަމަކީ ތިވަރުގެ މަގާމެއްގަ ހުރެ ތިއަކަހަ ވާހަކަދައްކާ ހިއްވަރުދޭތީ. ދެން އިބޫ ކިހާފޮނިވާނެ، އަނެއްކާ ޔާމީނުވެސް ނިކަން ޚުދުމުހުތާރު ކަމައް ދައުވާ ކުރި ގޮލަޔެއް. ކީކުރާނީ މެންބަރުކަން ދިނީމަވެސް ބޭކާތު އަގަވިއްޔާތަޅަނީ. ގާދޫގަ ހުރި ތަކެތި ގާދޫގަ ބަހައްޓާގެން އަގަތޮސް ނުވެ ހުރުން ނިކަން ނަލަވާނެ.\nނޮވެމްބަރު 5, 2019 16:30\nހުދުމުހުތާރު ވެރިކަމެއް ކޮށްފަ މި ޤައުމުން ފައިބައިގެން އެދިޔައީ ވަގު ޔާމީނު، އެޔަށްވުރެ ހުދުމުހުތާރު ކޮށް މިޤައުމުގަ ރައީސްކަން ކޮށްފަ ނެތް މީހަކު...\nނޮވެމްބަރު 5, 2019 17:18\nކިތަންމެ ވަރަކަށް ޚުދުމުޚުތާރޭ ގޮވިއަސް ޔާމީނަށް ސަލާމަތެއް ނުވެވޭނެ ! ތި ހަމަ މަރަށް ތެޅެނީ ! ދެން ބަލަން ތިބޭ !\n44 މިނެޓް ކުރިން ( ނޮވެމްބަރު 5, 2019 )\nސިޔާމުގެ ތިވާހަކަޔަށް ތާއީދު ވެރިކަމަށް އައީ ހުދުމުތާރުކޮށް ދައުލަތުގެ ހަޒާނާ ހުސްކުރަނީ\nހުދުމުހުތާރުކޮށް ރައީސް އޮފީހުގެ ބަޖެޓް ދަށުންދަމާ ހުސްކުރަނީ ހުދުމުހުތާރުކޮށް.\nވަޒީފާއަށް މީހުންލަނީ ވަޒީފާއިން ވަކިކުރަނީ ހުދުމުހުތާރުކޮށް. ފަނޑިޔާރުގެއަށް އަތް\nބާނަނީ ހުދުމުހުތާރުކޮށް. އަސްލާމީ ދިވެހި އުންމަތަށް މީބޮޑު ވަބާއެއް.\nނޮވެމްބަރު 6, 2019 08:35\nހަމަޔަށް ޓައިޕް ކޮއްބަލަ އިހަށް އަނގަ ނުހާވައި!


ވައްކަމެއް ފޮރުވިޔަކަ ނުދޭނަން: ދޮންބިލެތް – My WordPress\nވައްކަމެއް ފޮރުވިޔަކަ ނުދޭނަން: ދޮންބިލެތް\nވައްކަމެއް ފޮރުވިޔަ ނުދެއްވާނެ ކަމަށް ރައްޔިތުންގެ މަޖިލީހުގެ ބިލެއްދޫ ދާއިރާގެ މެމްބަރު އަހްމަދު ހަލީމް(ދޮންބިލެތް) ވިދާޅުވެއްޖެއެވެ.\nދުބާއީގެ ކުންފުންޏަކާއި ހަވާލުކޮށްގެން ދިވެހިރާއްޖެއަށް ގެންނަން އުޅުނު ވެންޓިލޭޓަރުތައް ގެނައުމުގައި ހިންގާފައިވާ ބޮޑު ހިޔާނާތުގެ މައްސަލައިގައި ޕީޖީން ދައުވާ ނުކުރުމަށް ނިންމާފައިވާ މިދަނޑިވަޅުގައި ހަލީމް ކުރެއްވި ޓްވީޓެއްގައި ވަނީ ޕްރޮސެކިއުޓަރ ޖެނެރަލް ހުސައިން ޝަމީމްއަށް ފާޑުވިދާޅުވެފައެވެ.\nއެގޮތުން އޭނާ ވިދާޅުވީ މި މައްސަލައިގައި ދައުވާ ނުކުރުމަށް ނިންމި ނިންމުން، ޕީޖީ ޝަމީމް ރައްޔިތުންނަށް ސާފުކޮށްދޭން ޖެހޭ ކަމަށެވެ. އޭނާ އިތުރަށް ވިދާޅުވެފައިވަނީ ވައްކަމެއް ނުފޮރުވޭނެ ކަަމަށާއި، އެކަން އެގޮތަށް ކުރިޔަ ނުދެއްވާނެ ކަމަށެވެ.\nޕީޖީ ޝަމީމަށް ބަހުގެ ހަމަލާއެއް ދެއްވައި ދޮންބިލެތް ކުރެއްވި ޓްވީޓް، އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ނުރަސްމީ ޓްވިޓަރ އެކައުންޓުން ވަނީ ރީޓްވީޓްވެސް ކުރައްވައިފައެވެ. މި މައްސަލައިގައި ޕީޖީ ޝަމީމް އިސްތިއުފާ ދެއްވަން ޖެހޭ ކަމަށް ރައީސް ނަޝީދު ވިދާޅުވެފައިވާ ކަމަށް ބައެއް މީޑިއާތަކުން ވަނީ ރިޕޯޓްކޮށްފައެވެ.\nއެމްޑީޕީގެ ގައުމީ މަޖިލީހުގެ މެމްބަރުން ތިއްބަވާ ވަޓްސްއެޕް ގްރޫޕެއްގައި ރައީސް ނަޝީދު ލިޔުއްވި މެސެޖެއްގައިވަނީ ޕީޖީ ޝަމީމް ފެއިލްވެފައިވާ ކަމަށާއި، އޭނާ މަގާމުން އިސްތިއުފާދެއްވަން ޖެހޭ ކަމަށެވެ. އަދި އެންޓި ކޮރަޕްޝަން ކޮމިޝަން (އޭސީސީ)ގެ ރައީސް މަރިޔަމް ޝިއުނާއާއި، ޕީޖީ ޝަމީމްގެ އިތުބާރު ނެތް ކަަމަށް ރައްޔިތުންގެ މަޖިލީހުގައި ވޯޓެއް ނަގަން ޖެހޭ ކަމަށްވެސް ވިދާޅުވެފައިވެއެވެ.


ތިޔަ ލޯތްބަށް އެދެމޭ – 18 – Esfiya\nއުފެއްދުންތެރި ލިޔުން އެހެނިހެން ލޯބި3days ago\nތިޔަ ލޯތްބަށް އެދެމޭ – 18\nސްޕެގެޓީ ކައިނިމިގެން ދެކުދިން އައިސްކްރީމް ގަނެގެން ގޮސް ބީޗުގެ ހަމަހިމޭން މާހައުލުގައި މަޑުކޮށްލިއެވެ.” ރާލް.. އަހަރެން ބޭނުން ވާހަކަ އެއް ދައްކާލަން.. ” ހިޝާ ބުންޏެވެ.” ހިޝް ބޭނުން އެއްޗެއް އެހޭނެ… ” ރާއިލް ބެންޗެއްގައި އިށީންނަމުން ބުންޏެވެ.” ޔާން އަށް ކިހިނެއްވެފަ އެ ހުންނަނީ މިހާރު.. ވަރަށް އެހެން ކަހަލަ ގޮތެއް.. ކުރީގަ ވަރަށް ސަކަރާތް ޖަހާ ކުއްޖެއް އެއީ… އެކަމް މިހާރު ހުންނަނީ މަޑުމަޑުން.. އިނގޭ ރާލްއަށް ނޭނގި ނުހުންނާނެ ކަން.. ” ހިޝާ އައިސްކްރީމް ކޮޅެއް ބޯލިއެވެ. ރާއިލް ވަގުތުން އަނގަ ބަންދުވިއެވެ. މަޔާން ވަނީ ރާއިލް ކައިރީގައި ހަމަ އެކަކަށް ވެސް ނާންގަން ބުނެފައެވެ. ދެން ހިޝާ ކައިރީގައި ބުނާނީ ވެސް ކިހިނެއް ހެއްޔެވެ؟\n**18 ވަނަ ޕާޓު**\n” ނޭނގެ.. ކިހިނެއް ހިޝްއަށް އެހާ ޔަގީން ވަނީ މަށަށް އެނގޭނެ ކަން.. ” ރާއިލް ގަސްތަކާއި ދިމަ ބަލާލަމުން ބުންޏެވެ.” ހަމަ ހީވަނީ.. ދެން ނޭނގެންޏާ އޯކޭ.. ހިނގާ ގެއަށް ދާން.. ވާރޭ ވެހެން އުޅޭހެން ހީވަނީ.. ” ހިޝާ އެ ވާހަކަ ދައްކަން ބޭނުން ވެފައި ހުރި ނަމަވެސް ހިނިތުންވެލަމުން އެ ވާހަކަ ބާއްވާލިއެވެ.” ދެން މީތި ބޮއިގެން ދާނީ.. ވާރޭ ވެހެންޏާ ތެމޭނީ.. ” ރާއިލް ސަމާސަގޮތަކަށް ހީލިއެވެ.” ދެން.. މި ހުސްކޮށްލީ..” ހިޝާ ތަށީގައި ހުރި ހުރިހާ އައިސްކްރީމް އެއް އަނގައަށް އަޅާލަމުން ބުންޏެވެ.” ތި.. ދެން ސާބަހޭ.. ނުބުނަން ދޯ އަނގައަށް އެއްކޮށް އަޅާށެކޭ.. ތި ތަށިން ހުސްވިޔަސް އަނގައިން ހުހެއް ނުވޭނު ދޯ.. ” ރާއިލް ހޭން ފެށިއެވެ.\n” ހެވޭ.. ތަށިން ކަމަކު ހުސް ވެއްޖެއްނު…. ތި ކައި ހުސްކޮށްބަލަ އަވަހަށް.. ” ހިޝާ ގަސް ކައިރީގައި ހުރި ޑަސްބިނަށް ހުސް ތަށި ލިއެވެ. ގަސްދުގައި ހިޝާއަށް ޖެއްސުމަށް ރާއިލް ލަސްލަހުން ކާން ފެށީ ހިޝާ ރުޅި އަންނާނެ ކަން އެނގިގެންނެވެ.” ހަމަ.. ދައްކާ ހިޝް ކާން.. ” ހިޝާ ދެބުމަ ގޮއްޖަހާލާފައި ރާއިލް ކައިރީގައި އިށީނދެ ސަމްސާ އަތުލައި ކާން ފެށިއެވެ.” މަގޭ ތަށި ވެސް.. ތިއުޅެނީ ފަލަ ނުވެވިގެންތަ.. ” ރާއިލް އައިސްކްރީމް ތަށި ހިޝާ އަތުން ދަމައިގަތެވެ. ހިޝާ އެއްޗެކޭ ބުނަން އަނގަ ހުޅުވާލި ވަގުތު ބާރު ގުގުރިއެއް ޖަހާލިއެވެ. ހަޅޭއްލަވައި ގަނެފައި ހިޝާ ރާއިލްގެ މޭގައި ބޮނޑިވިއެވެ.” އެއީ ހަމަ އެކަނި ގުގުރި އެކޭ ފިނޑި ހިޝް ގަނޑާ… ތިހާ އަވަހަށް ބިރު ގަންނާކަށް ނުވާނެ.. ” ރާއިލް ހިޝާ ނިއްކުރި މަތީގައި ޖަހާލަމުން ހީލިއެވެ.\n” ސޮރީ.. ” ހިޝާ ކިތަންމެ މަޑުން ބުނި ނަަމަވެސް ރާއިލް އަށް އަޑުގައިވުނެވެ.” މިހާރު ކީއްވީ ސޮރީ ބުނަން.. ” ރާއިލް ހިޝާ ބޮލުގައި ތުންފަތް ޖައްސާލަމުން އަހާލިއެވެ.” ކަމެއް ނުވޭ… ” ހިޝާ ކުޑަކޮށް ލަދުގަތެވެ.” ހިނގާ ގެއަށް.. ހިޝްއަށް ފިނިވެދާނެ.. ” ރާއިލް ސައިކަލާއި ދިމާލަށް ދާން ހިނގައިގަތެވެ. އެވަގުތު ވާރޭ އޮއްސާލިއެވެ.” އާހ.. ދެން ކިހިނެއް ހަދާނީ.. ” ރާއިލް އެންމެ ފުރަތަމަ ފެނުން ގަސް ކައިރިއަށް ޖެހިލަމުން ބުންޏެވެ.” އޭރު ވެސް ބުނީމޭ ދާން ހިނގާށޭ.. ” ހިޝާ ދެއަތް ހާކާލިއެވެ.” ސޮރީއޭ.. ދެން ނުކެރޭނެ ވާރޭ ދަށުގަ ސައިކަލާ ހިސާބަށް ދާން ވެސް.. ” ރާއިލް ހިޝާ ގަޔާއި ކައިރިކޮށްލަމުން ބުންޏެވެ.\nމިފަދަ ފިނި ރެއެއްގަ ވެސް މަޔާން އޮތީ ނުނިދިފައެވެ. ކިތަންމެ ނިދަން ބޭނުންވި ނަމަވެސް ލޮލަށް އެއްގޮތަކަށްވެސް ނިންޖެއް ނައެވެ. އެނދުގައި ފުރޮޅި ފުރޮޅި އޮވެފައި އެންމެ ފަހުން މަޔާން ތެދުވެ ބާލީސް ދަށުގައި ސައިލެންޓަށް ލާފައި އޮތް ފޯނު ނަގާ ބަލާލިއެވެ. އިލްޔާގެ އެއް މިސްޑް ކޯލް އަކާއި ހިޝާގެ ފަސް މިސްޑް ކޯލްސް އިނެވެ. އިލްޔާއަށް ގުޅަން އުޅެފައި ވެސް އެ ހިޔާލު ދޫކޮށްލީ މިރަށަށް އައި އަސްލު ސަބަބު ހަނދާން ކުރަމުންނެވެ. މިފަހަރު މަޔާން ފޯނު ނިއްވާލާފައި އަލުން ބާލީސް ދަށަށްލީ ދެން ނުނަގާނެ ކަމަށް ވައުދު ވަމުންނެވެ. މަޔާން ބޭނުން ވަނީ އިލްޔާ ނޫން އެހެން ކުއްޖެއް ދެކެ ލޯބިވާންށެވެ. ނަމަވެސް ކަންތައް ވެފައި މިވަނީ މަޔާން ބޭނުންވި ގޮތަކަށް ނޫނެވެ.\nއިލްޔާ އާއި ލުޔާ ފެއަރީ ޓެއިލް ބަލަން އިންއިރު ވާރޭ ވެހެން ފެށި ކަން ވެސް ނޭނގުނީ އެއަށް ގެއްލިފައި އިން ވަރުންނެވެ. އެންމެފަހުން ދެމީހުން ކަރު އެކުވާލަން ޖެހުނީ ލެޕްޓޮޕް ޗާޖު ދިއުމުންނެވެ.” ވާރޭ ވެހެން ވެސް ފެށީތަ މިހާރު… ނުވެސް އިނގުން.. ” އިލްޔާ ލެޕްޓޮޕް ޗާަޖަށް ޖަހާލިއެވެ.” އާނ ނޭނގޭނެ ވިއްޔަ.. އިނގޭ ވަރަށްވުރެ ބޮޑަށް ކަލޭމެން ދެކުދިން ތިތިބީ ގެއްލިފަ ތިޔަށް.. ” ކޮޓަރިއަށް ވަތް ސަނާއަށް އަލްޔާގެ އަޑު އިވުމުން ބޯ ހޫރާލިއެވެ.” އެހެންތާ ވާނީ.. މަންމާ ކަމަކުތަ.. ” އިލްޔާ އޮށޯވެލަމުން އަހާލިއެވެ.” ހްމްމްމް… މަންމަ އާ ބައްޕަ އާ މިއުޅެނީ ފަހީމާއްތަ ފައި އޮޕަރޭޝަން ކުރަން ވެގެން އިންޑިއާ އަށް ދާން.. ” ސަނާ އިލްޔާ އާއި ލުޔާއަށް ބަލާލުމުން ބުންޏެވެ.\n” އޭނ.. އަހަރެން އައި އިރު ފަހީމާއްތަ ފައި ރަނގަޅު… ” ލުޔާ ފުންމައިގެން ތެދުވިއެވެ.” ނޫނޭ.. އޭރު ވެސް އުޅުން ފައެއްގަ ރިއްސާތީ.. ރޭގަ ޑޮކްޓަރަށް ދައްކާ ޓެސްޓް ތައް ހެދީމަ އިނގުނީ ފަޔަށް ކޮންމެވެސް ކަމެއް ވެފަ ހުރިކަން.. ” ސަނާ ތެދުވަމުން ބުންޏެވެ.” މަންމަ މިދަނީ ނިދަން.. ވަރަށް ނިދިއައިސްފި.. ” ސަނާ ކޮޓަރިން ނިކުތެވެ.” އިރާދަކުރެއްވިޔާ ފަހީމާއްތަ ރަނގަޅު ވާނެއޭ.. ” އިލްޔާ ލުޔާ އަތުގައި ހިފާލިއެވެ. ލުޔާ ބޯ ޖަހާލާފައި އިށީނެވެ. އިލްޔާ ފޯނު ނަގާފައި މަޔާންގެ ނަންބަރަށް ގުޅާލިއެވެ. ނަމަވެސް ބުނަނީ ފޯނު އޮތީ ނިއްވާލާފަ ކަމަށެވެ. އެތައް ފަހަރަކު ގުޅި ނަމަވެސް މަޔާން އޮތީ ފޯނު ވެސް ނިއްވާލާފައެވެ. އެހިސާބުން އިލްޔާ ނިންމީ މަޔާން ހުރި ރިސޯޓެއް ހޯދައިގެން އެ ރިސޯޓަކަށް ދިއުމަށެވެ.\n” އޯކޭ ވާނެ.. ހިނގާދާން.. މިތާ ހުރުމަށްވުރެ ރަނގަޅު ވާނެ.. ” ހިޝާ ސައިކަލާއި ދިމާލަށް ދުއްވައިގަންނަން އުޅުނެވެ.” ނޯ… ނުވާނެ ގޮސްގެނެއް.. އަނެއްކާ ރޯގާ ޖެހި ހުން އައިސިއްޔާ ކިހިނެއް ހަދާނީ.. ” ރާއިލް ހިޝާ ހުއްޓުވިއެވެ.” ޑޮކްޓަރ އަށް ދައްކާނީނު.. ދެން ބޭނުމޭ ގެއަށްދާން.. ” ހިޝާ އެދުނެވެ.” އެންމެ ރަނގަޅު.. އެބަ އަންނަން ސައިކަލް ހިފައިގެން… ހިޝް މަޑު ކުރާތި މަ އަންނަންދެން.. ” ރާއިލް ގޮތް ދޫކޮށްފައި ސައިކަލާއި ދިމާލަށް ދުއްވައިގަތެވެ. ސައިކަލް ހިފައިގެން ރާއިލް އައުމުން ހިޝާ ސައިކަލަށް އެރިއެވެ.” ދުއްވަބަލަ އަވަަހަށް… ” ހިޝާ ފިނިވާވަރުން ބުނެވުނެވެ.” ގަވާއިދާ އެއްގޮތަށް ދޯ ދުއްވޭނީ.. އޭރު ވެސް ބުނީމޭ ފިނިވާނެއޭ.. ” ރާއިލް ދުވެލި ބާރު ކޮށްލަމުން ބުންޏެވެ.\nގެއަށް އާދެވުމާއެކު ހިޝާ ދުވެފައި ގޭތެރެއަށް ވަނެވެ. ރާއިލް ވެސް ސައިކަލް ބަހައްޓާފައި ހިޝާ ފަހަތުން ކޮޓަރިއަށް ވަނެވެ. ހިޝާ ނިދަންލާ ޓީޝާޓު ތަކުގެ ތެރެއިން އަތް ދިގު ޓީޝާޓާއި ކަކުލުން ތިރިއަށް ހުރި ޓައިޓެއް ހިފައިގެން ފާހަނައަށް ވަނީ ތާޒާ ވެލަންށެވެ. ތެމިގެން ހުރުމުން ހިޝާ ނިންމީ ހޫނު ފެނުން ފެންވަރާލަންށެވެ. ރާއިލް ހިޝާ ނިކުންނަންދެން ތެތް ޓީޝާޓާއި ޖީންސް ބާލައި ތުވާލި އަނދެގެން އިނެވެ. ހިޝާ ނިކުންނަން ވާއިރަށް ރާއިލް ފޯނު ނަގައި މަޔާންއަށް ގުޅާލިއެވެ. ނަމަވެސް މަޔާން ފޯނު އޮތީ ނިއްވާލާފައެވެ. ރާއިލް ފޯނަށް ބަލަން އިންދައި ހިޝާ ފެންވަރާލައިގެން ނިކުތެވެ.” ކަމެއް ވީތަ.. ” ރާއިލް މޫނުމަތިން ހާސްކަން ފެނުމުން ހިޝާ އަހާލިއެވެ. ރާއިލް ސިއްސައިގެން ގޮސް ފޯނު އަތުން ދޫނުވީ ކިރިޔާއެވެ.” ކަމެއް ނުވޭ.. ” އެހެން ބުނެފައި ރާއިލް ފެންވަރަން ވަނެވެ.\n” މާދަމާ ދާ ފްލައިޓުން މަ ފުރާނަން… މަ ދިޔައީމަ ކަލޭ ޖެހޭނެ މަ ބުނެފަ އޮތް ގޮތަށް ކަންތައް ކުރަން… އެންމެ ކަމެއް ނުބައިކޮށް ދިޔަޔަސް ކަލޭ ދުނިޔޭގަ ނުހުންނާނެ ކަން ހަނދާން ކުރާތި.. ” ލީޝާ ނަބާއަށް ގުޅާފައި އިންޒާރެއް ދިނެވެ.” އެންމެ ރަނގަޅު… އަޅުގަނޑު ތިކަން ކުރާނަން.. ” ނަބާ ހިތާއި ދެކޮޅަށް އިލްޔާ އަށް ގެއްލުމެއް ދޭން އެއްބަސްވިއެވެ. އިލްޔާ އުޅޭނެ ހާލާއި މެދު ނަބާ ވިސްނާލިޔަސް އޭނާގެ ހިތް ކުދި ކުދި ވެއެވެ. އިލްޔާ އާއި މެދު ހަމްދަރުދީ އުފެދެއެވެ. ލީޝާ އަކީ ކިހާ ނުބައި މީހެކޭ ނަބާ ކިތަންމެ ފަހަރަކު ހިތަށް އަރައެވެ.” ބުނަން ރަނގަޅު ވާހަކައެއް؟؟ ބިރުން އުޅެގެން ނުވާނެ ތިކަމެއް… ނިކަށް ކެރިގެން އުޅެބަލަ.. ” ނަބާ ބިރުން ހުރިކަން އެނގިގެން ލީޝާ ދިމާކޮށްލިއެވެ.\nލުޔާ ސިއްސައިގެން ދިޔައީ އީތަންގެ ފޯނު ކޯލެއް އައުމުންނެވެ.” ހަލޯ.. ހާލު ކިހިނެއް.. ” ލުޔާ ފޯނު ނެގުމާއެކު އީތަން އަހާލިއެވެ.” ދެން.. އެހާ ރަނގަޅެއް ނޫން.. ބޮލުގަ ރިއްސާތީ މިއުޅެނީ.. އީތަން ކިހިނެއްތަ؟؟ ވަރަށް ވިއްސާރަތަ.. އައިހާ މެން.. އެމީހުން ހޮޑު ލިތަ؟ ” ލުޔާ އަހާލިއެވެ.” ނޫނޭ އެމީހުން ނިދައިފި… އާނ ދެން ވަރަށް ވިއްސާރަ.. ބޮލުގަ ރިއްސަންޏާ ދޭބަލަ ބޭސް ކާން.. ” އީތަން ލޯބިން ފުރިގެންވާ އަޑަކުން ބުންޏެވެ.” ކާނަމޭ.. ވެދާނެ ނިދި މަދުވާތީ ކަމަށް.. ” ލުޔާ ބޯ ކަހާލިއެވެ.” ދެން ޓޭކް ކެއަރ އިނގޭ.. ވަރަށް ދެރަ ވާނެ އީތަން އަށް ކަމެއް ވިއްޖެއްޔާ.. އޭރުން މަރު ވެސް ވެދާނެ އަހަރެން.. ” ލުޔާ އެހެން ބުނުމުން އީތަންގެ ލުއި ހުނުމުގެ އަޑު އިވުނެވެ. އެ އަޑު އިވުމުން ލުޔާ ހިތް ތެޅިލިއެވެ.” އިނގޭނެ ދޯ މަ އުޅޭނީ ބަލައިގެން ކަން..ހަމަ އެހާ ވަރަށް މަ ދެކެ ލޯބި ވޭތަ.. އެހެންނޫނަސް މަށަށް ކަމެއް ވިޔަސް ލުޔާ ހާސް ނުވައްޗޭ… ” އީތަން އެހެން ބުނުމުން ލުޔާ ރަކިވިއެވެ.\nއިލްޔާ އެންމެ ފަހުން ނޯވެވިގެން ތެދުވެ ފޯނު ނެގިއެވެ. އޭރު ލުޔާ ކުޑަދޮރު ކައިރީގައި މީހަކާ ގުޅައިގެން ހުއްޓެވެ. އިލްޔާ އަށް އެއީ އީތަން ކަން އެނގުމާއެކު ވަގުތުން ދިމާ ކޮށްލާހިތްވިއެވެ. ނަމަވެސް އެދެމީހުންނަށް އުނދަގޫ ނުކުރަން ވެގެން އިލްޔާ ފޯނު ހުޅުވާލާފައި މަޔާންއަށް މެސެޖެއް ލިޔުނެވެ.” ޔާން.. ކިހިނެއްވެގެން ތި އުޅެނީ.. އިލޫއަށް އޮޅިގެން ކަމެއް ކުރެވުނީތަ… ކޮން ސަބަބަކާހުރެތަ އިލޫ އެހާ ދުރުކޮށްލީ.. ހާދަ ފަޅޭ ޔާން ނެތީމަ.. ޔާން ބުނީމެއްނު މީދޫ އިން ކަމުދާ އަންހެން ކުއްޖަކު ފެނިއްޖެއޭ.. އެއީ ކާކުތަ.. ނޫނީ އެ ކުއްޖާ އާ އެދިތަ ޔާން އެހާ ޗޭންޖް ވީ.. ކުށެއް ކުރެވިފައި ވާނަމަ މާފަށް އެދެން… އައި ވޯންޓް ޓު ސޭ ދެޓް އައި މިސްޑް ޔޫ ސޯ މަޗް.. ” އިލްޔާ އެ މެސެޖު މަޔާން އަށް ފޮނުވާލާފައި އިރުކޮޅެއް ވަންދެން ރިޕްލައި އެއް ލިބޭތޯ އިނެވެ. މަޔާން މެސެޖެއް ނުބެލިއެވެ. ކުޑަމިނުން މެސެޖް ޑެލިވާ ވެސް ނުވިއެވެ. އިލްޔާ މާޔޫސް ކަމާއެކު އަނެއްކާ ވެސް އޮށޯތެވެ.\nހެނދުނު ހޭލިގޮތަށް ރާއިލް މަޔާން އަށް ގުޅިއެވެ.” ކިހާ ދެރަ ކަމެއް.. އަދި ވެސް ފޯނު ނިއްވާލާފައި… ” ރާއިލް ހިޝާއަށް އަޑު ނީވޭވަރަށް ބުންޏެވެ.” ކިހިނެއްވެފަ ރޭގަ އިނީ.. ވަރަށް ހާސް ވެފަ.. އަދި ވެސް ފެން ނުވަރާ.. ދޭބަލަ ފެންވަރަން.. ” ހިޝާ ރީތިވާ މޭޒުކައިރީގައި ހުރެގެން ޝަކުވާ ކޮށްލިއެވެ.” ކަމެއް ނުވޭ.. ” ރާއިލް ޖަވާބު ދީފައި ފާހަނައަށް ވަނެވެ. ރާއިލް ފާހާނާއަށް ވަދުމުން ހިޝާ ފޯނު ނަގާފައި އިލްޔާ އަށް ގުޅާލިއެވެ.” ހަލޯ އިލޫ.. ޔާންގެ ހަބަރެއް ވެއްޖެތަ؟؟ ” އިލްޔާ ފޯނު ނެގުމާއެކު ހިޝާ އަހާލިއެވެ.” ނޫން.. މިހާރު ފޯނު ވެސް ނިއްވާލާފަ.. ދެންމެ ގުޅި އިރު ވެސް.. ” އިލްޔާ ޖަވާބު ދިނެވެ.” ދެން ކިހިނެއް ހަދާނީ.. ” ހިޝާ އިލްޔާ ކައިރީ އަހާލިއެވެ.” ނޭނގެ.. ދިޔަ ރިސޯޓެއް އިނގުންނަމަ ދޯ ދެވޭނީ ވެސް.. ” އިލްޔާ ބުންޏެވެ.\n” ހްމް ދެން އަޅައި ނުލާ.. މިއަދު ވަރަށް ވިއްސާރަ ދޯ.. ” ހިޝާ ބުންޏެވެ. ” ޔާ.. ވަރަށް ވިއްސާރަ.. ހިއެއް ނުވޭ ބޭރަށް ނިކުމެވޭނެ ހެނެއް.. ” އިލްޔާ ބޯ ހޫރާލިއެވެ.” ޔެއަ އެކަމް ހިނގާބަ މިއަދު ހިނގާލަން ދާން.. ވަރަށް ދުވަސް ވެއްޖެ ދޯ ނުދާތާ.. ” ހިޝާ ބޭނުންވީ ވާރޭ ތެމިގެން ކަމަކު ހިނގާލަން ދާންށެވެ.” އޯކޭ.. މި ދަނީ މިހާރު ތި ގެއަށް.. ބޭރުގަ ހުންނާތި ރެޑީ ވެގެން.. ” އިލްޔާ އަވަސް އަވަހަށް ގެއިން ނިކުތެވެ.” އޯކޭ.. ” ހިޝާ ވެސް ފޯނު ބާއްވާފައި ރީތިވެލިއެވެ.” އޯހ… އަދި މިދަނީ ހިލްޔާ ގަނޑު ނުލާ.. ” އިލްޔާ އަލުން ގެއަށް ވަދުނެވެ.” ހިލޫ…. އާދެބަ ހިނގާލަން ދާން ހިޝްއާ އެކީގަ.. ” އިލްޔާ ލުޔާ އަތުގައި ހިފައިގެން ނެގިއެވެ.\nހިޝާމެން ގެއަށް ދިޔައިރު ހިޝާ އެމީހުންގެ އިންތިޒާރުގައި ހުއްޓެވެ.” ކޮބާ ރާއިލްބެ.. އޭނަ ނުލާތަ ދަނީ..؟ ” ލުޔާ ހިޝާ ކޮނޑަށް އަތް ވައްޓާލަމުން އަހާލިއެވެ.” ނުދާނަމޯ ބުނީ… ދެންވެސް ހިނގާބަލަ ދާން.. ” ހިޝާ ހިނގައިގަތީ ރަށުގެ ފުޓްބޯޅަ ދަނޑު އޮންނަ ދިމާއަށެވެ.” ކީއްކުރާކަށް އެދިމާ އަށް ދަނީ.. ” ލުޔާ އާއި އިލްޔާ ހިޝާ ފަހަތުން ދުއްވައިގަތެވެ.” ކަމެއް ނުވެ.. މުޅި ރަށް ބަލާލަން ހަމަ.. މިފަހަރު ޖެހޭނީ މުޅި ރަށުގަ ހިނގަން.. ” ހިޝާ ބުމަ އަރުވާލިއެވެ.” އޯކޭ އޯކޭ..މިހާރު ވާރޭ ތިކި ލާން ފަށާފި… ” އިލްޔާ އަތުގައި އޮތް ފޯނު ޖީންސްގެ ޖީބަށް ލަމުން ހިނގުން ބާރުކޮށްލިއެވެ.\nކޯކު ފުޅިއެއް ހިފައިގެން މަޔާން އިނީ ރިސޯޓުގައެވެ. މޫސުމުގެ ގޮތުން ބީޗުގައި ގެސްޓުން އެހާ ގިނައެއް ނޫނެވެ.” ރަށަށް ދާންވީ ކަންނޭނގެ… މިތަނުގަ ވަރަށް ފޫހި.. ކުރަން އުޅުން ކަންތަކެއް ވެސް ނުކުރެވުނު.. އެހެންމަ މިރޭ ދާނީ ރަށަށް.. ދާންވީ ހުރިހާ އެއްޗެއް ޕެކް ކުރަން.. ” މަޔާން އެ ފުޅި ހުސްކޮށްލާފައި ޑަސްބިނަށް ލާފައި ހިނގައިގަތެވެ.” އިލޫ ކައިރީގަ ބުނަންވީ ކަންނޭނގެ.. އެކަމް އޭނަ ރުޅިއައިސް ދާނެ.. އެހެން ވީމަ ނުބުނުން ކަންނޭނގެ ރަނގަޅު ވާނީ.. ނުބުނެ ހުރެފިއްޔާ އިލޫ އެހެން މީހަކާ ވެސް ރައްޓެހި ވެދާނެ.. ދެން މަ ކިހިނެއް ހަދާނީ އޭރުން..” ދިޔަ މަގުމަތީގައި މަޔާން ހިތަށް އެރިއެވެ. ވިސްނާ ވިސްނާ ބޮލަށް ތަދުވިއިރު ވެސް ހަދާނެ ގޮތެއް މަޔާން އަކަށް ނޭނގުނެވެ.\nThis part is also v beautiful\nއެކުއްޖާ2– 4\nހިތާމަ އެހެނިހެން ލޯބި December 12, 2020\nލޯ މެރޭ ހިނދު ހީވޭ ގާތުގާ ވާހެން (39)\nހިތާމަ އެހެނިހެން ލޯބި May 27, 2017\nހިތާމަ ބިރުވެރި އެހެނިހެން މަޖާ ލޯބި July 7, 2020\nލޯބިވެވުނީއެވެ. – 19